**תפילת**

**רחל**

**שמונה שערים**

**הכוללים תפילות נשים ותפילות עם ישראל**

**בשעת מצוות, שבתות וראשי חודשים, במעגל המשפחה, בריאות ותפילות כלליות.**

**לע"נ**

**רחל בת תמו** לבית משפחת **אביטן**

שנפטרה ליל שבת קודש בראשית

אור לכ"ז תשרי תשפ"ג

**קיינא** רבקה בת משה יעקב לבית משפחת **לרנר**

שנפטרה ליל ראשון של חנוכה

כה' כסליו תשס"ו

עריכה: מאיר אביטן

### רָחֵל

### אביהו מדינה

### שָׁם עַל אֵם הַדֶּרֶךְ אֶפְרָתָה

### נָחָה לָהּ רָחֵל מְנוּחָתָהּ

### עַל לְחַיֶּיהָ יוֹרֶדֶת דִּמְעָתָהּ

### לֹא תֵּדַע כִּי בָּאָה לָהּ נֶחָמָתָהּ

### בְּכָל לַיְלָה מִזֶּה שָׁנִים

### תַּעֲלֶה לָהּ אֶל רוֹם הֶהָרִים

### אַךְ לֹא תִּרְאֶנָּה עַיִן וְגַם לֹא שׁוֹמְעִים

### בִּדְמָמָה תֵּשֵׁב שׁוֹמֶרֶת אֶת הַבָּנִים

### קוּמִי נָא מֵאֶבְלֵךְ שַׂחֲקִי פָּנַיִךְ

### קוּמִי וְשׁוּבִי נָא אֶל בָּנַיִךְ

### נַחֲמִי הִתְנַחֲמִי אִמִּי

### וּמִבְּכִי קוֹלְךָ מִנְעִי

### כִּי סָבִיב בָּעֵמֶק וּבְהַר

### בִּנְיָמִין חֹרֶשׁ בַּתֶּלֶם, גַּם יוֹסֵף חָזַר.

### מֵרָחוֹק קוֹל בִּכְיֵךְ שָׁמְעוּ

### וְנִדְרָם לְךָ הִנֵּה זִכְרוֹ

### לְהַפְרִיחַ שִׁמְמוֹתַיִךְ, הִנֵּה שֶׁבּוֹ הֵם

### עַל כֵּן מְחִי אֶת דִּמְעוֹתַיִךְ, בָּא לְךָ מְנַחֵם

### תפילת אמא רחל עליה השלום ידועה הייתה, וכל בניה ובנותיה נכדיה ונכדותיה, הכירו את תפילת אמנו, תפילה היוצאת מן הלב ופותחת שערי שמיים. בקובץ תפילות זה אשר יצא לע"נ אמנו רחל בת תמו, נתקבצו תפילות אשר יהיו ידועות ומפורסמות אצל אמותינו ואבותינו, ויהי רצון שהיו דברים אלו נחת לנשמות הורינו.

**תוכן עניינים**

**תפילת 'אמא רחל' 7**

**שער א': תפילת רחל וחנה9**

תפילה על קבר רחל אמנו ובכל מקום11

תפילה חנה14

**שער ב': תפילת למצוות 15**

סדר הפרשת חלה 16

סדר הדלקת נרות 19

**שער ג': תפילות למוצאי שבת וראש חודש** 23

תפילה למוצ"ש - רבי לוי יצחק מברדיטשוב24

תפילה למוצ"ש - אור החיים הקדוש25

תפילה למוצ"ש - ריבון העולמים אב הרחמים26

תפילה לערב ראש חודש 28

תפילה לראש חודש 29

**שער ד': תפילות המשפחה 31**

תפילה לזווג 32

תפילת האשה על בעלה 33

תפילה לשלום בית 34

תפילות על הילדים 36

תפילת השל"ה על הילדים 38

תפילת להצלחת הילדים 41

תפילת הילדים על אביו ואמו 42

תפילה להיפקד בילדים 42

תפילה לאשה בהריון 45

**שער ה': תפילות להצלחה ופרנסה** **49**

תפילת הרמב"ן על הפרנסה 50

תפילה על הפרנסה 51

פרשת המן 52

תפילה להצלחה- רבינו השל"ה 54

תפילה על הצלחה ופרנסה 55

**שער ו': תפילות לבריאות וחולי57**

תפילה לבריאות – מרן החיד"א 58

תפילה לחולה 60

תפילה לכל צרה 62

תפילה לשעת צרה ומלחמה 63

**שער ז' : תפילות וסגולות כלליות 65**

תפילה לשמחה– רבי נתן מברסלב 66

סגולה למציאת אבידה69

סְגֻלָּה לְהִנָּצֵל מֵעַיִן הָרָע69

תפילה לשמירת הלשון71

תפילה השב- תשובה72

תפילה לגאולה 73

תפילה לאחדות ואהבת ישראל 73

**שער ח' : שער 'נשמת כל חי' 75**

מעלת אמירת נשמת כל חי 75

נשמת כל חי – נוסח עדות המזרח76

נשמת כל חי – נוסח ספרד/אשכנז 78

**ברכת מעין שלוש / תפילת הדרך 80**

**תפילת 'אמא רחל'**

חז"ל מלמדים שאין תפילה שחוזרת ריקם, גם אם לא תמיד רואים את פעולתה, תפילה יכולה להשפיע גם אחרי שנים רבות. התפילה היא למעשה האמצעי שעל ידו האדם מקבל את צרכיו מה'. מובא שה' מתאווה לתפילתם של צדיקים לכן עשה את האימהות שלנו עקרות – שרה, רבקה ורחל. לאה זיווגה היה לעשיו אבל מכוח תפילתה הצליחה לשנות את הגזרה.

אמא עליה השלום **רחל** בת תמו לבית משפחת אביטן, נפטרה בליל שבת קודש בראשית כז' תשרי תשפ"ג, שבת מברכין של חודש מר חשון הסמוכה לפטירת רחל אמנו.

ואספר מעשה, עוד נער קטון אנוכי, עת השחר האיר "אֲנִי הָאִשָּׁה הַנִּצֶּבֶת עִמְּכָה בָּזֶה לְהִתְפַּלֵּל אֶל־ה". בקול חריש שומע את קולה של אמי העומדת מול המזוזה בפתח הבית ובקולה המתנגן בשפה המרוקאית פותחת בשיחה מול ריבונו של עולם, מבקשת על לבה בריאות ופרנסה, בתפילה לכל בניה ובנותיה, לשלומם של כל חיילי ישראל והכול בשטף ובתחינה, תפילה היוצאת מן הלב. כך במשך עשר דקות – תפילה אמיתית ואישית, תפילה חרישית לפני בוראן כעומד הוא לפניהם.

והנה הנהגתו של רבי נחמן כתובה על ספרו בליקוטי מוהר"ן תנינא (כה):

הַהִתְבּוֹדְדוּת הוּא מַעֲלָה עֶלְיוֹנָה וּגְדוֹלָה מִן הַכּל דְּהַיְנוּ לִקְבּעַ לוֹ עַל כָּל פָּנִים שָׁעָה אוֹ יוֹתֵר לְהִתְבּוֹדֵד לְבַדּוֹ בְּאֵיזֶה חֶדֶר אוֹ בַּשָּׂדֶה וּלְפָרֵשׁ שִׂיחָתוֹ בֵּינוֹ לְבֵין קוֹנוֹ בִּטְעָנוֹת וַאֲמַתְלָאוֹת בְּדִבְרֵי חֵן וְרִצּוּי וּפִיּוּס לְבַקֵּשׁ וּלְהִתְחַנֵּן מִלְּפָנָיו יִתְבָּרַך, שֶׁיְּקָרְבוֹ אֵלָיו לַעֲבוֹדָתוֹ בֶּאֱמֶת. וּתְפִלָּה וְשִׂיחָה זוֹ יִהְיֶה בַּלָּשׁוֹן שֶׁמְּדַבְּרִים בּוֹ … ויִזָּהֵר מְאד לְהַרְגִּיל עַצְמוֹ לְהַתְמִיד בָּזֶה מִדֵּי יוֹם בְּיוֹם שָׁעָה מְיֻחֶדֶת כַּנַּ"ל וּשְׁאָר הַיּוֹם יִהְיֶה בְּשִׂמְחָה כַּנַּ"ל וְהַנְהָגָה זוֹ הִיא גְּדוֹלָה בְּמַעֲלָה מְאד מְאד וְהוּא דֶּרֶך וְעֵצָה טוֹבָה מְאד לְהִתְקָרֵב אֵלָיו יִתְבָּרַך…

אילו יכולתי לתאר בפניכם את המעמד של אמי ואת השיחה הנשמעת ממכמני השפה המרוקאית, בטוחני שהייתה שוברת כל מחיצות. תפילה חרישית זו של אימי המוצאת עצמה מתפללת בכל עת, תפילה מהלב, תפילה בפה, או מרימה עיניה לבורא עולם בתחינה, תודה או בקשה.

רבי חיים מוולוז'ין מסביר בספרו "נפש החיים" "וכמו שעניין חיבור וקיום נשמת האדם בגופו הוא ע"י אכילה ושתיה ובלתם תיפרד הנשמה ותסתלק מן הגוף – כן חיבור עצמותו יתברך אל העולמות, **גזרה רצונו יתברך שיהיה תלוי בעסק התורה ומעשי מצוות ועבודת התפילה של עם סגולה**", כלומר ה' שלם בכל שלמות ולא צריך את תפילותינו אולם בעולם הגשמי שלנו יש צורך בדיבורים של תפילה, כשם שיש צורך בדיבורים של תורה לכן יש חובה להגות את התפילה בשפתיים "כחיבור עצמותו יתברך אל העולמות" הוא משווה זאת למזון גשמי המחבר ומקיים את נשמת האדם בגופו.

התפילה היא החיבור בין האלוקות לבין הבריאה ולכן ככל שהתפילה חזקה יותר עם כוונת הלב כך השפע שיורד גדול יותר והחיבור לה הוא חזק יותר.

תפילת נשים התקיימה לאורך כל הדורות, ובמקרים מסוימים, תפילתן נחשבה לתפילת מופת. כך למשל תפילת חנה, שחז"ל ראו בה המודל של התפילה האידיאלית.

כשאנו מתפללים, מה שבאמת משתנה הוא אנחנו, אנו מתעלים בעצמינו. התפילה נועדה כדי שאנחנו נשתנה, כדי שאנחנו נתעלה למדרגה גבוה יותר.

כשאדם מתפלל ומתעלה במדריגה, אז גזירת הקב"ה שהיתה עלינו - כבר לא שייכת בנו יותר. כלומר, ה' גזר גזירה כלשהיא על פלוני כשהוא היה במצב מסויים, עכשיו שפלוני התעלה מעל המצב הקודם שלו, הגזירה כבר לא שייכת בו.

מטרת התפילה היא שאנו נתעלה, נהיה אנשים שונים, טובים יותר, נעלים יותר, רוחניים וקדושים יותר. ר' יהודה הלוי אומר בספר הכוזרי שהתפילה היא "גרעין הזמן ופריו", כלומר, זה עיקר היום אליו האדם מצפה ומייחל כל היום, משום שהתפילה מעלה אותו ומרוממת אותו. הוא נהיה מזוכך יותר וטהור יותר. התפילה היא מפגש ממשי ביני לבין אלהים: המתפלל צריך שיראה עצמו כאילו שכינה כנגדו', על כן בתודעת האדם – היא שהוא עומד ממש לפני מלך – אלהים, תחושת נוכחות של השכינה. כך זכיתי לראות את את אמא החשה בנוכחות השכינה בעת תפילה, ויהי רצון שתהא מליצת יושר על בניה ובנותיה ומשפחתה הרחבה ובכללן על עם ישראל.

**הכותב בדמע, בנה מאיר אביטן הי"ו**

**שער א'**

**תפילת רחל וחנה**

**אמא רחל ז"ל**

שבת בראשית – תשפ"ג, שבת מברכין של חודש מר חשוון נפטרה אמא רחל לבית משפחת אביטן, הסמוכה ליום פטירתה של רחל אמנו

כֹּ֣ה׀ אָמַ֣ר יְהוָ֗ה

ק֣וֹל בְּרָמָ֤ה נִשְׁמָע֙ נְהִי֙ בְּכִ֣י תַמְרוּרִ֔ים

רָחֵ֖ל מְבַכָּ֣ה עַל־בָּנֶ֑יהָ מֵאֲנָ֛ה לְהִנָּחֵ֥ם עַל־בָּנֶ֖יהָ כִּ֥י אֵינֶֽנּוּ:

כֹּ֣ה׀ אָמַ֣ר יְהוָ֗ה

מִנְעִ֤י קוֹלֵךְ֙ מִבֶּ֔כִי וְעֵינַ֖יִךְ מִדִּמְעָ֑ה

כִּי֩ יֵ֨שׁ שָׂכָ֤ר לִפְעֻלָּתֵךְ֙ נְאֻם־יְהוָ֔ה וְשָׁ֖בוּ מֵאֶ֥רֶץ אוֹיֵֽב:

וְיֵשׁ־תִּקְוָ֥ה לְאַחֲרִיתֵ֖ךְ נְאֻם־יְהוָ֑ה וְשָׁ֥בוּ בָנִ֖ים לִגְבוּלָֽם:

ירמיהו פרק לא'

**תפילה על קבר רחל אמנו וכן בכל מקום**

תפילה נפלאה מספר שערי דמעה, לאמרה בקבר רחל אמנו ע"ה

יום ההילולא של רחל אמנו ע"ה חל ביום י"א חשוון. ומדי שנה, ביום זה, עולים עשרות אלפים לקבר רחל, קברה של רחל אמנו, להתפלל ולבקש מאמא שתפעל אצל בורא עולם עבורם. אנו שמחים להגיש לכם תפילה נפלאה שמומלץ לאומרה בקבר רחל, בפרט ביום ההילולא של רחל אמנו, אולם ניתן לאמרה בכל עת ובכל זמן, בקבר רחל ובכל מקום.

**אָנָּא מֶלֶךְ מָלֵא רַחֲמִים! [**הִנְנִי בָּאתִי הַיּוֹם לְהִשְׁתַּטֵּחַ עַל קֶבֶר רָחֵל אִמֵּנוּ], **שֶׁתְּזַכֵּנִי בִּזְכוּת מַעֲשֶׂיהָ הַטּוֹבִים שֶׁעָשְׂתָה כָּל יָמֶיהָ, וּלְמַעַן זְכוּתָהּ וְצִדְקָתָה וּתְפִלָּתָהּ שֶׁזָּכַרְתָּ לָהּ בֶּהֱיוֹתָה עֲקָרָה וַתִפְתַּח אֵת רַחְמָה, כְּמוֹ שֶׁנֶּאֱמַר "וְיִזְכֹּר אֱלֹקִים אֵת רָחֵל וְיִשְׁמַע אֵלֶיהָ אֱלֹקִים וְיִפְתַּח אֵת רַחְמָה" וּלְמַעַן צִדְקַת לְבָבָהּ אֲשֶׁר עָשְׂתָה עִם אֲחוֹתָהּ לֵאָה, שֶׁמָּסְרָה לָהּ הַסִּימָנִים כְּדֵי שֶׁלֹּא תֵּבוֹשׁ מֵרַמָּאוּת לָבָן אָבִיהָ, כֵן תִּזְכֹּר לָנוּ זְכוּתָהּ וְצִדְקָתָה, עָלַי וְעַל כָּל עַמְּךָ יִשְׂרָאֵל, שֶׁתְּקַבֵּל אֵת תְּפִלָּתֵנוּ וְתַאֲזִין שַׁוְעָתֵנוּ מַה שֶׁאֲנַחְנוּ מְבַקְּשִׁים מִלְּפָנֶיךָ, וּתְמַלֵּא מִשְׁאָלוֹת לְבָבֵנוּ לְטוֹבָה, וּפָקְדֵנוּ בִּפְקֻדַּת יְשׁוּעָה וְרַחֲמִים מִשְּׁמֵי שְׁמֵּי קֶדֶם. וְהַטֵּה אָזְנְךָ וּשְׁמַע, פְּקַח עֵינֶיךָ וְרָאָה שֹׁמְמוֹתֵינוּ וְהָעִיר אֲשֶׁר נִקְרָא שִׁמְךָ עָלֶיהָ, כִּי הָיִינוּ לַעַג וְקֶלֶס בְּגוֹיִים, וְאוֹמְרִים אֵין תּוֹחֶלֶת וְתִקְוָה. וְאִם לֹא לְמַעֲנֵנוּ, לְמַעַנְךָ פְּעַל. עַד מָתַי יִהְיֶה עוּזְךָ בַּשֶּׁבִי וְתִפְאַרְתְּךָ בְּיַד צָר.**

**וְהִנֵּה כַּאֲשֶׁר קִבַּלְנוּ עַל יָדֵי חֲכָמֵינוּ זִכְרוֹנָם לִבְרָכָה, שֶׁאָבִינוּ יַעֲקֹב שֶׁקָּבַר אֵת רָחֵל אִמֵּנוּ בְּדֶרֶךְ וְלֹא הֵבִיאָה לְבֵית לֶחֶם, הָיָה עַל פִּי הַדִּבּוּר כְּדֵי שֶׁתִּהְיֶה לְעֶזְרָה לְבָנֶיהָ, כְּשֶׁהִגְּלָּה אוֹתָם נְבוּזַרְאֲדָן וְהָיוּ עוֹבְרִים דֶּרֶךְ שָׁם, יָצְאָה רָחֵל אִמֵּנוּ מִקִּבְרָהּ וּבִקְּשָׁה עֲלֵיהֶם רַחֲמִים, כְּמוֹ שֶׁנֶּאֱמַר: "קוֹל בְּרָמָה נִשְׁמַע, נְהִי בְּכִי תַּמְרוּרִים רָחֵל מְבַכָּה עַל בָּנֶיהָ מֵאַנָּה לְהִנָּחֵם עַל בָּנֶיהָ כִּי אֵינֶנּוּ" וְאַתָּה יְיָ אֱלֹהֵינוּ הֵשַׁבְתָּ לָהּ, כְּמוֹ שֶׁנֶּאֱמַר: "כֹּה אָמַר ה' מִנְעִי קוֹלֵך מִבֶּכִי וְעֵינַיִךְ מִן דִמְעָה כִּי יֵשׁ שָׂכָר לִפְעוּלָתֵך נְאֻם יְיָ וְשָׁבוּ מֵאֶרֶץ אוֹיֵב וְיֵשׁ תִּקְוָה לְאַחֲרִיתְך נְאֻם ה' וְשָׁבוּ בָּנִים לִגְבוּלָם"**

**מַה נֹּאמַר, מַה נְדַבֵּר! אִם עַל גָּלוּת רִאשׁוֹן שֶׁהָיָה רַק לְשִׁבְעִים שָׁנָה הִרְעִישָׁה רָחֵל אִמֵּנוּ אֵת הָעוֹלָם – מָה תֹּאמַר עַתָּה, בְּגָלוּת הַמַּר וְהַנִּמְהָר הַזֶּה, אֲשֶׁר זֶה [יוֹתֵר מ]אֶלֶף וְתְשַׁע מֵאוֹת שָׁנָה שֶׁאֲנַחְנוּ בְּגוֹלָה אַחַר גּוֹלָה, מְפֻזָּרִים וְנִדָחִים בְּאַרְבַּע כַּנְפוֹת הָאָרֶץ תַּחַת עֹל מְלָכִים וְשָׂרִים, וַאֲנַחְנוּ שְׁפָלִים וְנִבְזִים וּכְקוֹצִים כְּסוּחִים אָנוּ בְּעֵינֵיהֶם, וּבְכָל יוֹם קִלְלָתוֹ מֵרֻבָּה מֵחֲבֵרוֹ, וְעִקַּר כַּוָּנָתָם לַעֲמוֹד עַל נַפְשֵׁנוּ לְהַעֲבִיר דָּת תּוֹרָתֵנוּ הַקְּדֻשָּׁה, וְלֹא יִזָּכֵר לָהֶם שֵׁם יִשְׂרָאֵל עוֹד. גַּם עַל תִּינוֹקוֹת שֶׁל בֵּית רַבָּן נָתְנוּ עֵינֵיהֶם הֵיאַךְ לְהַעֲבִירָם מֵאֱמוּנָתָם הַמֻּחְזֶּקֶת לָהֶם מֵאֲבוֹתֵיהֶם. מָה תֹּאמְרִי, רָחֵל אִמֵּנוּ? אֵיךְ תּוּכְלִי לָנוּחַ בְּקִבְרֵך? הָקִיצִי וּתְעוֹרְרִי לִיְשֵׁנֵי חֶבְרוֹן וּמֹשֶׁה רָעְיָא מֵהֵימָנָא וְכָל אֲבוֹתֵינוּ הַקְּדוֹשִׁים. עִמְדִי נָא, הִתְיַצְבִי נָא, חַלִּי פְּנֵי כְּבוֹדוֹ יִתְבָּרַךְ בְּעַד שְׁאֵרִית פְּלֵיטַת עַמְּךָ בֵּיִת יִשְׂרָאֵל, הַנֶּאֱנָחִים וְהַנֶּאֱנָקִים, בְּדוּדִים וְשְׁדוּדִים, שְׁפָלִים וְנִבְזִים, נְתוּנִים בְּסֵתֶר הַמַּדְרֵגָה. עַד מָתַי אֱלֹהִים יְחָרֵף צַר, יְנָאֵץ אוֹיֵב שִׁמְךָ לָנֶצַח! עַד מָתַי רְשָׁעִים יַעֲלוֹזוּ וּבָנֶיךָ בּוֹז יָבוּזוּ! עַד מָתַי לֹא תְּרַחֵם עַל יִשְׂרָאֵל עַמְּךָ וְעַל אַרְצְךָ וְעַל יְרוּשָׁלַיִם עִירֶךָ וְעַל צִיּוֹן מִשְׁכַּן כְּבוֹדְךָ! הִנֵּה זֹאת תּוֹרַת הַבַּיִת, הַהֵיכָל וְהַר הַבַּיִת הָיָה לְשָּׁמִיר וָשַׁית. עָלָה כֻּלּוֹ קִמְּשׁוֹנִים, כָּסּוּ פָּנָיו חֲרוֹלִים, שׁוּעָלִים הִלְכוּ בּוֹ. וְהָעִיר הַקְּדֹשָּׁה רַבַּת הַמַּעֲלוֹת, עִיר אֱלֹקִים סֶלָה, הִנֵּה הִיא עַתָּה שַׁמָּה וְשֶׁאִיָה. וְאִם אֲנַחְנוּ בַּעֲוֹנוֹתֵינוּ וְעַווֹנוֹת אֲבוֹתֵינוּ גָּרַמְנוּ אֵת כָּל אֵלֶּה, הֲלֹא אַתָּה בַּעַל הָרַחֲמִים, הַלְעוֹלָמִים תִּזְנַח וְתֶאֶנַף לָנֶצַח! אַתָּה תָּקוּם תְּרַחֵם צִיּוּן כִּי עֵת לְחֶנְנָה.**

**לָכֵן בָּאנוּ לְפָנֶיךָ בִּכְפִיפַת קוֹמָה וּבְהַכְנָעַת רוּחַ וּבְשִׁפְלוּת הַנֶּפֶשׁ וּבִשְׁבִירַת הַלֵּב, שֶׁתִּזְכֹּר לָנוּ זְכוּת אֲבוֹתֵינוּ הַקְּדוֹשִׁים וּזְכוּת הַצִדְקָנִית רָחֵל אִמֵּנוּ, וּתְכַפֵּר לָנוּ אֵת כָּל חַטֹּאתֵינוּ וַעֲוֹנוֹתֵינוּ וּפְשָׁעֵינוּ, שֶׁחָטָאנוּ וְשֶׁעָוֵינוּ וְשֶׁפָּשַׁעְנוּ לְפָנֶיךָ, וְתַעַזְרֵנוּ לְשׁוּב בִּתְשׁוּבָה שֶׁלְּמָה לְפָנֶיךָ, וְתַאֲרִיךְ יָמֵינוּ בַּטּוֹב וּשְׁנוֹתֵינוּ בִּנְעִימִים עַל הָאֲדָמָה אַדְמַת הַקֹּדֶשׁ, בִּכְדֵי שֶׁנּוּכַל לִלְמֹד וּלְלַמֵּד לִשְׁמֹר וְלַעֲשׂוֹת אֵת כָּל דִּבְרֵי תַּלְמוּד תּוֹרָתְךָ וּמִצְוֹתֶיךָ בְּכַוָּנָה שְׁלֵּמָה וּרְצוּיָה, בְּלִּי שׁוּם טִרְדָּה, וְתָסִיר מִמֶּנּוּ וּמִכָּל עַמְּךָ בֵּיִת יִשְׂרָאֵל כָּל מִינֵי חוֹלִי (**ובפרט מהחולה פב"פ). **וְתַן לָנוּ כֹּחַ וּבְרִיאוּת הַגּוּף שֶׁנוּכַל לַעֲבֹד אוֹתְךָ יוֹמָם וָלַיְלָה בְּלִּי רִפְיוֹן. וְתַן לָנוּ פַּרְנָסָה טוֹבָה וּגְשָׁמִים בְּעִיתָּם, שֶׁתְּהֵא הַשָּׁנָה הַזֹּאת מְבֹרֶכֶת בְּכָל מִינֵי תְּבוּאוֹת וְכָל מִינֵי פֵּרוֹת וִירָקוֹת, וְתַן סִפּוּקֵינוּ לְכָל אֶחָד וְאֶחָד דֵּי מַחְסוֹרוֹ, וְלֹא יֶחְסַר לָנוּ כָּל יְמֵּי חַיֵּינוּ. ותזכינו לְגַדֵּל אֵת בנינו** (ובפרט פב"פ) (ומי שיש לו בנים בחו"ל יאמר: וּתְזַכֵּנִי לִשְׁמֹעַ בְּשׁוּרוֹת טוֹבוֹת מִבְּנִי וְכוּ', ויפרט כל אחד מקרוביו ומיודעיו)**.שֶׁתַּצְלִיחַ לָהֶם בְּכָל מַעֲשֶׂה יְדֵיהֶם וְהִנְנִי בְּלִּי נֶדֶר נוֹתֵן שֶׁמֶן לְמָאוֹר לְעִלּוּי נִשְׁמַת רָחֵל אִמֵּנוּ וְנִשְׁמַת רַבֵּי מֵאִיר בַּעַל הַנֵּס, וְּנִשְׁמוֹת כָּל הַצַּדִּיקִים וְהַחֲסִידִים** (ולהצלחת בָּנַי פב"פ) **שְׁיַּאֲרִיכוּ יְמֵיהֶם וּשְׁנוֹתֵיהֶם, וְלֹא יָמוּת שׁוּם אֶחָד מִבְּנֵיהֶם בְּחַיֵּי אֲבִיהֶם וְאִמָּם, וְיִזְכּוּ לְבָנִים צַדִּיקִים וּכְשֵׁרִים בְּכָל מִדּוֹת טוֹבוֹת, וְתַזְמִין לָהֶם זִוּוּג כָּשֵׁר וְרָאוּי לָהֶם, וְלֹא יֵרָאֶה וְלֹא יִשָׁמַע שׁוּם שֶׁמֶץ פְּסוּל בְּזַרְעֵנוּ וּמִשְׁפַּחְתֵּנוּ, וְנִזְכֶּה לִרְאוֹתָם יַחַד בְּקִבּוּץ גָּלֻיּוֹת וּגְאֻלָּה שְׁלֵמָּה בַּעֲגָלָא וּבִזְמַן קָרִיב, אָמֵן סֶלָה. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגוֹאֲלִי.**

**תפילת חנה**

תפילה שמקובל (בעיקר בקהילות הספרדים) לאמרה לפני התפילה, "כדי להעלות בזכרונינו גדולותיו יתברך, שהוא משפיל ומרים ומשמח בישועתו לחסור"י מחסר"א וכמו ששימח לחנה שנתן לה בן, שנתקבלה תפילתה; באופן שיבוא האדם בלב שלם להודות לו ולברך בשמו יתברך, וכן לכרות החיצונים שמעכבים התפילה, כמו שסיימה חנה בתפילתה, דכתיב ה' יחתו מריביו‏"‏ (עבודת התמיד, ל"ג ב)

**תפילת חנה**

**וַתִּתְפַּלֵּל חַנָּה וַתֹּאמַר עָלַץ לִבִּי בַּה', רָמָה קַרְנִי בַּה', רָחַב פִּי עַל אוֹיְבַי כִּי שָׂמַחְתִּי בִּישׁוּעָתֶךָ. אֵין קָדוֹשׁ כַּה' – כִּי אֵין בִּלְתֶּךָ, וְאֵין צוּר כֵּאלֹהֵינוּ.**

**אַל תַּרְבּוּ תְדַבְּרוּ גְּבֹהָה גְבֹהָה יֵצֵא עָתָק מִפִּיכֶם, כִּי אֵל דֵּעוֹת ה' וְלוֹ נִתְכְּנוּ עֲלִלוֹת. קֶשֶׁת גִּבֹּרִים חַתִּים, וְנִכְשָׁלִים אָזְרוּ חָיִל. שְׂבֵעִים בַּלֶּחֶם נִשְׂכָּרוּ וּרְעֵבִים חָדֵלּוּ, עַד עֲקָרָה יָלְדָה שִׁבְעָה וְרַבַּת בָּנִים אֻמְלָלָה.**

**ה' מֵמִית וּמְחַיֶּה מוֹרִיד שְׁאוֹל וַיָּעַל. ה' מוֹרִישׁ וּמַעֲשִׁיר מַשְׁפִּיל אַף מְרוֹמֵם. מֵקִים מֵעָפָר דָּל מֵאַשְׁפֹּת יָרִים אֶבְיוֹן, לְהוֹשִׁיב עִם נְדִיבִים וְכִסֵּא כָבוֹד יַנְחִלֵם, כִּי לַה' מְצֻקֵי אֶרֶץ וַיָּשֶׁת עֲלֵיהֶם תֵּבֵל.**

**רַגְלֵי חֲסִידָיו יִשְׁמֹר, וּרְשָׁעִים בַּחֹשֶׁךְ יִדָּמּוּ, כִּי לֹא בְכֹחַ יִגְבַּר אִישׁ. ה' – יֵחַתּוּ מְרִיבָיו עָלָיו בַּשָּׁמַיִם יַרְעֵם, ה' יָדִין אַפְסֵי אָרֶץ, וְיִתֶּן עֹז לְמַלְכּוֹ וְיָרֵם קֶרֶן מְשִׁיחוֹ.**

**(ספר שמואל-א, ב, א-י)**

**שער ב'**

**תפילה למצוות**

**הפרשת חלה**

**והדלקת נרות**

**סדר הפרשת חלה**

### הפרשה בברכה

### 1,666 גרם קמח ויותר, ויש אומרים 2,250 גרם

**הפרשה ללא ברכה**

### מ- 1,200 גרם קמח עד 1,666, ויש אומרים עד 2,250

**פטורה מהפרשה**

פחות מ- 1,200 גרם קמח.

### סדר ההפרשה:

### א: יש ללוש בצק, ולהניחו במקום שיתפח. לאחר שהבצק טפח מניחים את העיסה לפנינו, בטרם יצרנו ממנה צורה כלשהי. אם העיסה רכה מאוד (כמו בלילה של עוגה) ואי אפשר לקחת ממנה חתיכה, או אם שכחנו להפריש חלה מן העיסה, מפרישים חלה לאחר האפייה.

### בהפרשה לאחר האפייה, מכסים במפה את כל מיני המאפה הטעונים הפרשה, מברכים ומפרישים חלה (כמובן, אין לטעום מן המאפה קודם שהפרשנו ממנו חלה).

### ב: יש הנוהגות לתת צדקה וליטול ידיים (מכלי) בלי ברכה לפני קיום המצווה, ויש לומר:

### “לְשֵם יִחוּד קוּדְשָא בְּרִיךְ הוּא וּשְכִינְתֵּיהּ, בִּדְחִילוּ וּרְחִימוּ, וּרְחִימוּ וּדְחִילוּ, לְיַחֲדָא שֵם יוּ”ד הֵ”א בְּוָא”ו הֵ”א בְּיִחוּדָא שְלִים בְּשֵם כָּל יִשְרָאֵל. הִנֵה אַנֹּכִי בָּאָה לְהַפְרִיש חָלָה תְּרוּמָה, כְּמוֹ שֶתִּקְנוּ לָנוּ חֲכָמֵינוּ זִכְרוֹנָם לִבְרָכָה. וִיהִי נֹעַם אֲדֹנָי אֱלֹהֵינוּ עָלֵינוּ וּמַעֲשֵה יָדֵינוּ כּוֹנְנָה עָלֵינוּ וּמַעֲשֵה יָדֵינוּ כּוֹנְנֵהוּ”.

### ג: מברכים את ברכת הפרשת חלה (נהוג לעמוד בעת קיום המצווה):

### בָּרוּךְ אַתָּה יְיָ אֱלֹהֵינוּ מֶלֶךְ הָעוֹלָם, אֲֹשֶר קִדְֹּשָנוּ בְּמִצְוֹתָיו, וְצִיוָּנוּ לְהַפְרִיֹש חַלָּה תְרוּמָה

### (האשכנזים אומרים: חַלָּה מִן הָעִיסָה)

### ד: לוקחים חתיכה קטנה מן העיסה, מרימים אותה ואומרים:

### "הֲרֵי זוֹ חַלָּה".

### החתיכה יכולה להיות בכל גודל שהוא. המנהג הוא להפריש חלה בשיעור של “כזית” (כ-28 גרם), חתיכה בגודל של כדור פינג–פונג בערך. זמן זה הוא עת רצון לבקשות אישיות ותפילות.

### ה: שורפים את החתיכה, או עוטפים אותה בשתי עטיפות ומשליכים לאשפה.

### תפילה לאחר הפרשת חלה:

### יְהִי רָצוֹן מִלְּפָנֶיךָ, ה' אֱלוֹקֵינוּ וֶאֱלֹקֵי אֲבוֹתֵינוּ, שֶׁיִּבָּנֶה בֵּית הַמִּקְדָּשׁ בִּמְהֵרָה בְּיָמֵינוּ, וְתֵן חֶלְקֵנוּ בְּתוֹרָתֶךָ, וְשָׁם נַעֲבָדְךָ בְּיִרְאָה כִּימֵי עוֹלָם וּכְשָׁנִים קַדְמֹנִיּוֹת. וְעָרְבָה לַה' מִנְחַת יְהוּדָה וִירוּשָׁלִָם, כִּימֵי עוֹלָם וּכְשָׁנִים קַדְמֹנִיּוֹת. יְהִי רָצוֹן מִלְּפָנֶיךָ, ה' אֱלוֹקֵינוּ וֶאֱלֹקֵי אֲבוֹתֵינוּ, שֶׁהַמִּצְוָה שֶׁל הַפְרָשַׁת חַלָּה תֵּחָשֵׁב כְּאִלּוּ קִיַּמְתִּיהָ בְּכָל פְּרָטֶיהָ וְדִקְדּוּקֶיהָ, וְתֵחָשֵׁב הֲרָמַת הַחַלָּה שֶׁאֲנִי מְרִימָהּ, כְּמוֹ הַקָּרְבָּן שֶׁהֻקְרַב עַל הַמִּזְבֵּחַ שֶׁנִּתְקַבֵּל בְּרָצוֹן. וּכְמוֹ שֶׁלְּפָנִים הָיְתָה הַחַלָּה נְתוּנָה לַכֹּהֵן וְהָיְתָה זוֹ לְכַפָּרַת עֲווֹנוֹת, כָּךְ תִּהְיֶה לְכַפָּרָה לַעֲוֹנֹתַי, וְאָז אֶהְיֶה כְּאִלּוּ נוֹלַדְתִּי מֵחָדָשׁ נְקִיָּה מֵחֵטְא וְעָווֹן, וְאוּכַל לְקַיֵּם מִצְווֹת שַׁבָּת קוֹדֶשׁ וְהַיָּמִים הַטּוֹבִים עִם בַּעְלִי וִילָדֵינוּ, לִהְיוֹת נִזּוֹנִים מִקְּדֻשַּׁת הַיָּמִים הָאֵלֶּה, וּמֵהַשְׁפָּעָתָהּ שֶׁל מִצְוַת חַלָּה יִהְיוּ יְלָדֵינוּ נִזּוֹנִים תָּמִיד מִיָּדָיו שֶׁל הקב"ה בְּרוֹב רַחֲמָיו וַחֲסָדָיו וּבְרֹב אַהֲבָה. וְשֶׁתִּתְקַבֵּל מִצְוַת חַלָּה כְּאִלּוּ נְתַתִּיהָ לַכֹּהֵן. וּכְשֵׁם שֶׁאֲנִי מְקַיֶּמֶת מִצְוַת חַלָּה בְּכָל לֵב, כָּךְ יִתְעוֹרְרוּ רַחֲמָיו שֶׁל הַקָּדוֹשׁ בָּרוּךְ הוּא לְשָׁמְרֵנִי מִצַּעַר וּמִמַּכְאוֹבִים כָּל הַיָּמִים. אָמֵן.

* ניתן להוסיף ברכות ובקשות אישיות ובכל לשון.

**סדר הדלקת נרות**

* אמר רב הונא : מי שרגיל בהדלקת נרות של מצווה – נר שבת ונר חנוכה יהיו לו בנים תלמידי חכמים… (מסכת שבת)
* את פני השבת מקבלים בהדלקת נרות. מצווה זו נמסרה לעקרת הבית, אך בהעדרה מדליק את הנרות האיש או אחד מבני הבית האחרים.
* הדלקת הנר היא אחת משלוש המצוות המיוחדות לנשים, אחד הטעמים למצווה זו שנתיחדה לאשה מפני "שלום בית" וכן חלקו חכמים כבוד לאשה, שהיא עיקרו של הבית וזיכו אותה בכבוד של השראת הקדושה של השבת בבית.
* יש הקושרים את הדלקת נרות שבת עם נרות הגאולה העתידית ... "אם שמרתם נרות של שבת אני מראה לכם נרות של ציון, שנאמר: בעת אחפש את ירושלים בנרות ואיני מצריך לכם לראות באורה של חמה אלא בכבודי אני מאיר לכם….וכל כך למה בזכות הנרות שהם מדליקים בשבת". (ילקוט שמעוני, בהעלותך )
* **כדי לצאת ידי חובת המצווה די בהדלקת נר אחד בלבד, אך המנהג המקובל הוא להדליק שני נרות. אין הגבלה על מספר נרות השבת, ועל כן יש גם הנוהגים להדליק נרות שבת כמספר בני הבית, או מספר אחר מסיבות שונות.**
* מספר טעמים נתנו למנהג המקובל בהדלקת שני נרות:
* נר אחד כנגד הפסוק "זכור את יום השבת לקדשו" המופיע בעשרת הדברות שבספר שמות והשני כנגד הפסוק "שמור את יום השבת לקודשו" המופיע בעשרת הדברות שבספר דברים.
* לו היה מודלק רק נר אחד, היו מניחים שהוא הודלק כנגד החושך. שני נרות מהווים היכר שהם הודלקו לצורך המצווה.
* רבים מענייני השבת הם כפולים, כגון קורבן המוסף בעל שני הכבשים, לחם המשנה ועוד. שני הנרות הן המשך למגמה זו.

**צדקה:**

מנהג עתיק רווח בישראל **והוא קופת צדקה שייחדו אמהותינו**, שלתוכה שלשלו מעות של צדקה לפני הדלקת הנרות כתוב: "כי נר מצווה ותורה – אור" בזכות נרות של מצווה תזכינה האמהות לאור של תורה בבתיהן.

**תְּפִלָּה לִפְנֵי הַדְלָקַת נֵר שַׁבָּת וְיוֹם טוֹב:**

אֲנִי (פב"פ) מְנַדֶּרֶת אֶת הַמַּטְבֵּעוֹת הַלָּלוּ לְקֻפַּת רַבִּי מֵאִיר בַּעַל הַנֵּס. לִכְבוֹד אֲבוֹתֵינוּ הַקְּדוֹשִׁים אַבְרָהָם יִצְחָק וְיַעֲקֹב וְאִמּוֹתֵינוּ שָׂרָה רִבְקָה רָחֵל וְלֵאָה. וּלְנִשְׁמַת רַבִּי מֵאִיר בַּעַל הַנֵּס. זְכוּתָם תַּעֲמֹד לָנוּ וּלְכָל יִשְׂרָאֵל שֶׁתִּתְקַבֵּל תְּפִלָּתִי לִפְנֵי הַשֵּׁם יִתְבָּרַךְ אֱלָקָא דְמֵאִיר עֲנֵנִי וּתְבָרֵךְ אוֹתִי. אֶת בַּעֲלִי וְאֶת בָּנַי וּבְנוֹתַי. בִּבְרִיאוּת וְחִזּוּק הַגּוּף בַּתּוֹרָה וּבְיִרְאַת שָׁמַיִם. וְתַשְׁפִּיעַ עָלֵינוּ שֶׁפַע בְּרָכָה חַיִּים טוֹבִים וְשָׁלוֹם וּפַרְנָסָה טוֹבָה וְהַצְלָחָה וַאֲרִיכַת יָמִים וְשָׁנִים וְתִשְׁמְרֵנוּ מִכָּל מִינֵי מַחֲלוֹת וּמִקְרִים רָעִים רח"ל. וּשְׁלַח רְפוּאָה שְׁלֵמָה לְכָל חוֹלֵי עַמְּךָ יִשְׂרָאֵל (וּבִפְרָט לַחוֹלֶה פּב"ב) וְנִזְכֶּה לִיְשׁוּעוֹת וְלִרְאוֹת בְּנֶחָמַת צִיּוֹן וִירוּשָׁלַיִם וּבְבִנְיַן בֵּית הַמִּקְדָּשׁ בִּמְהֵרָה בְיָמֵינוּ אָמֵן:

יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ. יי צוּרִי וְגוֹאֲלִי. וַאֲנִי תְפִלָּתִי לְךָ יי עֵת רָצוֹן אֱלֹהִים בְּרָב חַסְדֶּךָ עֲנֵנִי בֶאֱמֶת יִשְׁעֶךָ:

### מנהג אמא רחל ע"ה היה שהיא הדליקה תחילה את הנרות, ואז כיסתה את עיניה כדי שלא ליהנות מאור הנר ובירכה להדליק נר של שבת וכך היה מנהג אמותינו במרוקו וכך העיד הרב שלום משאש על מנהג זה בניגוד לפסיקת הרב עובדיה יוסף). ביום טוב מברכת ואחר כך מדליקה.

לשבת:

**בָּרוּךְ אַתָּה יי אֱלֹהֵינוּ מֶלֶךְ הָעוֹלָם אֲשֶׁר קִדְּשָׁנוּ בְּמִצְוֹתָיו וְצִוָּנוּ לְהַדְלִיק נֵר שֶׁל שַׁבָּת:**

ליום טוב:(ר"ה סוכות , פסח, שבועות)

**בָּרוּךְ אַתָּה יי אֱלֹהֵינוּ מֶלֶךְ הָעוֹלָם אֲשֶׁר קִדְּשָׁנוּ בְּמִצְוֹתָיו וְצִוָּנוּ לְהַדְלִיק נֵר שֶׁל יוֹם טוֹב**:

ליום טוב שחל בשבת:

**בָּרוּךְ אַתָּה יי אֱלֹהֵינוּ מֶלֶךְ הָעוֹלָם אֲשֶׁר קִדְּשָׁנוּ בְּמִצְוֹתָיו וְצִוָּנוּ לְהַדְלִיק נֵר שֶׁל שַׁבָּת וְשֶׁל יוֹם טוֹב:**

ליום הכפורים:

**בָּרוּךְ אַתָּה יי אֱלֹהֵינוּ מֶלֶךְ הָעוֹלָם אֲשֶׁר קִדְּשָׁנוּ בְּמִצְוֹתָיו וְצִוָּנוּ לְהַדְלִיק נֵר שֶׁל יוֹם הַכִּפּוּרִים:**

ליום הכפורים שחל בשבת:

**בָּרוּךְ אַתָּה יי אֱלֹהֵינוּ מֶלֶךְ הָעוֹלָם אֲשֶׁר קִדְּשָׁנוּ בְּמִצְוֹתָיו וְצִוָּנוּ לְהַדְלִיק נֵר שֶׁל שַׁבָּת וְשֶׁל יוֹם הַכִּפּוּרִים:**

ברכת שהחיינו ליו"ט (חוץ מז' וח' של פסח):

**בָּרוּךְ אַתָּה יי אֱלֹהֵינוּ מֶלֶךְ הָעוֹלָם שֶׁהֶחֱיָנוּ וְקִיְּמָנוּ וְהִגִּיעָנוּ לַזְּמַן הַזֶּה:**

(נשות קהילות מרוקו (וכך נהגה אמא ע"ה וכן קהילות אשכנז מברכות שהחיינו בעת הדלקת נרות ועל פי פסק הרב עובדיה יוסף לא לברך שהחיינו ומתכוונות לצאת בברכת שהחיינו שיברכו בזמן הקידוש)

**תפלה לאשה אחר הדלקת הנרות:**

יְהִי רָצוֹן מִלְּפָנֶיךָ יי אֱלֹהַי וֵאלֹהֵי אֲבוֹתַי. שֶׁתְּחוֹנֵן אוֹתִי (וְאֶת אִישִׁי וְאֶת בָּנַי וְאֶת אָבִי וְאֶת אִמִּי) וְאֶת כָּל קְרוֹבַי. וְתִתֶּן לָנוּ וּלְכָל יִשְׂרָאֵל חַיִּים טוֹבִים וַאֲרֻכִּים. וְתִזְכְּרֵנוּ בְזִכְרוֹן טוֹבָה וּבְרָכָה. וְתִפְקְדֵנוּ בִּפְקֻדַּת יְשׁוּעָה וְרַחֲמִים וּתְבָרְכֵנוּ בְּרָכוֹת גְּדוֹלוֹת. וְתַשְׁלִים בָּתֵּינוּ. וְתַשְׁכֵּן שְׁכִינָתְךָ בֵּינֵינוּ. וְזַכֵּנִי לְגַדֵּל בָּנִים וּבְנֵי בָנִים חֲכָמִים וּנְבוֹנִים. אוֹהֲבֵי יְיָ. יִרְאֵי אֱלֹהִים. אַנְשֵׁי אֱמֶת. זֶרַע קֹדֶשׁ בַּיָי. דְּבֵקִים וּמְאִירִים אֶת הָעוֹלָם בַּתּוֹרָה וּבְמַעֲשִׂים טוֹבִים וּבְכָל מְלֶאכֶת עֲבוֹדַת הַבּוֹרֵא. אָנָּא שְׁמַע אֶת תְּחִנָּתִי בָּעֵת הַזֹּאת. בִּזְכוּת שָׂרָה וְרִבְקָה וְרָחֵל וְלֵאָה אִמּוֹתֵינוּ. וְהָאֵר נֵרֵנוּ שֶׁלֹּא יִכְבֶּה לְעוֹלָם ועד והאר פניך ונושעה. אמן

* ניתן להוסיף ברכות ובקשות אישיות ובכל לשון.

**שער ג'**

**תפילות למוצ"ש**

**וראש חודש**

**תפילה למוצאי שבת**

**רבי לוי יצחק מברדיטשוב**

תפילה ובקשה שתיקן רבינו **רבי לוי יצחק מברדיטשוב** לומר במוצאי שבת. ובכתבי הקודש שלו נמצא כתוב כך:

"סגולה גדולה להצלחה, שיאמרו אנשים, נשים והטף בקשה זו בכל מוצאי שבת קודש שלוש פעמים, ובטוח אני בה' שיצליחו בבני, חיי ומזוני (בנים, חיים ופרנסה) בוודאי בטח בעזרת ה' יתברך."

**אֱלֹהֵי אַבְרָהָם אֱלֹהֵי יִצְחָק וְאֱלֹהֵי יַעֲקֹב, שְׁמוֹר וְהַצֵּל אֶת עַמְּךָ יִשְׂרָאֵל אֲהוּבֶיךָ מִכָּל רָע בִּתְהִלָּתֶךָ, כַּאֲשֶׁר הַשַּׁבָּת קֹדֶשׁ הָאֲהוּבָה עוֹבֶרֶת, שֶׁהַשָּׁבוּעַ, הַחֹדֶשׁ וְהַשָּׁנָה, יָבֹא לָנוּ לֶאֱמוּנָה שְׁלֵמָה, לֶאֱמוּנַת חֲכָמִים, לְאַהֲבַת חֲבֵרִים, לִדְבֵקוּת הַבּוֹרֵא בָּרוּךְ הוּא, לְהַאֲמִין בִּשְׁלֹשׁ עֶשְׂרֵה עִקָּרִים שֶׁלְּךָ, וּבִגְאוּלָה קְרוֹבָה בִּמְהֵרָה בְיָמֵינוּ, וּבִתְחִיַּת הַמֵּתִים, וּבִנְבוּאַת מֹשֶׁה רַבֵּנוּ עָלָיו הַשָּׁלוֹם.**

**רִבּוֹנוֹ שֶׁל עוֹלָם, אַתָּה הִנְּךָ הַנּוֹתֵן לַיָּעֵף כֹּחַ, תֵּן גַּם לִבְנֵי יִשְׂרָאֵל אֲהוּבֶיךָ כֹּחַ, לְהוֹדוֹת לְךָ, וְרַק אֹתְךָ לַעֲבֹד, וְלֹא לְאַחֵר חָלִילָה. וְשֶׁהַשָּׁבוּעַ, הַחֹדֶשׁ וְהַשָּׁנָה יָבֹא לָנוּ לִבְרִיאוּת וּלְמַזָּל טוֹב וְלִבְרָכָה וּלְהַצְלָחָה, וּלְחֶסֶד, וּלְבָנֵי, חַיֵי אֲרִיכֵי וּמְזוֹנֵי רְוִיחֵי, וְסִיַעְתָּא דִשְמַיָּא לָנוּ וּלְכֹל יִשְׂרָאֵל, וְנֹאמַר אָמֵן.**

**תפילה למוצאי שבת**

**תפילת אור החיים הקדוש**

תפילה נפלאה שחיברו מרן עט"ר האור החיים הקדוש

למרות כי ידוע שרבינו הקדוש, מרן עט"ר רבי חיים בן עטר, ה"אור החיים" הקדוש (הילולא: ט"ו תמוז).

היות ותפילה זו היא תפילתו של רבי חיים בן עטר, האר החיים הדוש, שכל העולם רעד מקדושתו, ואשר כבר בחייו העידו עליו גדולי מרוקו "איש אלקים קדוש הוא בדורינו ומצוי במחנינו", ושהבעל שם טוב הקדוש העיד עליו ש"כל דבריו ברוח הקודש", ושהרה"ק רבי נפחס מקוריץ העיד על ספרו, "אור החיים", ש"הלימוד בספר זה מסוגל לנשמה כמו הזוהר הדוש, שכן המחבר היה נשמת משיח בדורו כמו רשב"י בדורו!", על כן וודאי מן הראוי והנכון לומר תפילה קצרצרה זו בכל עת מצוא

**יְהִי רָצוֹן מִלְּפָנֶיךָ אָבִינוּ מַלְכֵּנוּ, אֱלֹקֵינוּ, יְדִידוּת אוֹר נַפְשֵׁנוּ, רוּחֵנוּ וְנִשְׁמָתֵנוּ, לְמַעַן בְּרִיתְךָ אֲשֶׁר כָּרַתָּ לִשְׁלֹשׁ עֶשְׂרֵה מִדּוֹת שֶׁאֵינָן חוֹזְרוֹת רֵיקָן לְעוֹלָם מִלְּפָנֶיךָ, זְכֹר אַהֲבָתֵנוּ וְחִבָּתֵנוּ וְהָשֵׁב שְׁכִינָתְךָ לְבֵית קָדְשֵׁנוּ וְתַחֲזֹר לְהִשְׁתַּעֲשֵׁעַ בָּנוּ כִּימֵי קֶדֶם, כִּי קָשָׁה פְּרֵדָתְךָ מִמֶּנּוּ כִּפְרִידַת נַפְשֵׁנוּ מִגּוּפֵינוּ, הָמוּ מֵעֵינוּ, וְכָלְתָה נַפְשֵׁנוּ אֶל גְּאֻלַּת שְׁכִינָתְךָ וְאֶל מְעוֹן קָדְשֶׁיךָ, וְלִרְצוֹנְךָ ה' נִכְסַפְנוּ, הִנְנוּ מִתְחַנְּנִים וּבוֹכִים לְפָנֶיךָ, ה' אָב הָרַחֲמָן, עַל גָּלוּת הַשְּׁכִינָה, הוֹשִׁיעָה ה' שְׁכִינָתְךָ, וְדַבֵּק נַפְשֵׁנוּ בְּאַהֲבָתְךָ הַנְּעִימָה וְהָעֲרֵבָה עַל נַפְשֵׁנוּ, וְיֵעוֹל מַלְכֵּנוּ בְּהֵיכָלֵהּ.**

**תפילה למוצאי שבת**

תפילה עתיקה וקדושה, לאמרה במוצאי שבת, וכבר הזכירוה חז"ל בתלמוד ירושלמי, מסכת ברכות, פרק אין עומדין סוף ה"ב

**רִבּוֹן הָעוֹלָמִים אָב הָרַחֲמִים וְהַסְּלִיחוֹת, בְּסִימָן טוֹב וּבְמַזָּל טוֹב הָחֵל עָלֵינוּ אֶת שֵׁשֶׁת יְמֵי הַמַּעֲשֶׂה** (כשחל יו"ט באמצע השבוע יאמר: אֶת יְמֵי הַמַּעֲשֶׂה) **הַבָּאִים לִקְרָאתֵנוּ לְשָׁלוֹם, חֲשׁוּכִים מִכָּל חֵטְא וָפֶשַׁע וּמְנֻקִּים מִכָּל עָוֹן וְאַשְׁמָה וָרֶשַׁע, וּמְדֻבָּקִים בְּתַלְמוּד תּוֹרָה וּבְמַעֲשִׂים טוֹבִים. וְחָנֵּנוּ דֵעָה בִּינָה וְהַשְׂכֵּל מֵאִתְּךָ, וְתַשְׁמִיעֵנוּ בָהֶם שָׂשׂוֹן וְשִׂמְחָה, וְלֹא תַעֲלֶה קִנְאָתֵנוּ עַל לֵב אָדָם וְלֹא קִנְאַת אָדָם תַּעֲלֶה עַל לִבֵּנוּ.**

**מַלְכֵּנוּ אֱלהֵינוּ, אָב הָרַחֲמָן, שִׂים בְּרָכָה וּרְוָחָה וְהַצְלָחָה בְּכָל מַעֲשֵׂה יָדֵינוּ. וְכָל הַיּוֹעֵץ עָלֵינוּ וְעַל עַמְּךָ בֵּית יִשְׂרָאֵל עֵצָה טוֹבָה וּמַחֲשָׁבָה טוֹבָה, אַמְּצוֹ וּבָרְכוֹ, גַּדְּלוֹ וְקַיְּמוֹ, קַיֵּם עֲצָתוֹ. כַּדָּבָר שֶׁנֶּאֱמַר, יִתֶּן לְךָ כִלְבָבֶךָ וְכָל עֲצָתְךָ יְמַלֵּא; וְנֶאֱמַר, וְתִגְזַר אוֹמֶר וְיָקָם לָךְ, וְעַל דְּרָכֶיךָ נָגַהּ אוֹר.**

**וְכָל הַיּוֹעֵץ עָלֵינוּ וְעַל כָּל עַמְּךָ בֵּית יִשְׂרָאֵל עֵצָה שֶׁאֵינָהּ טוֹבָה וּמַחֲשָׁבָה שֶׁאֵינָהּ טוֹבָה, תּוּפַר עֲצָתוֹ. כַּדָּבָר שֶׁנֶּאֱמַר, יְהֹוָה הֵפִיר עֲצַת גּוֹיִם הֵנִיא מַחְשְׁבוֹת עַמִּים; וְנֶאֱמַר, עֻצוּ עֵצָה וְתֻפָר דַּבְּרוּ דָּבָר וְלֹא יָקוּם כִּי עִמָּנוּ אֵל.**

**וּפְתַח לָנוּ יְהֹוָה אֱלֹהֵינוּ אַב הָרַחֲמִים, אֲדוֹן הַסְּלִיחוֹת, בָּזֶה הַשָּׁבוּעַ וּבְכָל שָׁבוּעַ שַׁעֲרֵי אוֹרָה, שַׁעֲרֵי אֹרֶךְ יָמִים וְשָׁנִים, שַׁעֲרֵי אֲרִיכַת אַפַּיִם, שַׁעֲרֵי בְרָכָה, שַׁעֲרֵי בִינָה, שַׁעֲרֵי גִילָה, שַׁעֲרֵי גְדוּלָה, שַׁעֲרֵי גְאוּלָה, שַׁעֲרֵי גְבוּרָה, שַׁעֲרֵי דִיצָה, שַׁעֲרֵי דֵעָה, שַׁעֲרֵי הוֹד, שַׁעֲרֵי הָדָר, שַׁעֲרֵי הַצְלָחָה, שַׁעֲרֵי הַרְוָחָה, שַׁעֲרֵי וַעַד טוֹב, שַׁעֲרֵי זְרִיזוּת, שַׁעֲרֵי זִמְרָה, שַׁעֲרֵי זְכֻיּוֹת, שַׁעֲרֵי זִיו, שַׁעֲרֵי זוֹהַר תּוֹרָה, שַׁעֲרֵי זוֹהַר חָכְמָה, שַׁעֲרֵי זוֹהַר בִּינָה, שַׁעֲרֵי זוֹהַר דַּעַת, שַׁעֲרֵי חֶדְוָה, שַׁעֲרֵי חֶמְלָה, שַׁעֲרֵי חֵן וָחֶסֶד, שַׁעֲרֵי חַיִּים טוֹבִים, שַׁעֲרֵי חָכְמָה, שַׁעֲרֵי טוֹבָה, שַׁעֲרֵי טוֹהַר, שַׁעֲרֵי יְשׁוּעָה, שַׁעֲרֵי ישֶׁר, שַׁעֲרֵי כַפָּרָה, שַׁעֲרֵי כַלְכָּלָה, שַׁעֲרֵי כָבוֹד, שַׁעֲרֵי לִמּוּד, שַׁעֲרֵי מָזוֹן, שַׁעֲרֵי מְנוּחוֹת, שַׁעֲרֵי מְחִילוֹת, שַׁעֲרֵי מַדָּע, שַׁעֲרֵי נֶחָמָה, שַׁעֲרֵי נְקִיּוּת, שַׁעֲרֵי סְלִיחָה, שַׁעֲרֵי סִיַּעְתָּא דִשְׁמַיָּא, שַׁעֲרֵי עֶזְרָה, שַׁעֲרֵי פְדוּת, שַׁעֲרֵי פַרְנָסָה טוֹבָה, שַׁעֲרֵי צְדָקָה, שַׁעֲרֵי צָהֳלָה, שַׁעֲרֵי קְדוּשָׁה, שַׁעֲרֵי קוֹמְמִיוּת, שַׁעֲרֵי רַחֲמִים, שַׁעֲרֵי רָצוֹן, שַׁעֲרֵי רְפוּאָה שְׁלֵמָה, שַׁעֲרֵי שָׁלוֹם, שַׁעֲרֵי שִׂמְחָה, שַׁעֲרֵי שְׁמוּעוֹת טוֹבוֹת, שַׁעֲרֵי שַׁלְוָה, שַׁעֲרֵי תוֹרָה, שַׁעֲרֵי תְפִלָּה, שַׁעֲרֵי תְשׁוּבָה, שַׁעֲרֵי תְשׁוּעָה. כְּדִכְתִיב, וּתְשׁוּעַת צַדִּיקִים מֵיְהֹוָה מָעוּזָם בְּעֵת צָרָה, וַיַּעַזְרֵם יְהֹוָה וַיְפַלְּטֵם, יְפַלְּטֵם מֵרְשָׁעִים וְיוֹשִׁיעֵם כִּי חָסוּ בוֹ. וְנֶאֱמַר חָשַׂף יְהֹוָה אֶת זְרוֹעַ קָדְשׁוֹ לְעֵינֵי כָּל הַגּוֹיִם וְרָאוּ כָּל אַפְסֵי אָרֶץ אֵת יְשׁוּעַת אֱלהֵינוּ. וְנֶאֱמַר קוֹל צוֹפַיִךְ נָשְׂאוּ קוֹל יַחְדָּו יְרַנֵּנוּ, כִּי עַיִן בְּעַיִן יִרְאוּ בְּשׁוּב יְהֹוָה צִיּוֹן.**

**וְקַיֶּם לָנוּ יְהֹוָה אֱלֹהֵינוּ מִקְרָא שֶׁכָּתוּב, מַה נָּאווּ עַל הֶהָרִים רַגְלֵי מְבַשֵּׂר מַשְׁמִיעַ שָׁלוֹם מְבַשֵּׂר טוֹב מַשְׁמִיעַ יְשׁוּעָה אוֹמֵר לְצִיּוֹן מָלַךְ אֱלהָיִךְ. רִאשׁוֹן לְצִיּוֹן הִנֵּה הִנָּם וְלִירוּשָׁלַיִם מְבַשֵּׂר אֶתֵּן. אָמֵן סֶלָּה.**

**תפילה לערב ראש חודש**

(חובר ע"י מרת שרה בת מוהר"ר מרדכי זצ"ל מק"ק סאטנוב)

**אֵל טוֹב וּמֵטִיב, הַרְאֵנוּ אֶת גְבוּרוֹתֶיךָ וְעָזְרֵנוּ, כְּמוֹ שֶׁהִבְטַחְתָּנוּ לְנַהֲלֵנוּ אֶל אַרְצְךָ הַקְּדוֹשָׁה, וְאַתָּה אֱמֶת וּדְבָרְךָ אֱמֶת וְקַיָּם, לָכֵן מְחַלִּים אָנוּ פָּנֶיךָ וּמְבַקְּשִׁים מִמְּךָ, אֵל רַחוּם, שֶׁתָּחִישׁ גְּאֻלָּתֵנוּ בִּמְהֵרָה בְּיָמֵינוּ.**

**אָבִינוּ מַלְכֵּנוּ, כְּשֶׁחָטָאנוּ לְפָנֶיךָ בַּמִדְבָּר, הִתְפַּלֵּל בַּעֲדֵנוּ מֹשֶׁה רַבֵּנוּ, עָלָיו הַשָּׁלוֹם, וְכָךְ הֶעְתִּיר בִּתְפִלָּתוֹ: "כַּפֵּר לְעַמְּךָ יִשְׂרָאֵל חַטָּאתָם אֲשֶׁר חָטְאוּ, כִּי אַתָּה הִתְפָּאַרְתָּ בָּהֶם וּקְרָאתָם 'בְּנִי בְּכוֹרִי יִשְׂרָאֵל'". יוֹדַעַת [לאיש: יוֹדֵעַ] אֲנִי, שֶׁמִּדָּתְךָ 'מָלֵא רַחֲמִים', לָכֵן שְׁמַע תְּפִלָּתִי, כְּשֵׁם שֶׁשָּׁמַעְתָּ לִתְפִלּוֹת אֲבוֹתֵינוּ הַצַּדִּיקִים בְּעֵת הִתְחַנְנָם לְפָנֶיךָ. הַטֵּה אָזְנְךָ הַיּוֹם לְהַאֲזִין לִתְפִלָּתִי, כִּי אַתָּה בּוֹחֵן כְּלָיוֹת. לָכֵן אֲבַקֵּשׁ מִמְּךָ: אַל תַּשְׁלִיכֵנוּ לְעֵת זִקְנָה מִלְּעָבְדֶךָ בְּלֵבָב שָׁלֵם, וּמַה שֶׁחָטָאתִי לְפָנֶיךָ, מְחוֹל לִי, וְשָׁמְרֵנִי מִלַּחֲטֹא עוֹד. וְאַל יִשְׂמְחוּ שֹׁוֹנְאַי וְאוֹיְבַי לְאֵדִי, כְּמוֹ שֶׁבִּקֵּשׁ מִלְּפָנֶיךָ עַבְדְּךָ דָוִד, עָלָיו הַשָּׁלוֹם: סְתוֹם פִּי שֹׁוֹנְאַי לְבַל יָרֵעוּ לִי, וּמַלְאֲכֵי רַחֲמִים יָבִיאוּ תְּפִלָּתִי לְפָנֶיךָ.**

**אַתָּה אֵל רַחוּם, רַחֵם עָלַי וְצַדְקֵנִי לְפָנֶיךָ, וְתִתְנַהֵג עִמִּי בְּחֶסֶד וּבְרַחֲמִים, בְּלִי כָּל רֹגֶז, חַס וְשָׁלוֹם. אֵל רַחוּם, לְפָנֶיךָ הַכֹּל גָּלוּי, כִּי אַתָּה יוֹדֵעַ מַחְשָׁבוֹת, לָכֵן אֲחַלֶה פָּנֶיךָ: רְאֵה נָא בְּעָנְיִי, כִּי כֵן נִקְרֵאתָ צַדִּיק וְיָשָׁר, כִּי יוֹדַעַת אֲנִי בְּנַפְשִׁי, שֶׁהַגּוֹרְמִים לְחַטאֹתַי הֵן מַחְשְׁבוֹתַי אוֹדוֹת פַּרְנָסָתִי וְכַלְכָּלָתִי, לָכֵן רַחֵם נָא עָלַי וְחָנֵּנִי.**

**תפילה לראש חודש**

תפילה נפלאה לימי ראש חודש, לאמרה בכל ראש חודש, מאת הגאון רבי נחמן מטשערין, הובאה בספרו "תפילות ותחנונים"

**רָאשֵׁי חֳדָשִׁים לְעַמְּךָ נָתַתָּ זְמַן כַּפָּרָה לְכָל תּוֹלְדוֹתָם. רִבּוֹנוֹ שֶׁל עוֹלָם: זַכֵּנִּי בְּתוֹךְ כְּלָל יִשְׂרָאֵל לְגַדֵּל אֶת כָּל בָּנֵינוּ לְתוֹרָהּ וּלְחֻפָּה וּלְמַעֲשִׂים טוֹבִים, וְהַצִּילֵנוּ מֵעַתָּה מִכָּל מִינֵי צַעַר גִּדּוּל בָּנִים חַס וְשָׁלוֹם, וְתַמְשִׁיךְ מֵעַתָּה עָלֵינוּ וְעַל כָּל יוֹצְאֵי חֲלָצֵינוּ חַיִּים טוֹבִים וַאֲרֻכִּים. רִבּוֹנוֹ שֶׁל עוֹלָם: אַתָּה הוֹדַעְתָּ לָנוּ כִּי מִיתַת הַבָּנִים כְּשֶׁהֵם קְטַנִּים, רַחְמָנָא לִצְלָן, זֶה נִמְשַׁךְ מִסּוֹד פְּגִימַת הַלְּבָנָה, שֶׁמִּשָּׁם נִמְשַׁךְ בְּחִינַת 'מְאֹרֹת חָסֵר וָא"ו', שֶׁהוּא אַסְכְּרָה לְרַבְיֵי חַס וְשָׁלוֹם, וְאַתָּה הוֹדַעְתָּ לָנוּ גַּם כֵּן שֶׁבְּרֹאשׁ חֹדֶשׁ, שֶׁאָז מַתְחֶלֶת הַלְּבָנָה לְהִתְמַלְּאוֹת וּלְהִתְתַּקֵּן, וַאֲזַי זְמַן כַּפָּרָה לְכָל תּוֹלְדוֹתָם, כִּי אָז נִמְשַׁךְ כַּפָּרָה וּסְלִיחָה וְהַמְתָּקָה עַל כָּל תּוֹלְדוֹתָם שֶׁל יִשְׂרָאֵל, שֶׁיִּהְיֶה נִמְשַׁךְ עֲלֵיהֶם חַיִּים טוֹבִים וַאֲרֻכִּים, עַל כֵּן חוּס וְחַמוֹל נָא עָלֵינוּ וְזַכֵּנוּ לְקַבֵּל קְדֻשַׁת רָאשֵׁי חֳדָשִׁים כָּרָאוּי, וִיהִי רָצוֹן מִלְּפָנֶיךָ שֶׁתַּעֲלֵנוּ בְּשִׂמְחָה לְאַרְצֵנוּ וְתִטָּעֵנוּ בִּגְבוּלֵנוּ, וְשָׁם נַעֲשֶׂה לְפָנֶיךָ קָרְבְּנוֹת חוֹבוֹתֵינוּ תְּמִידִין כְּסִדְרָם וּמוּסָפִים כְּהִלְכָתָם, וְאֶת מוּסְפֵי רָאשֵׁי חֳדָשִׁים נַעֲשֶׂה וְנַקְרִיב לְפָנֶיךָ בְּאַהֲבָה כְּמִצְוַת רְצוֹנֶךָ, כְּמוֹ שֶׁכָּתַבְתָּ עָלֵינוּ בְּתוֹרָתֶךָ עַל יְדֵי מֹשֶׁה עֵבְדֶךָ מִפִּי כְּבוֹדֶךָ כָּאָמוּר: "וּבְרָאשֵׁי חָדְשֵׁיכֶם תַּקְרִיבוּ עוֹלָה לַאֲדֹנָי פָּרִים בְּנֵי בָּקָר שְׁנַיִם וְאַיִל אֶחָד, כְּבָשִׂים בְּנֵי שָׁנָה שִׁבְעָה תְּמִימִים, וּמִנְחָתָם וְכוּ'. כִּי בְּעַמְּךָ יִשְׂרָאֵל בָּחַרְתָּ מִכָּל הָאֻמּוֹת וְחֻקֵּי רָאשֵׁי חֳדָשִׁים לָהֶם קָבַעְתָּ."**

**רִבּוֹנוֹ שֶׁל עוֹלָם: אַתָּה הוֹדַעְתָּ לָנוּ שֶׁכְּשֶׁעוֹסְקִים בְּפָרָשַׁת הַקָּרְבָּנוֹת נֶחְשַׁב לְפָנֶיךָ כְּאִלּוּ הִקְרַבְנוּ כָּל הַקָּרְבָּנוֹת בִּזְמַנָּם וּבִמְקוֹמָם כְּהִלְכָתָם, עַל כֵּן, יְהִי רָצוֹן מִלְּפָנֶיךָ, שֶׁעַל יְדֵי אֲמִירַת פַּרְשַׁת 'וּבְרָאשֵׁי חָדְשֵׁיכֶם' בְּאֵיזֶה זְמַן שֶׁנֹּאמַר אוֹתָהּ הַפַּרְשָׁה, אֲפִלּוּ שֶׁלֹּא בְּרֹאשׁ חֹדֶשׁ, יִהְיֶה נֶחְשַׁב לְפָנֶיךָ כְּאִלּוּ הִקְרַבְנוּ קָרְבַּן רֹאשׁ חֹדֶשׁ בִּזְמַנּוֹ, וְתַמְשִׁיךְ עַל יְדֵי זֶה בְּחִינַת תִּקּוּן וּמִלּוּי הַלְּבָנָה, וְעַל יְדֵי זֶה יִהְיֶה נִמְשַׁךְ כַּפָּרָה וּסְלִיחָה וְהַמְתָּקָה עַל כָּל תּוֹלְדוֹתֵיהֶם שֶׁל יִשְׂרָאֵל, שֶׁיִּזְכּוּ לְחַיִּים טוֹבִים וַאֲרֻכִּים, וּתְזַכֵּנוּ לְקַיֵּם מִצְוַת בִּרְכַת קִדּוּשׁ לְבָנָה בְּכָל חֹדֶשׁ בִּזְמַנּוֹ.**

**וִיהִי רָצוֹן מִלְּפָנֶיךָ לְמַלְאוֹת פְּגִימַת הַלְּבָנָה, וְלֹא יִהְיֶה בָּהּ שׁוּם מִעוּט, וְיִהְיֶה אוֹר הַלְּבָנָה כְּאוֹר הַחַמָּה כְּאוֹר שִׁבְעַת יְמֵי בְּרֵאשִׁית, כְּמוֹ שֶׁהָיְתָה קֹדֶם מִעוּטָהּ, כְּמוֹ שֶׁנֶּאֱמַר: אֶת שְׁנֵי הַמְּאוֹרוֹת הַגְּדוֹלִים, וִיקוּיַם בָּנוּ מִקְרָא שֶׁכָּתוּב 'וּבִקְּשׁוּ אֶת יְיָ אֱלֹהֵיהֶם וְאֵת דָּוִד מַלְכָּם" אָמֵן.**

**שער ד'**

**תפילות המשפחה**

**על הבעל הילדים וההיריון**

**תפילה לזיווג**

**יְהִי רָצוֹן מִלְּפָנֶיךָ, יְיָ אֱלֹהַי וֵאלֹהֵי אֲבוֹתַי, שֶׁתַּמְצִיא לִי בְּרַחֲמֶיךָ הָרַבִּים וּבַחֲסָדֶיךָ הַגְּדוֹלִים אֶת זִוּוּגִי הָרָאוּי לִי בִּזְמַנּוֹ. זִוּוּג הָגוּן הָרָאוּי לְהוֹלִיד תַּלְמִיד חָכָם, גָּדוֹל בְּתוֹרָה וּבְיִרְאָה, מִזֶּרַע צַדִּיקִים וְאַנְשֵׁי אֱמֶת וִירְאֵי חֵטְא, כְּמוֹ שֶׁהִמְצֵאתָ זִוּוּגוֹ שֶׁל אָדָם הָרִאשׁוֹן, לְאַבְרָהָם וְיִצְחָק וְיַעֲקֹב וּמֹשֶׁה, כָּל אֶחָד וְאֶחָד זִוּוּגוֹ בְּעִתּוֹ וּבִזְמַנּוֹ. וְאוֹתוֹ אִישׁ שֶׁתַּמְצִיא לִי לְזִוּוּגִי יְהֵא: אִישׁ טוֹב, אִישׁ נָאֶה בְּמַעֲשָׂיו וְנָאֶה בְּמַרְאֵהוּ, בַּעַל מַעֲשִׂים טוֹבִים, בַּעַל חֵן, אִישׁ מַשְׂכִּיל וִירֵא אֱלֹהִים, רוֹדֵף צְדָקָה וְגוֹמֵל חֶסֶד.**

**וְלֹא יְהֵא בּוֹ שׁוּם שֶׁמֶץ פְּסוּל וּמוּם וּפְגָם. וְלֹא יְהֵא כַּעֲסָן וְרַגְזָן, רַק יְהֵא בַּעַל עֲנָוָה וּנְמִיכוּת רוּחַ, בָּרִיא וּבַעַל כֹּחַ. וְאַל יְעַכֵּב אַכְזָרִיּוּת הַבְּרִיּוֹת וְשׂוֹנְאִים וּמַחְשְׁבוֹתֵיהֶם וְתַחְבּוּלוֹתֵיהֶם וּמוֹעֲצוֹתֵיהֶם, לְעַכֵּב אֶת בֶּן זוּגִי הַהוּכַן לִי. וִיקֻיָּם בִּי מִקְרָא שֶׁכָּתוּב, לֹא יָנוּחַ שֵׁבֶט הָרֶשָׁע עַל גּוֹרַל הַצַּדִּיקִים, וּמִקְרָא שֶׁכָּתוּב, אֶשְׁתְּךָ כְּגֶפֶן פֹּרִיָּה בְּיַרְכְּתֵי בֵּיתֶךָ, בָּנֶיךָ כִּשְׁתִּילֵי זֵיתִים סָבִיב לְשֻׁלְחָנְךָ. כִּי אַתָּה הוּא הַמּוֹשִׁיב יְחִידִים בַּיְתָה מוֹצִיא אֲסִירִים בַּכּוֹשָׁרוֹת. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ, יְיָ צוּרִי וְגוֹאֲלִי**

(ע"פ קיצור של"ה וחופת חתנים)

**תפילת האשה על בעלה**

**יְהִי רָצוֹן מִלְּפָנֶיךָ ה' אֱלֹהֵינוּ וֵאלֹהֵי אֲבוֹתֵינוּ אֱלֹהֵי אַבְרָהָם, אֱלֹהֵי יִצְחָק וֵאלֹהֵי יַעֲקֹב, שֶׁתִּשְׁמוֹר וְתִנְצוֹר וְתִטֹּר אֶת בַּעֲלִי מִכָּל נֶזֶק וּמִכָּל רַע וּמִכָּל חֹלִי. וְתִתֵּן לוֹ חַיִּים טוֹבִים, חַיִּים אֲרוּכִים, חַיִּים שֶׁל עוֹשֶׁר וְכָבוֹד. וְתִתֵּן לָנוּ זֶרַע שֶׁל קַיָּמָא וּבָנִים הֲגוּנִים וְצַדִּיקִים, וְתִטַּע בֵּינֵינוּ תָּמִיד אַהֲבָה וְאַחְוָה, שָׁלוֹם וְרֵעוּת.**

**וְתִטַּע בְּלִבֵּנוּ אַהֲבָתְךָ וְיִרְאָתְךָ, לַעֲשׂוֹת רְצוֹנְךָ וּלְעָבְדְךָ בְּלֵבָב שָׁלֵם כִּיהוּדִים כְּשֵׁרִים. וְלַעֲשׂוֹת צְדָקָה וָחֶסֶד עִם עַמְּךָ יִשְׂרָאֵל. וּתְבָרֵך אֶת בַּעֲלִי בְּרָכָה שְׁלֵמָה בְּרֹב עוֹז וְשָׁלוֹם, כַּדָבָר שֶׁנֶּאֱמַר: " יְבָרֶכְךָ ה' וְיִשְׁמְרֶךָ. יָאֵר ה' פָּנָיו אֵלֶיךָ וִיחֻנֶּךָּ. יִשָּׂא ה' פָּנָיו אֵלֶיךָ וְיָשֵׂם לְךָ שָׁלוֹם". ונאמר: "ה' יִשְׁמְרֵהוּ וִיחַיֵּהוּ וְאֻשַּׁר בָּאָרֶץ", אָמֵן כֵּן יְהִי רָצוֹן.**

(מתוך ספר תחינות ובקשות)

**תפילה לשלום בית**

### תפילה נפלאה לאשה, לשלום בית ואהבה בינה ובין בעלה.

### (כמובן, גם הבעל יכול לומר את התפילה, בשינוים הנחוצים)

### יְהִי רָצוֹן מִלְּפָנֶיךָ יְיָ אֱלֹהֵינוּ וֵאלֹהֵי אֲבותֵינוּ אַדוֹן הַשָּׁלוֹם מֶלֶךְ שֶׁהַשָּׁלוֹם שֶׁלּוֹ, שֶׁתַּשְׁרֶה אַהֲבָה וְאַחֲוָה, שָׁלוֹם וְרֵעוּת בֵּינִי (ותאמר את שמה ושם אמה: פלונית בת פלונית) לְבֵין בַּעַלִי (ותאמר את שמו ושם אמו: פלוני בן פלונית) מֵעַתָּה וְעַד עוֹלָם וְהוֹשִׁיעֵנוּ מְהֵרָה לְמַעַן שְׁמֶךָ וְהָגֵּן בַּעֲדֵנוּ וְתַצִילֵנוּ מִכָּל אָדָם רַע וּמִכָּל צַר וּמַזִּיק, וְכָל הַיּוֹעֵץ עָלֵינוּ וְעַל עַמְּךָ בֵּית יִשְׂרָאֵל עֵצָה שֶׁאֵינָהּ טוֹבָה וּמַחְשָׁבָה שֶׁאֵינָהּ טוֹבָה הָפֵר וּבַטֵל עֲצָתוֹ כְּדִכְתִּיב עֻצוּ עֵצָה וְתֻפָר דַּבְּרוּ דָבָר וְלֹא יָקוּם כִּי עִמָּנוּ אֵל וְהָסֵר מֵאִתָּנוּ כָּל מַחְלֹקֶת, קִנְאָה, שִׂנְאָה וְתַחֲרוּת וּבַעֲבוּר שִׁמְךָ אֵל שַׁדַּי בַּטֵל מֵעָלֵינוּ כָּל מַשְׂטִינִים וּמְקַטְרְגִים, בֵּין לְמַעְלָה בֵּין לְמַטָּה, וְלֹא יִהְיֶה בָּהֶם כֹּחַ לְהַשְׂטִין וּלְקַטְרֵג עָלֵינוּ. וּתְצַוֶּה לְמַלְאָכֶיךָ לַעֲזֹר לָנוּ וּלְסַיְיעֵנוּ כְּדִכְתִּיב לֹא תְאֻנֶּה אֵלֶיךָ רָעָה וְנֶגַע לֹא יִקְרַב בְּאָהֳלֶךָ כִּי מַלְאָכָיו יְצַוֶּה לָּךְ לִשְׁמָרְךָ בְּכָל דְּרָכֶיךָ

### אָנָּא יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת יוֹצֵר אוֹר וּבוֹרֵא חֹשֶׁךְ, עֹשֶׂה שָׁלוֹם וּבוֹרֵא אֶת הַכֹּל, אַל יִהְיוּ עֲוֹנוֹתֵינוּ מוֹנְעִים הַטּוֹב מֵאִתָּנוּ, וְתַטֶּה אֵת לִבּוֹתֵנוּ שֶׁנְכַבֵּד אֶחָד אֶת הַשֵּׁנִי, וְתַשְׁרֶה אֶת שְׁכִינָתֶךָ בֵּינֵינוּ, וְיִהְיוּ בֵּינֵינוּ אַהֲבָה וְאַחֲוָה, שָׁלוֹם וְרֵעוּת וְאוֹרָה וְשִׂמְחָה מֵעַתָּה וְעַד עוֹלָם. וְקַיֵּם בָּנוּ אֶת הַכָּתוּב הַשָּׂם גְּבוּלֵךְ שָׁלוֹם חֵלֶב חִטִּים יַשְׂבִּיעֵךְ וְאֵת הַכָּתוּב יְהִי שָׁלוֹם בְּחֵילֵךְ שַׁלְוָה בְּאַרְמְנוֹתָיִךְ.

### וּבָרְכֵנִי נָא בִּבְרָכָה הַכְּתֻבָה בְּתוֹרָתֶךָ: יְבָרֶכְךָ יְיָ וְיִשְׁמְרֶךָ, יָאֵר יְיָ פָּנָיו אֵלֶיךָ וִיחֻנֶּךָּ, יִשָּׂא יְיָ פָּנָיו אֵלֶיךָ וְיָשֵׂם לְךָ שָׁלוֹם, וְהִתְמַלֵּא בְּרַחֲמִים גְּדוֹלִים עָלֵינוּ וּמַלֵא כָּל מִשְׁאַלוֹת לִבֵּנוּ לְטוֹבָה וְלִבְרָכָה וְקַיֵם בְּבַעֲלִי אֵת הַכָּתוּב וְאַתָּה שָׁלוֹם וּבֵיתְךָ שָׁלוֹם וְכֹל אֲשֶׁר לְךָ שָׁלוֹם וְאֵת הַכָּתוּב וְנָחָה עָלָיו רוּחַ יְיָ, רוּחַ חָכְמָה וּבִינָה, רוּחַ עֵצָה וּגְבוּרָה, רוּחַ דַּעַת וְיִרְאַת יְיָ, אָמֵן כֵן יְהִי רָצוֹן נֶצַח סֶלָה וָעֶד.

### יְיָ עֹז לְעַמּוֹ יִתֵּן יְיָ יְבָרֵךְ אֶת עַמּוֹ בַשָּׁלוֹם. יִהְיוּ לְרָצון אִמְרֵי פִי וְהֶגְיוֹן לִבִּי לְפָנֶיךָ, יְיָ צוּרִי וְגֹאֲלִי.

### יְיָ צְבָאוֹת עִמָּנוּ מִשְׂגָּב לָנוּ אֱלֹהי יַעֲקֹב סֶלָה, יְיָ צְבָאוֹת אַשְׁרֵי אָדָם בֹּטֵחַ בָּךְ, יְיָ הוֹשִׁיעָה הַמֶּלֶךְ יַעֲנֵנוּ בְיוֹם קָרְאֵנוּ.

**תפילות על הילדים**

מנהג לברך את הילדים, החלק הראשון של הברכה לקוח מתוך ברכת יעקב לנכדיו אפרים ומנשה.

**הַמַּלְאָךְ הַגֹּאֵל אֹתִי מִכָּל רָע יְבָרֵךְ אֶת הַנְּעָרִים.**

**וְיִקָּרֵא בָהֶם שְׁמִי וְשֵׁם אֲבוֹתַי אַבְרָהָם וְיִצְחָק, וְיִדְגּוּ לָרֹב בְּקֶרֶב הָאָרֶץ:**

לפני מותו ברך יעקב את אפרים ומנשה שישראל ישתמשו בשמותיהם כדי לברך את בניהם שלהם בהיותם סמל לברכה "בך יברך ישראל לאמר : ישימך אלקים כאפרים וכמנשה". נוסח הברכה לבנות חובר על דרך הברכה של אפרים ומנשה ואומרים "ישימך אלקים כשרה רבקה רחל וכלאה"

***ברכת הילדים בערב שבת:***

לזכר: **יְשִׂימְךָ אֱלֹהִים כְּאֶפְרַיִם וְכִמְנַשֶּׁה:**

לנקבה: **יְשִׂימֵךְ אֱלֹהִים כְּשָׂרָה רִבְקָה רָחֵל וְלֵאָה:**

**יְבָרֶכְךָ יי וְיִשְׁמְרֶךָ:**

**יָאֵר יי פָּנָיו אֵלֶיךָ וִיחֻנֶּךָּ:**

**יִשָּׂא יי פָּנָיו אֵלֶיךָ וְיָשֵׂם לְךָ שָׁלוֹם:**

**וְשָׂמוּ אֶת שְׁמִי עַל בְּנֵי יִשְׂרָאֵל. וַאֲנִי אֲבָרְכֵם**

**יְהִי רָצוֹן מִלִּפְנֵי אָבִינוּ שֶׁבַּשָּׁמַיִם שֶׁיִּהְיוּ בָּנַי הַחֲבִיבִים חַיִּים וְקַיָּמִים וְלֹא יִהְיוּ נִתְפָּסִים חָס וְשָׁלוֹם בַּעֲווֹנִי וְיִתֵּן ה' בְּלִבְּכֶם אַהֲבָתוֹ וְיִרְאָתוֹ וְתִהְיֶה יִרְאַת ה' עַל פְּנֵיכֶם תָּמִיד שֶׁלֹּא תֶּחְטְאוּ . וִיהִי חִשְׁקְכֶם בַּתּוֹרָה וּבַמִּצְווֹת וְלַעֲשׂוֹת רְצוֹן אֲבִיכֶם שֶׁבַּשָּׁמַיִם . וְיִתֵּן לִי אֱלֹהִים פַּרְנָסָה בְּרֶוַח בְּהֶתֵּר וּבְנַחַת מִתַּחַת יָדוֹ הָרְחָבָה וְלֹא עַל יְדֵי מַתְּנַת בָּשָׂר וְדָם, שֶׁאוּכַל לְזוּנְכֶם וּלְכַלְכֵּל אֶתְכֶם וּלְגַדֶּלְכֶם וּלְהַדְרִיכְכֶם בְּדַרְכֵי טוֹבִים וִישָׁרִים וּלְהוֹבִילְכֶם לַחֻפָּה , ןה' יַשְׁפִּיעַ עֲלֵיכֶם שֶׁפַע בְּרָכָה וְהַצְלָחָה בְּכָל מַעֲשֵׂה יְדֵיכֶם , וְיִכְתֹּב וְיַחְתֹּם אֶתְכֶם לְחַיִּים טוֹבִים וַאֲרֻכִּים בְּתוֹךְ כָּל יִשְׂרָאֵל. אָמֵן.**

***נוסח אחר***

**יהִי רָצוֹן מִלִּפְנֵי אָבִינוּ שֶׁבַּשָּׁמַיִם שֶׁיִּתֵּן בְּלִבָּךְ אַהֲבָתוֹ. וְתִהְיֶה יִרְאַת יְהוָה עַל פָּנֶיךָ כָּל יְמֵי חַיֶּיךָ שֶׁלֹּא תֶּחֱטָא. וּתְהִי חֶשְׁקָךְ בַּתּוֹרָה וּמִצְוֹת. עֵינֶיךָ לְנוֹכַח יַבִּיטוּ. פִּיךָ יְדַבֵּר חָכְמוֹת וְלִבְּךָ יֶהְגֶּה אֵימוֹת. יָדֶיךָ יִהְיוּ עוֹסְקוֹת בַּמִּצְוֹת. רַגְלֶיךָ יָרוּצוּ לַעֲשׂוֹת רְצוֹן אָבִיךָ שֶׁבַּשָּׁמַיִם. וְיִתֵּן לְךָ בָּנִים וּבָנוֹת צַדִּיקִים וְצַדִּיקוֹת עוֹסְקִים בַּתּוֹרָה וּמִצְוֹת כָּל יְמֵיהֶם. וִיהִי מְקוֹרְךָ בָּרוּךְ. וְיַזְמִין לְךָ פַּרְנָסָתָךְ בְּהֶתֵּר וּבְנַחַת וּבְרֶוַח מִתַּחַת יָדוֹ הָרְחָבָה. וְלֹא עַל יְדֵי מַתְּנוֹת בָּשָׂר וָדָם. פַּרְנָסה שתהיה פנוי לעבודת ה' אמן**

## ***תפילת אבות על בנים***

**רִבּוֹן כָּל הָעוֹלָמִים רָם עַל כָּל רָמִים , שְׁמַע תְּפִלַּת בָּאֵי עָדֶיךָ, לְבַקֵּשׁ רַחֲמֶיךָ וַחֲסָדֶיךָ וּתְזַכֵּנִי בָּרֹב חֶמְלָתְךָ לְגַדֵּל בָּנַי לַעֲבוֹדָתְךָ , בְּנַחַת וְלֹא בַּצַּעַר וְלֹא יֵבוֹשׁוּ כִּי יְדַבְּרוּ אֶת אוֹיְבִים בְּשַׁעַר. וְיִהְיוּ מִמְּלָאִים וּמְזֹרָזִים בַּתּוֹרָה וּבְנֵי אָדָם שֶׁל צוּרָה, וְיִתְפַּרְנְסוּ מִתַּחַת יָדְךָ בִּנְקִיּוּת ובשופי וְלֹא יִמָּצֵא בָּהֶם שׁוּם שֶׁמֶץ דֹּפִי וְעֵינֵינוּ רוֹאוֹת בְּשִׂמְחָתָם בְּתוֹרָתָם וּבְהַצְלָחָתָם, יִהְיוּ לָרָצוֹן אִמְרֵי פִּי בְּעַד עוֹלְלֵי וְטַפַּי וְיֵחָשֵׁב לְפָנֶיךָ כְּהַקְרָבַת פַּר, בִּזְכוּת יְשֵׁנֵי אַדְמַת עָפָר וְהִגָּיוֹן לְפָנֶיךָ ה' צוּרִי וְגוֹאֲלִי.**

**תפילת השל"ה על הילדים**

**תפילה נפלאה שתיקן רבינו השל"ה הקדוש (רבי ישעיהו הלוי הורביץ, נקרא כך על שם ראשי התיבות של שם ספרו. שני לוחות הברית) עבור הורים. תפילה לזכות לילדים, ושיהיו הילדים יראים ושלמים, בתורה, יראה ומידות טובות וכו'.**

שעת רצון מיוחדת לומר את תפילת השלה, היא בערב ראש חודש סיוון, אז נוהגים שיתפלל כל אחד על עצמו ועל זרעו שיהיו לומדי תורה ולילך בדרכי ישרים ולהצלחה בכל צרכיהם וזיווגיהם ואומרים תפילה זו:

וזו לשון השל"ה בספרו: חל עלינו חובת התפלה ובקשה להשם יתברך בכל צרכינו, כי הכל מאתו יתברך, על כן בכל מה שיצטרך האדם בכל עת ובכל שעה, ירגיל על לשונו תפלה קצרה להשליך על ה' יהבו. ובעת הפעולה יאמר בכל צרכיו לשם יחוד קודשא בריך הוא ושכינתיה, רבון העולמים הצליח דרכי כי מאתך הכל וכו'. וביותר צריך זירוז להתפלל שיהיה לו זרע כשר עד עולם, ואגב כל צרכיהם וזיווגם, מה' יצא הדבר. ולבי אומר שעת רצון לתפלה זו בערב ראש חודש סיון, הוא החודש שבו נתנה התורה, ואז נקראים בנים לה' אלקינו. וראוי לישב בתענית ביום ההוא הוא ואשתו, ויתעוררו בתשובה ויתקנו כל ענייני הבית איסור והיתר וטומאה וטהרה וכל העניינים, ויתנו צדקה לעניים הגונים. ואם אפשר לבעל להתענות אז הפסקה מה טוב ומה נעים, ועל כל פנים יהיה תענית גמור ככל דיני תענית צבור. וזו הנוסחא של התפלה.

**אַתָּהּ הוּא יְיָ אֱלֹהֵינוּ עַד שֶׁלֹּא בָּרָאתָ הָעוֹלָם, וְאַתָּהּ הוּא אֱלֹהֵינוּ מִשֶּׁבָּרָאתָ הָעוֹלָם, וּמֵעוֹלָם וְעַד עוֹלָם אַתָּה אֵל. וּבָרָאתָ עוֹלָמְךָ בְּגִין לְאִשְׁתְּמוֹדַע אֱלָהוּתָךְ [=כדי שתפורסם מלכותך] בְּאֶמְצָעוּת תּוֹרָתְךָ הַקְּדוֹשָׁה כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה. "בְּרֵאשִׁית", בִּשְׁבִיל תּוֹרָה וּבִשְׁבִיל יִשְׂרָאֵל, כִּי הֵם עַמְּךָ וְנַחֲלָתְךָ אֲשֶׁר בָּחַרְתָּ בָּהֶם מִכָּל הָאֻמּוֹת, וְנָתַתָּ לָהֶם תּוֹרָתְךָ הַקְּדוֹשָׁה, וְקֵרַבְתָּם לְשִׁמְךָ הַגָּדוֹל. וְעַל קִיּוּם הָעוֹלָם וְעַל קִיּוּם הַתּוֹרָה בָּא לָנוּ מִמְּךָ יְיָ אֱלֹהֵינוּ שְׁנֵי צִוּוּיִים. כָּתַבְתָּ בְּתוֹרָתְךָ "פְּרוּ וּרְבוּ", וְכָתַבְתָּ בְּתוֹרָתְךָ "וְלִמַּדְתֶּם אוֹתָם אֶת בְּנֵיכֶם", וְהַכַּוָּנָה בִּשְׁתֵּיהֶן אֶחָת, כִּי לֹא לְתֹהוּ בָרָאתָ כִּי אִם לָשֶׁבֶת, וְלִכְבוֹדְךָ בָּרָאתָ, יָצַרְתָּ אַף עָשִׂיתָ, כְּדֵי שֶׁנִּהְיֶה אֲנַחְנוּ וְצֶאֱצָאֵינוּ וְצֶאֶצָאֵי כָּל עַמְּךָ בֵּית יִשְׂרָאֵל יוֹדְעֵי שְׁמֶךָ וְלוֹמְדֵי תּוֹרָתֶךָ.**

**וּבְכֵן אָבוֹא אֵלֶיךָ יְיָ מֶלֶךְ מַלְכֵי הַמְּלָכִים, וְאַפִּיל תְּחִנָּתִי, וְעֵינַי לְךָ תְּלוּיוֹת עַד שֶׁתְּחָנֵּנִי וְתִשְׁמַע תְּפִלָּתִי לְהַזְמִין לִי בָּנִים וּבָנוֹת, וְגַם הֵם יִפְרוּ וְיִרְבּוּ הֵם וּבְנֵיהֶם וּבְנֵי בְּנֵיהֶם עַד סוֹף כָּל הַדּוֹרוֹת לְתַכְלִית שֶׁהֵם וַאֲנִי וַאֲנַחְנוּ כֻּלָּנוּ יַעַסְקוּ בְּתוֹרָתְךָ הַקְּדוֹשָׁה לִלְמֹד וּלְלַמֵּד לִשְׁמֹר וְלַעֲשׂוֹת וּלְקַיֵּם אֶת כָּל דִּבְרֵי תַּלְמוּד תּוֹרָתְךָ בְּאַהֲבָה, וְהָאֵר עֵינֵינוּ בְּתוֹרָתֶךָ וְדַבֵּק לִבֵּנוּ בְּמִצְווֹתֶיךָ לְאַהֲבָה וּלְיִרְאָה אֶת שְׁמֶךָ. אָבִינוּ אָב הָרַחֲמָן, תֵּן לְכֻלָּנוּ חַיִּים אֲרֻכִּים וּבְרוּכִים, מִי כָמוֹךָ אָב הָרַחֲמִים זוֹכֵר יְצוּרָיו לְחַיִּים בְּרַחֲמִים, זָכְרֵנוּ לְחַיִּים נִצְחִיִּים כְּמוֹ שֶׁהִתְפַּלֵּל אַבְרָהָם אָבִינוּ "לוּ יִחְיֶה לְפָנֶיךָ", וּפֵרְשׁוּ רַבּוֹתֵינוּ זִכְרוֹנָם לִבְרָכָה, "בְּיִרְאָתֶךָ". כִּי עַל כֵּן, בָּאתִי לְבַקֵּשׁ וּלְחַנֵּן מִלְּפָנֶיךָ שֶׁיְּהֵא זַרְעִי וְזֶרַע זַרְעִי עַד עוֹלָם זֶרַע כָּשֵׁר, וְאַל יִמָּצֵא בִי וּבְזַרְעִי וּבְזֶרַע זַרְעִי עַד עוֹלָם שׁוּם פְּסוּל וָשֶׁמֶץ, אַךְ שָׁלוֹם וֶאֱמֶת וְטוֹב וְיָשָׁר בְּעֵינֵי אֱלֹהִים וּבְעֵינֵי אָדָם, וְיִהְיוּ בַּעֲלֵי תוֹרָה, מָארֵי מִקְרָא, מָארֵי מִשְׁנָה, מָארֵי תַלְמוּד, מָארֵי רָזָא, מָארֵי מִצְוָה, מָארֵי גוֹמְלֵי חֲסָדִים, מָארֵי מִדּוֹת תְּרוּמִיּוֹת, וְיַעַבְדוּךָ בְּאַהֲבָה וּבְיִרְאָה פְּנִימִית, וְלֹא יִרְאָה חִיצוֹנִית. וְתֵן לְכָל גְּוִיָּה וּגְוִיָּה מֵהֶם דֵּי מַחְסוֹרָהּ בְּכָבוֹד, וְתֵן לָהֶם בְּרִיאוּת וְכָבוֹד וְכֹחַ, וְתֵן לָהֶם קוֹמָה וְיֹפִי וְחֵן וָחֶסֶד, וְיִהְיֶה אַהֲבָה וְאַחֲוָה וְשָׁלוֹם בֵּינֵיהֶם, וְתַזְמִין לָהֶם זִוּוּגִים הֲגוּנִים מִזֶּרַע תַּלְמִידֵי חֲכָמִים מִזֶּרַע צַדִּיקִים, וְגַם הֵם זִוּוּגָם יִהְיוּ כְּמוֹתָם כְּכָל אֲשֶׁר הִתְפַּלַּלְתִּי עֲלֵיהֶם, כִּי זִכָּרוֹן אֶחָד עוֹלֶה לְכָאן וּלְכָאן.**

**אַתָּה יְיָ יוֹדֵעַ כָּל תַּעֲלוּמוֹת, וּלְפָנֶיךָ נִגְלוּ מַצְפּוּנֵי לִבִּי, כִּי כַוָנָתִי בְּכָל אֵלֶּה לְמַעַן שִׁמְךָ הַגָּדוֹל וְהַקָּדוֹשׁ וּלְמַעַן תּוֹרָתְךָ הַקְּדוֹשָׁה. עַל כֵּן עֲנֵנִי יְיָ עֲנֵנִי בַּעֲבוּר הָאָבוֹת הַקְּדוֹשִׁים אַבְרָהָם יִצְחָק וְיַעֲקֹב, וּבִגְלָלָם תּוֹשִׁיעַ בָּנִים לִהְיוֹת הָעֲנָפִים דּוֹמִים לְשָׁרְשָׁם, וּבַעֲבוּר דָּוִד עַבְדֶּךָ רֶגֶל רְבִיעִי בַּמֶּרְכָּבָה, הַמְּשׁוֹרֵר בְּרוּחַ קָדְשֶׁךָ.**

**שִׁיר הַמַּעֲלוֹת אַשְׁרֵי כָּל יְרֵא ה' הַהֹלֵךְ בִּדְרָכָיו. יְגִיעַ כַּפֶּיךָ כִּי תאֹכֵל אַשְׁרֶיךָ וְטוֹב לָךְ. אֶשְׁתְּךָ כְּגֶפֶן פֹּרִיָּה בְּיַרְכְּתֵי בֵיתֶךָ בָּנֶיךָ כִּשְׁתִלֵי זֵיתִים סָבִיב לְשֻׁלְחָנֶךָ. הִנֵּה כִי כֵן יְבֹרַךְ גָּבֶר יְרֵא ה'. יְבָרֶכְךָ ה' מִצִּיּוֹן וּרְאֵה בְּטוּב יְרוּשָׁלָיִם כֹּל יְמֵי חַיֶּיךָ. וּרְאֵה בָנִים לְבָנֶיךָ שָׁלוֹם עַל יִשְׂרָאֵל.**

**אָנָּא יְיָ שׁוֹמֵעַ תְּפִלָּה, יְקֻיַּם בָּנוּ הַפָּסוּק. וַאֲנִי זֹאת בְּרִיתִי אוֹתָם אָמַר יְיָ רוּחִי אֲשֶׁר עָלֶיךָ וּדְבָרַי אֲשֶׁר שַׂמְתִּי בְּפִיךָ לֹא יָמוּשׁוּ מִפִּיךָ וּמִפִּי זַרְעֲךָ וּמִפִּי זֶרַע זַרְעֲךָ אָמַר יְיָ מֵעַתָּה וְעַד עוֹלָם. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגוֹאֲלִי:**

**תפילת להצלחת הילדים**

**רִבּוֹנוֹ שֶׁל עוֹלָם: זַכֵּנוּ שֶׁיִּהְיוּ בָּנֵינוּ מְאִירִים בַּתּוֹרָה, וְיִהְיוּ בְּרִיאִים בְּגוּפָם וְשִׂכְלָם, בַּעֲלֵי מִדּוֹת טוֹבוֹת, עוֹסְקִים בַּתּוֹרָה לִשְׁמָהּ. וְתֵן לָהֶם חַיִּים אֲרֻכִּים וְטוֹבִים, וְיִהְיוּ מְמֻלָּאִים בַּתּוֹרָה וּבְחָכְמָה וּבְיִרְאַת שָׁמַיִם, וְיִהְיוּ אֲהוּבִים לְמַעְלָה וְנֶחְמָדִים לְמַטָּה. וְתַצִילֵם מֵעַיִן הָרַע וּמִיֵּצֶר הָרַע וּמִכָּל מִינֵי פֻּרְעָנוּיוֹת, וְיִהְיוּ לָהֶם חוּשִׁים בְּרִיאִים לַעֲבוֹדָתְךָ. וְזַכֵּנוּ בְּרַחֲמֶיךָ הָרַבִּים, (וְאֶת אִשְׁתִּי, וְאֶת בַּעֲלִי), שֶׁתְּמַלֵּא מִסְפַּר יָמֵינוּ בַּאֲרִיכוּת יָמִים וְשָׁנִים בַּטּוֹב וּבַנְּעִימִים, וְאַהֲבָה וְשָׁלוֹם, וְנִזְכֶּה לְגַדֵּל כָּל אֶחָד מִבָּנַי וְכָל אַחַת מִבְּנוֹתַי לְתוֹרָה, לְחֻפָּה וּלְמַעֲשִׂים טוֹבִים.**

**וְתַזְמִין לְכָל אֶחָד מִבָּנַי אֶת בַּת זִיוּוּגוֹ וּלְכָל אַחַת מִבְּנוֹתַיי אֶת בֶּן זִיוּוּגָהּ, וְלֹא יֻדְּחוּ לִפְנֵי אֲחֵרִים חַס וְשָׁלוֹם. וּבָרֵךְ מַעֲשֵׂה יָדֵינוּ לִתֵּן לָהֶם מֹהַר וּמַתָּן בְּעַיִן יָפָה, וְנוּכַל לְקַיֵּם מַה שֶּׁאָנוּ מַבְטִיחִים לִתֵּן לָהֶם בְּלִי נֶדֶר, וּלְהַשִׂיאָם עִם זִיוּוּגָם בִּיְמֵי הַנְּעוּרִים בְּנַחַת וּבְרֶוַח וּבְשִׂמְחָה, וּמֵהֶם יֵצְאוּ פֵּרוֹת טוֹבִים וּבָנִים צַדִּיקִים זוֹכִים וּמְזַכִּים לְכָל יִשְׂרָאֵל.**

**וְלֹא יִתְחַלֵל שִׁמְךָ הַגָּדוֹל עַל יָדֵינוּ, וְלֹא עַל יְדֵי זַרְעֵנוּ חַס וְשָׁלוֹם וּמַלֵּא כָּל מִשְׁאֲלוֹת לִבֵּנוּ לְטוֹבָה בִּבְרִיאוּת, בְּהַצְלָחָה וְכָל טוּב, וְיִתְגַּדֵּל כְּבוֹד שִׁמְךָ הַגָּדוֹל וְכָבוֹד תּוֹרָתְךָ עַל יָדֵינוּ וְעַל יְדֵי זַרְעֵנוּ וְזֶרַע זַרְעֵנוּ, אָמֵן כֵּן יְהִי רָצוֹן. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ ה' צוּרִי וְגוֹאֲלִי.**

**(מתוך ספר תחינות ובקשות)**

**תפילת הילדים על אביו ואמו**

**יְהִי רָצוֹן מִלְּפָנֶיךָ ה' אֱלֹהֵינוּ וֶאֱלֹהֵי אֲבוֹתֵינוּ ,שֶׁיִּהְיוּ אָבִינוּ וְאִמֵּנוּ וַאֲנַחְנוּ בְּרִיאִים וַחֲזָקִים לְעַבְדְּךָ בֶּאֱמֶת וּבְשִׂמְחָה . וְתֵן בְּלִבֵּנוּ לִשְׁמֹעַ בְּקוֹל אָבִינוּ וְאִמֵּנוּ . וְהוֹשִׁיעָנוּ שֶׁנְּכַבֵּד אוֹתָם תָּמִיד כַּאֲשֶׁר רְצוֹנְךָ הַטּוֹב עִמָּנוּ , וְנַעֲבֹד אוֹתְךָ בֶּאֱמֶת , וִיגַדְּלוּ אָבִינוּ וְאִמֵּנוּ אוֹתָנוּ לְתוֹרָה וּלְחֻפָּה וּלְמַעֲשִׂים טוֹבִים וְיִהְיוּ מֻצְלָחִים בִּבְרִיאוּת וְכָל טוּב וּמָלֵא כָּל מִשְׁאֲלוֹת לְבָבֵנוּ לַטּוֹבָה , אָבִינוּ שֶׁבַּשָּׁמַיִם , הוֹשִׁיעֵנוּ כָּל זֶה בִּכְלַל כָּל יִשְׂרָאֵל , וְנִזְכֶּה לְהַגְדִּיל כְּבוֹד שִׁמְךָ הַגָּדוֹל וּכְבוֹד תּוֹרָתֵךְ תָּמִיד. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגוֹאֲלִי:**

**תפילה להיפקד בילדים**

**רִבּוֹן הָעוֹלָמִים, אַב הָרַחֲמִים וַאֲדוֹן הַסְּלִיחוֹת, הֲרֵינִי בָּאָה לְפָנֶיךָ בְּבֹשֶׁת פָּנִים, בְּחֶרְפָּה וּכְלִמָּה, כִּי יָדַעְתִּי כִּי הַרְבֵּה הִכְעַסְתִּיךָ וְהָרַע בְּעֵינֶיךָ עָשִׂיתִי, מִיּוֹם הֱיוֹתִי עַל הָאֲדָמָה עַד הַיּוֹם הַזֶּה, וְקִצַּרְתִּי מְאֹד בַּעֲבוֹדָתֶךָ, וְעַל כֵּן בְּמִשְׁפָּט יִסַּרְתַּנִי וְהֵבֵאתָ עָלַי רָעָה גְּדוֹלָה בַּאֲשֶׁר מָנַעְתָּ מִמֶּנִּי פְּרִי בָטֶן. וְלֹא זָכִיתִי עֲדַיִן לְקַיֵּם מִצְוַת פְּרִיָּה וּרְבִיָּה, וְלֹא מִצְוַת מִילַת הַזְּכָרִים, וְלֹא מִצְוַת וְשִׁנַּנְתָּם לְבָנֶיךָ וְכַדּוֹמֶה. וְאֵין לִי מִי שֶׁיָּבוֹא אַחֲרַי וִיתַקֵּן אֶת מְעֻוָּתִי וְיַשְׂבִּיעַ בְּצַחְצָחוֹת נַפְשִׁי. אֵלֶּה אֶזְכְּרָה וְאֶשְׁפְּכָה עָלַי נַפְשִׁי, מַר לִי מַר, מֵעַי חֳמַרְמָרוּ. בַּמָּה אֲקַדֵּם פָּנֶיךָ, יְיָ אֱלֹהַי, יָדַעְתִּי חֶרְפָּתִי, בָּשְׁתִּי וּכְלִמָּתִי, שֶׁאֵין בִּי לֹא צֶדֶק וְלֹא כֹשֶׁר, לֹא תְּחִנָּה כְּתִקּוּנָהּ, וְלֹא מִדָּה טוֹבָה, וְשׁוּם מַעֲשִׂים טוֹבִים לֹא עָשִׂיתִי. אָמְנָם עַל רֻבֵּי רַחֲמֶיךָ וַחֲסָדֶיךָ נִשְׁעַנְתִּי, כִּי כְּפִי רֹב שִׁפְלוּתִי וְדַלּוּתִי, עַל אַחַת כַּמָּה וְכַמָּה גָּבְרוּ רַחֲמֶיךָ וַחֲסָדֶיךָ, כִּי-גָדֹל מֵעַל-שָׁמַיִם חַסְדֶּךָ וְעַד-שְׁחָקִים אַמִתֶּךָ. מִי כָמוֹךָ, אָב הָרַחֲמִים, מִתְרַצֶּה בְרַחֲמִים וּמִתְפַּיֵּס בְּתַחֲנוּנִים, וְשׁוֹמֵעַ תְּפִלַּת כָּל-פֶּה. וּבְכֵן, שְׁמַע יְיָ קוֹלִי אֶקְרָא וְחָנֵּנִי וַעֲנֵנִי. מִן הַמֵּצַר קָרָאתִי יָה עָנָנִי בַמֶּרְחָב יָהּ. אָנָּא הָאֵל אָב הָרַחֲמָן, אֱלֹהֵי הַצְּבָאוֹת יוֹשֵׁב הַכְּרוּבִים, פְּקוֹד בִּפְקֻדַּת יְשׁוּעָה וְרַחֲמִים לְכָל חֲשׁוּכֵי בָנִים בְּזֶרַע שֶׁל קַיָּמָא לַעֲבוֹדָתֶךָ, וּבִכְלָלָם תִּפְקְדֵנִי לִי הַפְּחוּתָה שֶׁבִּבְרִיּוֹתֶיךָ (פלונית בת פלונית) וּלְבַעֲלִי (פלוני בן פלונית) , וְנָתַתָּה לַאֲמָתְךָ זֶרַע אֲנָשִׁים, שְׁלֵמִים בְּגוּפָם, בְּלִי שׁוּם מוּם, וּשְׁלֵמִים בְּמִדּוֹת וּבְדֵעוֹת וּבְכָל מִינֵי שְׁלֵמוּת. וְנִזְכֶּה לְגַדְּלָם עַל הַתּוֹרָה וְעַל הָעֲבוֹדָה, לְאֹרֶךְ יָמִים וּשְׁנוֹת חַיִּים. אֵל מָלֵא רַחֲמִים, יֶהֱמוּ נָא רַחֲמֶיךָ עָלֵינוּ, לְמַעַן שִׁמְךָ יְיָ תְּחַיֵּינוּ, בְּצִדְקָתְךָ תּוֹצִיא מִצָּרָה נַפְשֵׁנוּ, וְהָבָה לָנוּ בָּנִים וּבָנוֹת, זֶרַע שֶׁל קַיָּמָא לַעֲבוֹדָתֶךָ. וְאִם עֲוֹנֵינוּ עָנוּ בָנוּ, עֲשֵׂה לְמַעַן שְׁמֶךָ, וּקְרַע רֹעַ גְּזַר דִּינֵנוּ. וּמַה שֶּׁחָטָאנוּ לְפָנֶיךָ, מְחוֹק בְּרַחֲמֶיךָ הָרַבִּים, וְאִם אִי אֶפְשָׁר בִּלְתִּי יִסּוּרִין, יַסְּרֵנִי יְיָ אַךְ בְּמִשְׁפָּט, אַל בְּאַפְּךָ פֶּן תַּמְעִטֵנִי. אָב הָרַחֲמָן, הָסֵר מִמֶּנּוּ מַכַּת הַמָּוֶת כִּי רַחוּם אָתָּה. וְאִם מַזָּלֵנוּ גּוֹרֵם שֶׁלֹּא יִהְיוּ לָנוּ בָנִים, חַס-וְשָׁלוֹם, אַתָּה הָאֵל שַׁלִּיט בָּעֶלְיוֹנִים וּבַתַּחְתּוֹנִים, מְשַׁדֵּד הַמַּעֲרָכוֹת, שַׁנֵּה מַזָּלֵנוּ לְטוֹבָה. וּכְשֵׁם שֶׁפָּקַדְתָּ אֶת אֲבוֹתֵינוּ וְאִמּוֹתֵינוּ הַקְּדוֹשׁוֹת, וּשְׁאָר עֲקָרִים וַעֲקָרוֹת שֶׁיֵּשׁ בָּעוֹלָם, כֵּן תִּפְקְדֵנוּ בְּזֶרַע שֶׁל קַיָּמָא לַעֲבוֹדָתֶךָ, אִם לֹא בִּזְכוּת, בְּרַחֲמִים. וְאִם יֵשׁ בָּנוּ שׁוּם חֹלִי הַמּוֹנֵעַ מִלְּהוֹלִיד, אַתָּה הוּא רוֹפֵא חוֹלֵי עַמְּךָ יִשְׂרָאֵל, רְפָאֵנִי יְיָ וְאֵרָפֵא, הוֹשִׁיעֵנִי וְאִוָּשֵׁעָה כִּי תְּהִלָּתִי אָתָּה. וּתְזַכֵּנוּ שֶׁנִּהְיֶה רְאוּיִם לְהוֹלִיד זֶרַע שֶׁל קַיָּמָא לַעֲבוֹדָתֶךָ.**

**עֲנֵנִי יְיָ עֲנֵנִי, בָּעֵת וּבָעוֹנָה הַזֹּאת, כִּי בְצָרָה גְּדוֹלָה אָנֹכִי, וְרַב שָׁבַעְנוּ מִהְיוֹתֵינוּ אֹכְלֵי לֶחֶם הָעֲצַבִים. רְאֵה נָא בְעָנְיִי כִּי לֹא אֵדַע מָה אֶעֱשֶׂה, וְאָנָּה אֶפְנֶה לְעֶזְרָה. לָכֵן תְּרוּפָה לֹא מָצָאתִי כִּי אִם לְהַפִּיל תְּחִנָּתִי לְפָנֶיךָ, כִּי אַתָּה מְחוֹלֵל כֹּל, וְכֹל יָכוֹל, וּלְךָ יְיָ הַגְּדֻלָּה וְהַגְּבוּרָה וְהַתִּפְאֶרֶת וְהַנֶּצַח וְהַהוֹד, כִּי-כֹל בַּשָּׁמַיִם וּבָאָרֶץ,לְךָ יְיָ הַמַּמְלָכָה וְהַמִּתְנַשֵּׂא לְכֹל לְרֹאשׁ. וְהָעֹשֶׁר וְהַכָּבוֹד מִלְּפָנֶיךָ וְאַתָּה מוֹשֵׁל בַּכֹּל, וּבְיָדְךָ כֹּחַ וּגְבוּרָה, וּבְיָדְךָ לְגַדֵּל וּלְחַזֵּק לַכֹּל. וּמִי יֹאמַר לְךָ מַה תַּעֲשֶׂה וּמַה תִּפְעָל, כִּי הַכֹּל מַעֲשֵׂה יָדֶיךָ.**

**וּבְכֵן, אָנָּא אֶהְיֶה אֲשֶׁר אֶהְיֶה, עוֹשֶׂה צְדָקוֹת עִם כָּל בָּשָׂר וְרוּחַ. עֲשֵׂה עִמִּי צְדָקָה וָחֶסֶד, לְמַעַן שִׁמְךָ הַגָּדוֹל, וְזַכֵּנִי לְהוֹלִיד בָּנִים וּבָנוֹת, וְזַכֵּנִי לְקַיֵּם מִצְוַת פְּרִיָּה וּרְבִיָּה וּמִצְוַת מִילַת הַזְּכָרִים וּמִצְוַת וְשִׁנַּנְתָּם לְבָנֶיךָ. עָזְרֵנוּ אֱלֹהֵי יִשְׁעֵנוּ עַל-דְּבַר כְּבוֹד שְׁמֶךָ, וְהִצִּילֵנוּ וְכַפֵּר עַל חַטֹּאתֵינוּ לְמַעַן שְׁמֶךָ. וְקַיֵּם בָּנוּ מִקְרָא שֶׁכָּתוּב, לֹא-יִהְיֶה בְךָ עָקָר וַעֲקָרָה, וּמִקְרָא שֶׁכָּתוּב, לֹא תִהְיֶה מְשַׁכֵּלָה וַעֲקָרָה בְּאַרְצֶךָ, אֶת-מִסְפַּר יָמֶיךָ אֲמַלֵּא.**

**עֲנֵנוּ אָבִינוּ עֲנֵנוּ, אַל תֵּפֶן לְרִשְׁעֵנוּ וְאַל תִּתְעַלָּם מַלְכֵּנוּ מִבַּקָּשָׁתֵנוּ. כִּי לֹא עַל צִדְקוֹתֵינוּ אֲנַחְנוּ מַפִּילִים תַּחֲנוּנֵינוּ לְפָנֶיךָ, כִּי עַל רַחֲמֶיךָ הָרַבִּים. שִׁמְעָה תְפִלָּתִי יְיָ וְשַׁוְעָתִי הַאֲזִינָה, אֶל דִּמְעָתִי אַל-תֶּחֱרַשׁ. כִּי לֵב נִשְׁבָּר וְנִדְכֶּה, אֱלֹהִים לֹא תִּבְזֶה. אָב הָרַחֲמָן שְׁמַע קוֹלֵנוּ, וּמִלְּפָנֶיךָ מַלְכֵּנוּ רֵיקָם אַל תְּשִׁיבֵנוּ, כִּי אַתָּה שׁוֹמֵעַ תְּפִלַּת כָּל-פֶּה, בָּרוּךְ שׁוֹמֵעַ תְּפִלָּה, עֲשֶׂה לְמַעַן רַחֲמֶיךָ הָרַבִּים, וּלְמַעַן אֲבוֹתֵינוּ הַקְּדוֹשִׁים, אַבְרָהָם, יִצְחָק וְיִשְׂרָאֵל עֲבָדֶיךָ, וּלְמַעַן מֹשֶׁה וְאַהֲרֹן, יוֹסֵף וְדָוִד, וּלְמַעַן כָּל הַצַּדִּיקִים וְהַחֲסִידִים, זְכוּתָם יָגֵן עָלֵינוּ, וְהֵם יָלִיצוּ בַּעֲדֵנוּ. עֲשֵׂה לְמַעֲנָךְ, אִם לֹא לְמַעֲנֵנוּ. עֲשֵׂה לְמַעַן שְׁמָךְ, עֲשֵׂה לְמַעַן יְמִינָךְ, עֲשֵׂה לְמַעַן תּוֹרָתָךְ, עֲשֵׂה לְמַעַן קְדֻשָּׁתָךְ. לְמַעַן יֵחָלְצוּן יְדִידֶיךָ, הוֹשִׁיעָה יְמִינְךָ וַעֲנֵנִי. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגֹאֲלִי:**

**ואומרים את הפרקים ק"ב, ק"ג, קכ"ז, קכ"ח שבתהלים.**

**(בית תפילה)**

**תפילה לאשה בהריון**

***לתחילת ההיריון***

**שֶׁבַח נוֹתְנִים לְךָ, אָבִינוּ שֶׁבַּשָּׁמַיִם, לְחֵן וּלְחֶסֶד שֶׁחוֹנַנְתָנוּ, וְלַתִּקְוָה שֶׁאַתָּה נוֹתֵן לְהַרְגִּישׁ בְּלִבִּי חַיִּים חֲדָשִׁים, תָּכְנִיּוֹת חֲדָשׁוֹת נִפְתָּחוֹת לְפָנַי, כְּדֵי לְמַלֵּא וּלְשַׁפֵּר אֶת חָיַי, יְהִי רָצוֹן מִלְּפָנֶיךָ יְיָ שֶׁיִּמְצָא חֵן בְּעֵינֶיךָ הַפְּעֻלָּה הַקְּדוֹשָׁה שֶׁאֲנִי עוֹשֶׂה בְּעֹמֶק נַפְשִׁי, בִּרְצוֹנִי לְהַקְדִּישׁ אֶת יַלְדִּי כְּדֵי לְפָתֵחַ בּוֹ אֶת אַהֲבַת מִצְווֹתֶיךָ וְאֶת שְׁמִירַת תּוֹרָתֶךָ כְּדֵי שֶׁיִּגְדַּל לְאוֹרָהּ, שְׁמַע אֶת תְּפִלָּתִי, בָּרֶךְ מֵעַתָּה פְּרִי בִּטְנִי, שְׁמוֹר עָלָיו וְעָלַי, חַזֶּק אֶת נַפְשִׁי, נֶגֶד תַּאֲווֹת הַגּוֹרְמוֹת לוֹ רַע, וּנְצוֹר גּוּפִי מֵאֲסוֹנוֹת וּמִמַּחֲלוֹת שֶׁעֲלוּלִים לִגְרֹם לוֹ נֶזֶק, כְּדֵי שֶׁיָּבוֹא לָעוֹלָם בָּרִיא וְשָׁלֵם בְּגוּפוֹ וּבְנַפְשׁוֹ עִם חָכְמָה וְתוֹרָה. בְּבִטָּחוֹן בְּךָ וּבְעֶזְרָתֶךָ, אֲחַכֶּה בְּשַׁלְוָה עַד יוֹם בֹּא הַוָּלָד, כִּי אַתָּה מֵרֹאשׁ נִחַמְתָנִי מֵהַמַּכְאוֹבִים עַל יְדֵי הָאֹשֶׁר וְהַתִּקְווֹת שֶׁיָּבוֹאוּ לִי אַחַר כָּךְ. אֲנִי מְשֻׁכְנַעַת כִּי "קָרוֹב יְיָ לְכָל קוֹרְאָיו לְכָל אֲשֶׁר יִקְרְאוּהוּ בֶּאֱמֶת", יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגוֹאָלִי:**

***מהתחלת החודש השביעי להריון:***

**יְהִי רָצוֹן מִלְּפָנֶיךָ יְיָ אֱלֹהִי וֵאלֹהֵי אֲבוֹתַי שֶׁתָּקֶל מֵעָלַי (פלונית בת פלונית) אֶת צַעַר עִבּוּרִי וְתוֹסִיף וְתִתֵּן לִי כֹּחַ כָּל יְמֵי הָעִבּוּר שֶׁלֹּא יֻתַּשׁ כֹּחַ הָעֻבָּר וְלֹא כֹּחִי בְּשׁוּם דָּבָר בָּעוֹלָם, וְתַצִּיל אוֹתִי מִפִּתְקָהּ שֶׁל חַוָּה, וִיהִי בְּעֵת כִּי יִמְלְאוּ יָמַי לָלֶדֶת וְלֹא יֵהָפְכוּ עֲלַי צִירֵי לֵדָה, וְיֵצֵא הַוָּלָד לַאֲוִיר הָעוֹלָם כְּרֶגַע קָטָן וְאֵלֵד בְּנָקֵל כְּתַרְנְגֹלֶת בְּקַלּוּת בְּלִי שׁוּם הֶזֵּק לֹא לִי וְלֹא לַוָּלָד, וִיהֵא נוֹלָד בְּשָׁעָה טוֹבָה וּבְמַזָּל טוֹב לְחַיִּים טוֹבִים וּלְשָׁלוֹם וְלִבְרָכָה וְלִבְרִיאוּת, לְחֵן וּלְחֶסֶד וּלְרַחֲמִים לְעֹשֶׁר וְכָבוֹד. וְשֶׁלֹּא אֵלֵד בְּשַׁבָּת כְּדֵי שֶׁלֹּא יִצְטָרְכוּ לְחַלֵּל שַׁבָּת, חַס-וְשָׁלוֹם, בִּשְׁבִילִי. וּתְמַלֵּא כָּל מִשְׁאֲלוֹתַי לְטוֹבָה לַעֲבוֹדָתֶךָ, בְּמִדָּה טוֹבָה יְשׁוּעָה וְרַחֲמִים, וְאַל תְּשִׁיבֵנִי רֵיקָם מִלְּפָנֶיךָ אָמֵן סֶלָה וָעֶד:**

***תפילה לחודש התשיעי להריון***

תפילה לאמרה בחודש התשיעי להריון, שהביא רבינו השל"ה הקדוש זיע"א בספרו (מסכת תמיד, פרק נר מצוה ק"ג), וכתב: כשהאשה תכנס בעיבורה לחודש התשיעי, ראוי שיקבעו תענית, ולעת ערב קודם אכילתן יתנו צדקה לעניים הגונים, ויפשפשו במעשיהם ויתקנום, וישימו פניהם אל הקיר זה בזוית זה וזו בזוית זה ויתפללו:

**עֲנֵנוּ ה' עֲנֵנוּ בְּיוֹם צוֹם תַּעֲנִיתֵנוּ כִּי בְצָרָה גְדוֹלָה אֲנָחְנוּ. אַל תֵּפֶן אֶל רִשְׁעֵנוּ וְאַל תַּסְתֵּר פָּנֶיךָ מִמֶּנּוּ וְאַל תִּתְעַלַּם מִתְּחִנָּתֵנוּ. הֱיֵה נָא קָרוֹב לְשַׁוְעָתֵנוּ. יְהִי נָא חַסְדְּךָ לְנַחֲמֵנוּ. טֶרֶם נִקְרָא אֵלֶיךָ עֲנֵנוּ, כַּדָּבָר שֶׁנֶּאֱמַר וְהָיָה טֶרֶם יִקְרָאוּ וַאֲנִי אֶעֱנֶה, עוֹד הֵם מְדַבְּרִים וַאֲנִי אֶשְׁמָע.**

**עֲנֵנוּ ה' עֲנֵנוּ. עֲנֵנוּ אֱלהֵינוּ עֲנֵנוּ. עֲנֵנוּ אָבִינוּ עֲנֵנוּ. עֲנֵנוּ בּורְאֵנוּ עֲנֵנוּ. עֲנֵנוּ גּואֲלֵנוּ עֲנֵנוּ. עֲנֵנוּ דּורְשֵׁנוּ עֲנֵנוּ. עֲנֵנוּ הָאֵל הַנֶּאֱמָן עֲנֵנוּ. עֲנֵנוּ וָתִיק וְחָסִיד עֲנֵנוּ. עֲנֵנוּ זַךְ וְיָשָׁר עֲנֵנוּ. עֲנֵנוּ חַי וְקַיָּם עֲנֵנוּ. עֲנֵנוּ טוב וּמֵטִיב עֲנֵנוּ. עֲנֵנוּ יודֵעַ יֶצֶר עֲנֵנוּ. עֲנֵנוּ כּובֵשׁ כְּעָסִים עֲנֵנוּ. עֲנֵנוּ לובֵשׁ צְדָקות עֲנֵנוּ. עֲנֵנוּ מֶלֶךְ מַלְכֵי הַמְּלָכִים עֲנֵנוּ. עֲנֵנוּ נורָא וְנִשְׂגָּב עֲנֵנוּ. עֲנֵנוּ סולֵחַ וּמוחֵל עֲנֵנוּ. עֲנֵנוּ עונֶה בְּעֵת צָרָה עֲנֵנוּ. עֲנֵנוּ פּודֶה וּמַצִיל עֲנֵנוּ. עֲנֵנוּ צַדִּיק וְיָשָׁר עֲנֵנוּ. עֲנֵנוּ קָרוב לְקורְאָיו עֲנֵנוּ. עֲנֵנוּ רַחוּם וְחַנּוּן עֲנֵנוּ. עֲנֵנוּ שׁומֵעַ אֶל אֶבְיונִים עֲנֵנוּ. עֲנֵנוּ תּומֵךְ תְּמִימִים עֲנֵנוּ. עֲנֵנוּ קָשֶׁה לִכְעוס עֲנֵנוּ. עֲנֵנוּ רַךְ לִרְצות עֲנֵנוּ. עֲנֵנוּ אֱלהֵי אֲבותֵינוּ עֲנֵנוּ. עֲנֵנוּ אֱלהֵי אַבְרָהָם עֲנֵנוּ. עֲנֵנוּ פַּחַד יִצְחָק עֲנֵנוּ. עֲנֵנוּ אֲבִיר יַעֲקב עֲנֵנוּ. עֲנֵנוּ עֶזְרַת הַשְּׁבָטִים עֲנֵנוּ. עֲנֵנוּ מִשְׂגַּב אִמָּהות עֲנֵנוּ. עֲנֵנוּ עונֶה בְּעֵת רָצון עֲנֵנוּ. עֲנֵנוּ אֲבִי יְתומִים עֲנֵנוּ. עֲנֵנוּ דַּיַּן אַלְמָנות עֲנֵנוּ.**

**מִי שֶׁעָנָה לְאַבְרָהָם אָבִינוּ בְּהַר הַמּורִיָּה הוּא יַעֲנֵנוּ. מִי שֶׁעָנָה לְיִצְחָק בְּנו כְּשֶׁנֶּעֱקַד עַל גַּבֵּי הַמִּזְבֵּחַ הוּא יַעֲנֵנוּ. מִי שֶׁעָנָה לְיַעֲקב בְּבֵית אֵל הוּא יַעֲנֵנוּ. מִי שֶׁעָנָה לְיוסֵף בְּבֵית הָאֲסוּרִים הוּא יַעֲנֵנוּ. מִי שֶׁעָנָה לַאֲבותֵינוּ עַל יַם סוּף הוּא יַעֲנֵנוּ. מִי שֶׁעָנָה לְמשֶׁה בְּחורֵב הוּא יַעֲנֵנוּ. מִי שֶׁעָנָה לְאַהֲרן בַּמַּחְתָּה הוּא יַעֲנֵנוּ. מִי שֶׁעָנָה לְפִינְחָס בְּקוּמו מִתּוךְ הָעֵדָה הוּא יַעֲנֵנוּ. מִי שֶׁעָנָה לִיהושֻׁעַ בַּגִּלְגָּל הוּא יַעֲנֵנוּ. מִי שֶׁעָנָה לִשְׁמוּאֵל בַּמִּצְפָּה הוּא יַעֲנֵנוּ. מִי שֶׁעָנָה לְדָוִד וּשְׁלמה בְּנו בִּירוּשָׁלָיִם הוּא יַעֲנֵנוּ. מִי שֶׁעָנָה לְאֵלִיָּהוּ בְּהַר הַכַּרְמֶל הוּא יַעֲנֵנוּ. מִי שֶׁעָנָה לֶאֱלִישָׁע בִּירִיחו הוּא יַעֲנֵנוּ. מִי שֶׁעָנָה לְיונָה בִּמְעֵי הַדָּגָה הוּא יַעֲנֵנוּ. מִי שֶׁעָנָה לְחִזְקִיָּהוּ מֶלֶךְ יְהוּדָה בְּחָלְיו הוּא יַעֲנֵנוּ. מִי שֶׁעָנָה לַחֲנַנְיָה מִישָׁאֵל וַעֲזַרְיָה בְּתוךְ כִּבְשַׁן הָאֵשׁ הוּא יַעֲנֵנוּ. מִי שֶׁעָנָה לְדָנִיֵּאל בְּגוב הָאֲרָיות הוּא יַעֲנֵנוּ. מִי שֶׁעָנָה לְמָרְדְּכַי וְאֶסְתֵּר בְּשׁוּשַׁן הַבִּירָה הוּא יַעֲנֵנוּ. מִי שֶׁעָנָה לְעֶזְרָא בַגּולָה הוּא יַעֲנֵנוּ. מִי שֶׁעָנָה לְכָל הַצַּדִּיקִים וְהַחֲסִידִים וְהַתְּמִימִים וְהַיְשָׁרִים הוּא יַעֲנֵנוּ.**

**רַחֲמָנָא דְּעָנֵי לַעֲנִיֵּי עֲנֵינָן. רַחֲמָנָא דְעָנֵי לִתְבִירֵי לִבָּא עֲנֵינָן. רַחֲמָנָא דְּעָנֵי לְמַכִּיכֵי רוּחָא עֲנֵינָן. רַחֲמָנָא עֲנֵינָן. רַחֲמָנָא חוּס. רַחֲמָנָא פְּרוק. רַחֲמָנָא שְׁזִיב. רַחֲמָנָא רְחַם עֲלָן. הַשְׁתָּא בַּעֲגָלָא וּבִזְמַן קָרִיב.**

**רחמנא רחם על כל יולדות בנות ישראל, ובכללם אמתך אשתי מרת פלונית, הננו מפילים תחנונינו לפניך רחום וחנון, כי רבים רחמיך ובידך ה' המפתח הזה של חיה ולא מסרתו לשליח. ובכן זכור רחמיך ה' וחסדיך ה' אלקינו החפץ חיים, לפקדה בישועה ורחמים, ותלד בריוח זרע קיימא וכשר מסטרא דקדושה. והיא אומרת, לפקדני ואלד. דוד המלך ע"ה נעים זמירות אמר 'מן המצר קראתי יה ענני במרחב יה', 'ה' לי ולא אירא'.**

**לַמְנַצֵּחַ מִזְמוֹר לְדָוִד. יַעַנְךָ אֲדֹנָי בְּיוֹם צָרָה יְשַׂגֶּבְךָ שֵׁם אֱלֹהֵי יַעֲקֹב. יִשְׁלַח עֶזְרְךָ מִקֹּדֶשׁ וּמִצִּיּוֹן יִסְעָדֶךָּ. יִזְכֹּר כָּל מִנְחֹתֶךָ וְעוֹלָתְךָ יְדַשְּׁנֶה סֶלָה. יִתֶּן לְךָ כִלְבָבֶךָ וְכָל עֲצָתְךָ יְמַלֵּא. נְרַנְּנָה בִּישׁוּעָתֶךָ וּבְשֵׁם אֱלֹהֵינוּ נִדְגֹּל יְמַלֵּא אֲדֹנָי כָּל מִשְׁאֲלוֹתֶיךָ. עַתָּה יָדַעְתִּי כִּי הוֹשִׁיעַ אֲדֹנָי מְשִׁיחוֹ יַעֲנֵהוּ מִשְּׁמֵי קָדְשׁוֹ בִּגְבֻרוֹת יֵשַׁע יְמִינוֹ. אֵלֶּה בָרֶכֶב וְאֵלֶּה בַסּוּסִים וַאֲנַחְנוּ בְּשֵׁם אֲדֹנָי אֱלֹהֵינוּ נַזְכִּיר. הֵמָּה כָּרְעוּ וְנָפָלוּ וַאֲנַחְנוּ קַּמְנוּ וַנִּתְעוֹדָד. אֲדֹנָי הוֹשִׁיעָה הַמֶּלֶךְ יַעֲנֵנוּ בְיוֹם קָרְאֵנוּ:**

**מי ששמע תפלת דוד הוא ישמע תפלתינו בזכות האבות והאמהות, מי שענה לאמותינו הקדושים שרה רבקה רחל ולאה וחנה ולכל צדקת וחסידה והגונה הוא יעננו.**

**יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ אֲדֹנָי צוּרִי וְגוֹאֲלִי.**

***תפילה אחרי הלידה***

**יְהִי רָצוֹן מִלְּפָנֶיךָ יְיָ אֱלֹהַי וֵאלֹהֵי אֲבוֹתַי מֶלֶךְ רַחֲמָן וּמְרַחֵם כְּשֵׁם שֶׁהִצַּלְתַּנִי מֵהַצָּרָה הַגְּדוֹלָה הַזֹּאת, כָּךְ יִכְמְרוּ רַחֲמֶיךָ לְהַצִּיל מִן הַסַּכָּנָה הַזּוֹ לְכָל בְּנוֹת אַבְרָהָם, יִצְחָק וְיַעֲקֹב אֲהוּבֶיךָ, וּכְשֵׁם שֶׁהִצַּלְתַּנִי עַתָּה, כָּךְ עֲשֵׂה עִמִּי אוֹת לְטוֹבָה בְּכָל פַּעַם שֶׁאֵלֵד. אָמֵן כֵּן יְהִי רָצוֹן:**

**שער ה'**

**תפילות להצלחה ולפרנסה**

**תפילת הרמב"ן על הפרנסה**

### תפילה על הפרנסה

תפילת הרמב"ן לפרנסה

(הקטעים בסוגריים מרובעות נוספו על ידי מחבר "אשמורת הבוקר", שסידר לומר תפילה זו, עם הוספותיו, לפני פרשת המן)

תפילה זו חוברה על ידי הרמב"ן, והוא היה מתפלל אותה שלוש פעמים בכל ראש חודש

**יְהִי רָצוֹן מִלְּפָנֶיךָ אֲדֹנָי אֱלֹהֵינוּ וֶאֱלֹהֵי אֲבוֹתֵינוּ שֶׁתְּבָרֵךְ אֶת כָּל מַעֲשֵׂי יָדַי עַד בְּלִי דַּי, וּמִיָּדְךָ הַמְּלֵאָה תַּשְׂבִּיעֵנִי, וּמֵאוֹצָרְךָ הַטּוֹב תְּמַלֵּא אֶת בֵּיתִי וְתַצְלִיחַ דְּרָכַי וְאוֹרְחוֹתַי, וּשְׁמֹר רַגְלַי וּנְתִיבוֹתַי כִּי בְּיָדְךָ מְסוּרִים כָּל חַיִּים.**

**וְיִהְיוּ מְזוֹנוֹתַי בְּיָדְךָ מְסוּרִים וּמְתוּקִים וְלֹא יִהְיוּ בְּיַד בְּנֵי אָדָם, כִּי הֵם מָרִים וְקָשִׁים כְּלַעֲנָה, בְּבֹשֶׁת פָּנִים מַכְלִימִים.**

**לָכֵן בְּרַחֲמֶיךָ הָרַבִּים תָּחוֹן לִי מְזוֹנוֹתַי מִיָּדְךָ הַטּוֹבָה וְהַמְּלֵאָה, וְיִהְיוּ שְׁלֵמִים [וּתְהֵא מְלַאכְתִּי לִבְרָכָה וְלֹא לַעֲנִיּוּת, לְחַיִּים וְלֹא לַמָּוֶת, וּתְזַכֵּנִי שֶׁלֹּא יִתְחַלֵּל שֵׁם שָׁמַיִם עַל יָדִי. וְאֶהְיֶה מִן הַמּוֹעִילִים וְהַמַּשְׁפִּיעִים טוֹב לְכָל אָדָם תָּמִיד], וְתַדְרִיכֵנִי בְּדֶרֶךְ יְשָׁרָה לְפָנֶיךָ וּתְנֵנִי לְחֵן לְחֶסֶד וּלְרַחֲמִים וּלְרָצוֹן בֶּעֵינֶיךָ וּבְעֵינֵי כָּל רוֹאַי, כִּי אֵל חַנּוּן וְרַחוּם אַתָּה [וְרַב חֶסֶד לְכָל קֹרְאֶיךָ בֶּאֱמֶת].**

**תפילה על הפרנסה**

**תפילה על פרנסה מספר שערי דמעה**

**יְהִי רָצוֹן מִלְּפָנֶיךָ יְיָ אֱלֹהֵינוּ וֵאלֹהֵי אֲבוֹתֵינוּ, שֶׁיִּהְיוּ מְזוֹנוֹתַי וּפַרְנָסָתִי וּמְזוֹנוֹת וּפַרְנָסַת בְּנֵי בֵיתִי עִם מְזוֹנוֹת וּפַרְנָסַת כָּל עָמְּךָ בֵּית יִשְׂרָאֵל, מֻכְתָּרִים וּמְאֻמָּתִים וּמֻצְדָּקִים בְּיָדְךָ, וְאַל תָצְרִיכֵנִי לִידֵי מַתְנַת בָּשָׂר וָדָם וְלֹא לִידֵי הַלְוָאָתָם, כִּי אִם לְיָדְךָ הַמְּלֵאָה הַפְּתוּחָה, הַקְּדוֹשָׁה וְהַרְחָבָה. וּתְהֵא מְלַאכְתִי וְכֹל עֲסָקַי לִבְרָכָה וְלֹא לַעֲנִיּוּת, לְחַיִּים וְלֹא לְמָוֶת, וּתְזַכֵּנִי שֶׁלֹּא יִתְחַלֵּל שֵׁם שָׁמַיִם עַל יָדִי. וְאֶהְיֶה מִן הַמּוֹעִילִים וּמַשְׁפִּיעִים טוֹב לְכֹל אָדָם תָּמִיד, וּתְמַלֵּא יָדִי מִבִּרְכוֹתֶיךָ וְשַׂבְּעֵנוּ מִטּוּבֶךָ, כְּמוֹ שֶׁעָשִׂיתָ לְיוֹצְאֵי מִצְרַיִם, כִּי אַתָּה יְיָ בֵּרַכְתָּ וּמְבָרֵךְ לְעוֹלָם. עֵינֵי כֹּל אֵלֶיךָ יְשַֹבֵּרוּ, וְאַתָּה נוֹתֵן לָהֶם אֶת אָכְלָם בְּעִתּוֹ, פּוֹתֵחַ אֶת יָדֶךָ, וּמַשְׂבִּיעַ לְכָל חַי רָצוֹן. הַשְׁלֵךְ עַל יְיָ יְהָבְךָ וְהוּא יְכַלְכְּלֶךָ, לֹא יִתֵּן לְעוֹלָם מוֹט לַצַּדִּיק. וְאַתֶּן נְשָׁמוֹת הַקְּדוֹשׁוֹת וְהַטְּהוֹרוֹת, הַעֲתִירוּ אֶל יְיָ בַּעֲדִי וּבִגְלָלִי, יָרִים קַרְנִי וְיַגְבִּיהַּ מַזָּלִי, לְמַעַן אוּכַל לְעָבְדוֹ בְּלֵבָב שָׁלֵם כָּל יְמֵי עוֹלָם אָמֵן:**

**פרשת המן**

חכמינו ז"ל אמרו כל מי שיאמר פרשת המן בכל יום לא יחסר לו פרנסה ומקודם אומרים את היה"ר. ויוכל לומר פרשת המן אפילו בשבת רק התפלות על הפרנסה לא יאמר בשבת:

**יְהִי רָצוֹן מִלְּפָנֶיךָ יְהֹוָה אֱלֹהֵינוּ וֵאלֹהֵי אֲבוֹתֵינוּ שֶׁתַּזְמִין פַּרְנָסָה לְכָל עַמְּךָ בֵּית יִשְׂרָאֵל וּפַרְנָסָתִי וּפַרְנָסַת אַנְשֵׁי בֵיתִי בִּכְלָלָם. בְּנַחַת וְלֹא בְּצַעַר בְּכָבוֹד וְלֹא בְּבִזּוּי בְּהֶתֵּר וְלֹא בְּאִסּוּר כְּדֵי שֶׁנּוּכַל לַעֲבוֹד עֲבוֹדָתֶךָ וְלִלְמוֹד תּוֹרָתֶךָ כְּמוֹ שֶׁזַנְתָּ לַאֲבוֹתֵינוּ מָן בַּמִּדְבָּר בְּאֶרֶץ צִיָּה וַעֲרָבָה:**

**וַיֹאמֶר יְהֹוָה אֶל משֶׁה הִנְנִי מַמְטִיר לָכֶם לֶחֶם מִן הַשָּׁמָיִם וְיָצָא הָעָם וְלָקְטוּ דְּבַר יוֹם בְּיוֹמוֹ לְמַעַן אֲנַסֶּנוּ הֲיֵלֵךְ בְּתוֹרָתִי אִם לֹא:**

**וְהָיָה בַּיּוֹם הַשִּׁשִּׁי וְהֵכִינוּ אֵת אֲשֶׁר יָבִיאוּ וְהָיָה מִשְׁנֶה עַל אֲשֶׁר יִלְקְטוּ יוֹם יוֹם: וַיֹּאמֶר משֶׁה וְאַהֲרֹן אֶל כָּל בְּנֵי יִשְׂרָאֵל עֶרֶב וִידַעְתֶּם כִּי יְהֹוָה הוֹצִיא אֶתְכֶם מֵאֶרֶץ מִצְרָיִם: וּבֹקֶר וּרְאִיתֶם אֶת כְּבוֹד יְהֹוָה בְּשָׁמְעוֹ אֵת תְּלֻנֹתֵיכֶם עַל יְהֹוָה וְנַחְנוּ מָה כִּי תַלִינוּ עָלֵינוּ: וַיֹאמֶר משֶׁה בְּתֵת יְהֹוָה לָכֶם בָּעֶרֶב בָּשָׂר לֶאֱכֹל וְלֶחֶם בַּבֹּקֶר לִשְׂבֹּעַ בִּשְׁמֹעַ יְהֹוָה אֶת תְּלֻנֹּתֵיכֶם אֲשֶׁר אַתֶּם מַלִינִם עָלָיו וְנַחְנוּ מָה לֹא עָלֵינוּ תְלֻנֹּתֵיכֶם כִּי עַל יְהֹוָה: וַיֹּאמֶר משֶׁה אֶל אַהֲרֹן אֱמֹר אֶל כָּל עֲדַת בְּנֵי יִשְׂרָאֵל קִרְבוּ לִפְנֵי יְהֹוָה כִּי שָׁמַע אֶת תְּלֻנֹּתֵיכֶם: וַיְהִי כְּדַבֵּר אַהֲרֹן אֶל כָּל עֲדַת בְּנֵי יִשְׂרָאֵל וַיִפְנוּ אֶל הַמִּדְבָּר וְהִנֵּה כְּבוֹד יְהֹוָה נִרְאָה בֶּעָנָן:**

**וַיְדַבֵּר יְהֹוָה אֶל משֶׁה לֵאמֹר: שָׁמַעְתִּי אֶת תְּלוּנֹּת בְּנֵי יִשְׂרָאֵל דַּבֵּר אֲלֵהֶם לֵאמֹר בֵּין הָעַרְבַּיִם תֹּאכְלוּ בָשָׂר וּבַבֹּקֶר תִּשְׂבְּעוּ לָחֶם וִידַעְתֶּם כִּי אֲנִי יְהֹוָה אֱלֹהֵיכֶם: וַיְהִי בָעֶרֶב וַתַּעַל הַשְּׂלָו וַתְּכַס אֶת הַמַּחֲנֶה וּבַבֹּקֶר הָיְתָה שִׁכְבַת הַטָּל סָבִיב לַמַּחֲנֶה: וַתַּעַל שִׁכְבַת הַטָּל וְהִנֵה עַל פְּנֵי הַמִּדְבָּר דַּק מְחֻסְפָּס דַּק כַּכְּפֹר עַל הָאָרֶץ: וַיִּרְאוּ בְנֵי יִשְׂרָאֵל וַיֹּאמְרוּ אִישׁ אֶל אָחִיו מָן הוּא כִּי לֹא יָדְעוּ מַה הוּא וַיֹּאמֶר משֶׁה אֲלֵיהֶם הוּא הַלֶּחֶם אֲשֶׁר נָתַן יְהֹוָה לָכֶם לְאָכְלָה: זֶה הַדָּבָר אֲשֶׁר צִוָה יְהֹוָה לִקְטוּ מִמֶּנוּ אִישׁ לְפִי אָכְלוֹ עוֹמֶר לַגֻּלְגֹּלֶת מִסְפַּר נַפְשֹׁתֵיכֶם אִישׁ לַאֲשֶׁר בְּאָהֳלוֹ תִּקָּחוּ: וַיַּעֲשֹוּ כֵן בְּנֵי יִשְׂרָאֵל וַיִּלְקְטוּ הַמַּרְבֶּה וְהַמַּמְעִיט: וַיָּמֹדוּ בָעֹמֶר וְלֹא הֶעְדִּיף הַמַּרְבֶּה וְהַמַּמְעִיט לֹא הֶחֱסִיר אִישׁ לְפִי אָכְלוֹ לָקָטוּ: וַיֹּאמֶר משֶׁה אֲלֵהֶם אִישׁ אַל יוֹתֵר מִמֶּנּוּ עַד בֹּקֶר: וְלֹא שָׁמְעוּ אֶל משֶׁה וַיּוֹתִרוּ אֲנָשִׁים מִמֶּנּוּ עַד בֹּקֶר וַיָּרֻם תּוֹלָעִים וַיִּבְאַשׁ וַיִּקְצֹף עֲלֵהֶם משֶׁה: וַיִלְקְטוּ אֹתוֹ בַּבֹּקֶר בַּבֹּקֶר אִישׁ כְּפִי אָכְלוֹ וְחַם הַשֶּׁמֶשׁ וְנָמָס: וַיְהִי בַּיּוֹם הַשִּׁשִּׁי לָקְטוּ לֶחֶם מִשְׁנֶה שְׁנֵי הָעֹמֶר לָאֶחָד וַיָּבֹאוּ כָּל נְשִׂיאֵי הָעֵדָה וַיַגִּידוּ לְמשֶׁה: וַיֹּאמֶר אֲלֵהֶם הוּא אֲשֶׁר דִּבֶּר יְהֹוָה שַׁבָּתוֹן שַׁבַּת קֹדֶשׁ לַיהֹוָה מָחָר אֵת אֲשֶׁר תֹּאפוּ אֵפוּ וְאֵת אֲשֶׁר תְּבַשְּׁלוּ בַּשֵּׁלוּ וְאֵת כָּל הָעֹדֵף הַנִיחוּ לָכֶם לְמִשְׁמֶרֶת עַד הַבֹּקֶר: וַיַּנִיחוּ אֹתוֹ עַד הַבֹּקֶר כַּאֲשֶׁר צִוָּה משֶׁה וְלֹא הִבְאִישׁ וְרִמָּה לֹא הָיְתָה בּוֹ: וַיֹּאמֶר משֶׁה אִכְלֻהוּ הַיּוֹם כִּי שַׁבָּת הַיוֹם לַיהֹוָה הַיּוֹם לֹא תִמְצָאֻהוּ בַּשָׂדֶה: שֵׁשֶׁת יָמִים תִּלְקְטֻהוּ וּבַיּוֹם הַשְּׁבִיעִי שַׁבָּת לֹא יִהְיֶה בּוֹ: וַיְהִי בַּיּוֹם הַשְּׁבִיעִי יָצְאוּ מִן הָעָם לִלְקֹט וְלֹא מָצָאוּ:**

**וַיֹּאמֶר יְהֹוָה אֶל משֶׁה עַד אָנָה מֵאַנְתֶּם לִשְׁמֹר מִצְוֹתַי וְתוֹרֹתָי:**

**רְאוּ כִּי יְהֹוָה נָתַן לָכֶם הַשַּׁבָּת עַל כֵּן הוּא נֹתֵן לָכֶם בַּיּוֹם הַשִּׁשִׁי לֶחֶם יוֹמָיִם שְׁבוּ אִישׁ תַּחְתָּיו אַל יֵצֵא אִישׁ מִמְּקֹמוֹ בַּיּוֹם הַשְּׁבִיעִי: וַיִשְׁבְּתוּ הָעָם בַּיוֹם הַשְׁבִיעִי: וַיִּקְרְאוּ בֵּית יִשְׂרָאֵל אֶת שְׁמוֹ מָן וְהוּא כְּזֶרַע גַּד לָבָן וְטַעְמוֹ כְּצַפִּיחִית בִּדְבָשׁ: וַיֹּאמֶר משֶׁה זֶה הַדָּבָר אֲשֶׁר צִוָּה יְהֹוָה מְלֹא הָעֹמֶר מִמֶּנּוּ לְמִשְׁמֶרֶת לְדֹרֹתֵיכֶם לְמַעַן יִרְאוּ אֶת הַלֶּחֶם אֲשֶׁר הֶאֱכַלְתִּי אֶתְכֶם בַּמִּדְבָּר בְּהוֹצִיאִי אֶתְכֶם מֵאֶרֶץ מִצְרָיִם: וַיֹּאמֶר משֶׁה אֶל אַהֲרֹן קַח צִנְצֶנֶת אַחַת וְתֶן שָׁמָּה מְלֹא הָעֹמֶר מָן וְהַנַּח אֹתוֹ לִפְנֵי יְהֹוָה לְמִשְׁמֶרֶת לְדֹרֹתֵיכֶם: כַּאֲשֶׁר צִוָּה יְהֹוָה אֶל משֶׁה וַיַנִּיחֵהוּ אַהֲרֹן לִפְנֵי הָעֵדֻת לְמִשְׁמָרֶת: וּבְנֵי יִשְׂרָאֵל אָכְלוּ אֶת הַמָּן אַרְבָּעִים שָׁנָה עַד בֹּאָם אֶל אֶרֶץ נוֹשָׁבֶת אֶת הַמָּן אָכְלוּ עַד בֹּאָם אֶל קְצֵה אֶרֶץ כְּנָעַן:**

**וְהָעֹמֶר עֲשִׂרִית הָאֵיפָה הוּא**:

**תפילה להצלחה**

**תפילה להצלחה שחיבר מרן רבינו השל"ה הקדוש זיע"א**

**הֲרֵינִי רוֹצֶה לֵילֵךְ** (למקום פלוני. ויאמר את שם המקום אליו בכוונתו ללכת) **בִּרְשׁוּת ה' יִתְבָּרֵךְ וּלְמַעַן שְׁמוֹ.**

**רִבּוֹנוֹ שֶׁל עוֹלָם: בְּדִבְרֵי קָדְשְׁךָ כָּתוּב לֵאמֹר: הַבּוֹטֵחַ בַּהּ' חֶסֶד יְסוֹבְבֶנוּ. ה' אֱלֹקִים אֱמֶת, תֵּן לִי בְּרָכָה וְהַצְלָחָה בְּכָל מַעֲשֶׂה יָדַי, כִּי בָּטַחְתִּי בְּךָ שֶׁתִּשְׁלַח לִי בְּרָכָה, וִיְקוּיַם בִּי מִקְרָא שֶׁכָּתוּב "הַשְׁלֵךְ עַל ה' יְהָבְךָ וְהוּא יְכַלְכְּלֶךָ", אָמֵן.**

**תפילה על הצלחה ופרנסה**

**אַתָּה הוּא יְהֹוָה לְבַדֶּךָ אַתָּה עָשִׂיתָ אֶת הַשָּׁמַיִם וּשְׁמֵי הַשָּׁמַיִם הָאָרֶץ וְכָל אֲשֶׁר עָלֶיהָ הַיַּמִים וְכָל אֲשֶׁר בָּהֶם וְאַתָּה מְחַיֶּה אֶת כֻּלָּם וְאַתָּה הוּא שֶׁעָשִׂיתָ נִסִּים וְנִפְלָאוֹת גְּדוֹלוֹת תָּמִיד עִם אֲבוֹתֵינוּ גַּם בַּמִּדְבָּר הִמְטַרְתָּ לָהֶם לֶחֶם מִן הַשָּׁמַיִם וּמִצּוּר הַחַלָּמִישׁ הוֹצֵאתָ לָהֶם מַיִם וְגַם נָתַתָּ לָהֶם כָּל צָרְכֵיהֶם שִׂמְלוֹתָם לֹא בָלְתָה מֵעֲלֵיהֶם כֵּן בְּרַחֲמֶיךָ הָרַבִּים וּבַחֲסָדֶיךָ הָעֲצוּמִים תְּזוּנֵנוּ וּתְפַרְנְסֵנוּ וּתְכַלְכְּלֵנוּ וְתַסְפִּיק לָנוּ כָּל צָרְכֵנוּ וְצָרְכֵי עַמְּךָ בֵּית יִשְׂרָאֵל הַמְרוּבִּים בְּמִלּוּי וּבְרֶוַח בְּלִי טֹרַח וְעָמָל גָּדוֹל מִתַּחַת יָדְךָ הַנְּקִיָּה וְלֹא מִתַּחַת יְדֵי בָשָׂר וָדָם: יְהִי רָצוֹן מִלְּפָנֶיךָ יְהֹוָה אֱלֹהַי וֵאלֹהֵי אֲבוֹתַי שֶׁתָּכִין לִי וּלְאַנְשֵׁי בֵיתִי כָּל מַחֲסוֹרֵנוּ וְתַזְמִין לָנוּ כָּל צָרְכֵנוּ לְכָל יוֹם וָיּוֹם מֵחַיֵּינוּ דֵי מַחֲסוֹרֵנוּ וּלְכָל שָׁעָה וְשָׁעָה מִשָּׁעוֹתֵינוּ דֵי סִפּוּקֵנוּ וּלְכָל עֶצֶם מֵעֲצָמֵינוּ דֵי מִחְיָתֵנוּ מִיָּדְךָ הַטוֹבָה וְהָרְחָבָה וְלֹא כְּמִעוּט מִפְעָלֵינוּ וְקוֹצֶר חֲסָדֵינוּ וּמִזְעֵיר גְּמוּלוֹתֵינוּ וְיִהְיוּ מְזוֹנוֹתַי וּמְזוֹנוֹת אַנְשֵׁי בֵיתִי וְזַרְעִי וְזֶרַע זַרְעִי מְסוּרִים בְּיָדְךָ וְלֹא בְּיַד בָּשָׂר וָדָם:**

אם בדעתו לילך באותו יום לעסוק במשא ומתן יאמר אלו הפסוקים**:**

**עֶזְרִי מֵעִם יְהֹוָה עֹשֵׂה שָׁמַיִם וָאָרֶץ:**

**הַשְׁלֵךְ עַל יְהֹוָה יְהָבְךָ וְהוּא יְכַלְכְּלֶךָ:**

**שְׁמָר תָּם וּרְאֵה יָשָׁר כִּי אַחֲרִית לְאִישׁ שָׁלוֹם:**

**בְּטַח בַּיהֹוָה וַעֲשֵׂה טוֹב שְׁכָן אֶרֶץ וּרְעֵה אֱמוּנָה:**

**הִנֵּה אֵל יְשׁוּעָתִי אֶבְטַח וְלֹא אֶפְחָד:**

**כִּי עָזִי וְזִמְרָת יָהּ יְהֹוָה וַיְהִי לִי לִישׁוּעָה:**

**רִבּוֹנוֹ שֶׁל עוֹלָם בְּדִבְרֵי קָדְשְׁךָ כָּתוּב לֵאמֹר הַבּוֹטֵחַ בַּיהֹוָה חֶסֶד יְסוֹבְבֶנּוּ. וּכְתִיב. וְאַתָּה מְחַיֶּה אֶת כֻּלָּם. יְהֹוָה אֱלֹהִים אֱמֶת תֵּן לִי בְּרָכָה וְהַצְלָחָה בְּכָל מַעֲשֵׂה יָדַי כִּי בָטַחְתִּי בְךָ שֶׁעַל יְדֵי מְלַאכְתִּי וּמַשָּׂא וּמַתָּן וַעֲסָקִים שֶׁלִּי תִּשְׁלַח לִי בְּרָכָה שֶׁאוּכַל לְפַרְנֵס אֶת עַצְמִי וּבְנֵי בֵיתִי בְּנַחַת וְלֹא בְצַעַר בְּהֶתֵּר וְלֹא בְאִסּוּר לְחַיִּים וּלְשָׁלוֹם וִיקוּיַם בִּי מִקְרָא שֶׁכָּתוּב הַשְׁלֵךְ עַל יְהֹוָה יְהָבְךָ וְהוּא יְכַלְכְּלֶךָ אָמֵן:**

**שער ו'**

**תפילות לבריאות וחולי**

**תפילה לבריאות**

(החיד"א, שומר ישראל, צפורן שמיר)

**עֵץ חַיִּים הִיא לְמַחְזִיקִים בָּהּ, וְתֹמְכֶיהָ מְאֻשָּׁר. דְּרָכֶיהָ דַּרְכֵי נֹעָם, וְכָל נְתִיבוֹתֶיהָ שָׁלוֹם. מִגְדַּל עֹז שֵׁם יְיָ, בּוֹ יָרוּץ צַדִּיק וְנִשְׂגָּב.**

**יְהִי רָצוֹן מִלְּפָנֶיךָ, יְיָ אֱלֹהֵינוּ וֵאלֹהֵי אֲבוֹתֵינוּ, שֶׁתִּתְמַלֵּא רַחֲמִים עָלֵינוּ, וַעֲשֵׂה לְמַעַן אֲבוֹתֵינוּ הַקְּדוֹשִׁים, אַבְרָהָם אִישׁ הַחֶסֶד, יִצְחָק נֶאֱזָר בִּגְבוּרָה, יַעֲקֹב כְּלִיל תִּפְאֶרֶת, וּתְבַטֵּל מֵעָלֵינוּ כָּל גְּזֵרוֹת קָשׁוֹת וְרָעוֹת, וּבְצֵל כְּנָפֶיךָ תַּסְתִּירֵנוּ, וְנִהְיֶה בְּרִיאִים בְּכָל אֵיבָרֵינוּ וְגִידֵינוּ, וְתִשְׁמְרֵנוּ מִכָּל צָרָה וּמִכָּל פַּחַד וּמִכָּל חֹלִי, וְתַצִּילֵנוּ מִכָּל מִינֵי כִשּׁוּף וּמִבִּלְבּוּל הַדַּעַת.**

**וְאַל יִדְוֶה לִבֵּנוּ, וְאַל יַחְשְׁכוּ עֵינֵינוּ, וְנִהְיֶה מְיֻשָּׁבִים בְּדַעְתֵּנוּ. וְתֵן בָּנוּ כֹּחַ וּבְרִיאוּת וִיכֹלֶת מַסְפִּיק, וְחֹזֶק וְאֹמֵץ בְּאֵבָרֵינוּ וְגִידֵינוּ וְגוּפֵנוּ, לַעֲמֹד עַל הַמִּשְׁמָר, וְלֹא יֶאֱרַע לָנוּ שׁוּם מִחוּשׁ וְשׁוּם כְּאֵב, וְנִהְיֶה שְׂמֵחִים וְטוֹבִים וּבְרִיאִים לַעֲבוֹדָתֶךָ וּלְיִרְאָתֶךָ.**

**וְתַצִּילֵנוּ מִכָּל רַע. וְתַאֲרִיךְ יָמֵינוּ בַּטּוֹב וּשְׁנוֹתֵינוּ בַּנְּעִימִים, וּמַלֵּא שְׁנוֹתֵינוּ, אֹרֶךְ יָמִים וּשְׁנוֹת חַיִּים תּוֹסִיף לָנוּ לַעֲבוֹדָתֶךָ. וּבְצֵל כְּנָפֶיךָ תַּסְתִּירֵנוּ. וְתַצִּילֵנוּ לָנוּ וּלְכָל בְּנֵי בֵּיתֵנוּ מִכָּל גְּזֵרוֹת קָשׁוֹת וְרָעוֹת. וְנִהְיֶה שְׁקֵטִים וְשַׁאֲנָנִים, דְּשֵׁנִים וְרַעֲנָנִים, לַעֲבוֹדָתְךָ וּלְיִרְאָתֶךָ. כִּי עִמְּךָ מְקוֹר חַיִּים בְּאֹרְךָ נִרְאֶה אוֹר. וּבְכָל אָשֶׁר נִפְנֶה נַשְׂכִּיל, וּבְכָל אָשֶׁר נַעֲשֶׂה נַצְלִיחַ. אָמֵן כֵּן יְהִי רָצוֹן:**

**יְהִי חַסְדְּךָ יְיָ עָלֵינוּ כַּאֲשֶׁר יִחַלְנוּ לָךְ: הַרְאֵנוּ יְיָ חַסְדֶּךָ וְיֶשְׁעֲךָ תִּתֶּן לָנוּ: וַאֲנִי בְּחַסְדְּךָ בָטַחְתִּי יָגֵל לִבִּי בִּישׁוּעָתֶךָ, אָשִׁירָה לַיְּיָ כִּי גָמַל עָלָי: הִנֵּה אֵל יְשׁוּעָתִי אֶבְטַח וְלֹא אֶפְחָד, כִּי-עָזִּי וְזִמְרָת יָהּ יְיָ וַיְהִי לִי לִישׁוּעָה:**

**ואומרים את הפרקים צ"א ו-ק"ל שבתהלים**

**פרק צ"א**

**א יֹשֵׁב בְּסֵתֶר עֶלְיוֹן בְּצֵל שַׁדַּי יִתְלוֹנָן: ב אֹמַר לַיהוָה מַחְסִי וּמְצוּדָתִי אֱלֹהַי אֶבְטַח בּוֹ: ג כִּי הוּא יַצִּילְךָ מִפַּח יָקוּשׁ מִדֶּבֶר הַוּוֹת: ד בְּאֶבְרָתוֹ יָסֶךְ לָךְ וְתַחַת כְּנָפָיו תֶּחְסֶה צִנָּה וְסֹחֵרָה אֲמִתּוֹ: ה לֹא תִירָא מִפַּחַד לָיְלָה מֵחֵץ יָעוּף יוֹמָם: ו מִדֶּבֶר בָּאֹפֶל יַהֲלֹךְ מִקֶּטֶב יָשׁוּד צָהֳרָיִם: ז יִפֹּל מִצִּדְּךָ אֶלֶף וּרְבָבָה מִימִינֶךָ אֵלֶיךָ לֹא יִגָּשׁ: ח רַק בְּעֵינֶיךָ תַבִּיט וְשִׁלֻּמַת רְשָׁעִים תִּרְאֶה: ט כִּי אַתָּה יְהוָה מַחְסִי עֶלְיוֹן שַׂמְתָּ מְעוֹנֶךָ: י לֹא תְאֻנֶּה אֵלֶיךָ רָעָה וְנֶגַע לֹא יִקְרַב בְּאָהֳלֶךָ: יא כִּי מַלְאָכָיו יְצַוֶּה לָּךְ לִשְׁמָרְךָ בְּכָל דְּרָכֶיךָ: יב עַל כַּפַּיִם יִשָּׂאוּנְךָ פֶּן תִּגֹּף בָּאֶבֶן רַגְלֶךָ: יג עַל שַׁחַל וָפֶתֶן תִּדְרֹךְ תִּרְמֹס כְּפִיר וְתַנִּין: יד כִּי בִי חָשַׁק וַאֲפַלְּטֵהוּ אֲשַׂגְּבֵהוּ כִּי יָדַע שְׁמִי: טו יִקְרָאֵנִי וְאֶעֱנֵהוּ עִמּוֹ אָנֹכִי בְצָרָה אֲחַלְּצֵהוּ וַאֲכַבְּדֵהוּ: טז אֹרֶךְ יָמִים אַשְׂבִּיעֵהוּ וְאַרְאֵהוּ בִּישׁוּעָתִי:**

**פרק ק"ל**

**א שִׁיר הַמַּעֲלוֹת מִמַּעֲמַקִּים קְרָאתִיךָ יְהוָה: ב אֲדֹנָי שִׁמְעָה בְקוֹלִי תִּהְיֶינָה אָזְנֶיךָ קַשֻּׁבוֹת לְקוֹל תַּחֲנוּנָי: ג אִם עֲוֹנוֹת תִּשְׁמָר יָהּ אֲדֹנָי מִי יַעֲמֹד: ד כִּי עִמְּךָ הַסְּלִיחָה לְמַעַן תִּוָּרֵא: ה קִוִּיתִי יְהוָה קִוְּתָה נַפְשִׁי וְלִדְבָרוֹ הוֹחָלְתִּי: ו נַפְשִׁי לַאדֹנָי מִשֹּׁמְרִים לַבֹּקֶר שֹׁמְרִים לַבֹּקֶר: ז יַחֵל יִשְׂרָאֵל אֶל יְהוָה כִּי עִם יְהוָה הַחֶסֶד וְהַרְבֵּה עִמּוֹ פְדוּת: ח וְהוּא יִפְדֶּה אֶת יִשְׂרָאֵל מִכֹּל עֲוֹנֹתָיו:**

**תפילה לחולה**

תפילה לחולה שסידר מרן רבינו החיד"א זיע"א שכתב עליה ש'יסודתה בהררי קודש'.

**יְהִי רָצוֹן מִלְּפָנֶיךָ ה' אֱלֹהֵינוּ וֵאלֹהֵי אֲבוֹתֵינוּ. שֶׁתִּתְמַלֵּא רַחֲמִים עַל** [ויאמר את שם החולה ושם אמו\ה] **וְיִכְבְּשׁוּ רַחֲמֶיךָ אֶת כַּעַסְךָ. וּתְבַטֵּל מֵעַל** [ויאמר את שם החולה ושם אמו\ה] **כָּל גְּזֵרוֹת קָשׁוֹת וְרָעוֹת.**

**אָנָּא מֶלֶךְ רַחוּם וְחַנּוּן, הִתְמַלֵּא רַחֲמִים עַל [**ויאמר את שם החולה ושם אמו\ה**] [**הַמּוּטָל עַל עֶרֶשֹ דְּוָי**], וְתִרְפָּאֵהוּ רְפוּאָה שְׁלֵימָה, כִּי אַתָּה בְּרַחֲמֶיךָ רוֹפֵא חוֹלֵי עַמְּךָ יִשְֹרָאֵל** [ר"ת (גימטריא) רפ"ח למתק ולהעלות רפ"ח ניצוצין]. **וּתְקַיֶּים בָּנוּ מִקְרָא שֶׁכָּתוּב ה' יִסְעָדֶנּוּ עַל עֶרֶשֹ דְּוָי כָּל מִשְׁכָּבוֹ הָפַכְתָּ בְחָלְיוֹ** (יכוין כי ערש יהפך עשר, דוי יוד). **וּלְמַעַן זְכוּת אַבְרָהָם אָחוּז בְּחֶסֶד, יִצְחָק נֶאְזָר בִּגְבוּרָה, יַעֲקֹב אָחוּז בְּתִפְאֶרֶת, משֶׁה אָחוּז בְּנֵצַח, אַהֲרֹן בְּהוֹד, תְּרַפְּאֵהוּ רְפוּאָה שְׁלֵימָה, וְתַצִּיל מִמָּוֶת נַפְשׁוֹ. וּבְכֹחַ שְׁנַיִם וְעֶשְֹרִים אוֹתִיּוֹת תּוֹרָתְךָ הַקְּדוֹשָׁה שֶׁקִּבַּלְנוּ בְּהַר סִינַי, תִּפְתַּח ל**[ויאמר את שם החולה ושם אמו\ה] **שַׁעֲרֵי אֲרוּכָה וּמַרְפֵּא, שַׁעֲרֵי בְרִיאוּת, שַׁעֲרֵי גִּילָה, שַׁעֲרֵי דְּרוֹר, שַׁעֲרֵי הוֹד וְהָדָר, שַׁעֲרֵי זְכוּת אָבוֹת, שַׁעֲרֵי חֶמְלָה, שַׁעֲרֵי טוֹבָה, שַׁעֲרֵי יְשׁוּעָה, שַׁעֲרֵי כַּפָּרָה, שַׁעֲרֵי לֵב טָהוֹר, שַׁעֲרֵי מְחִילָה, שַׁעֲרֵי נְעִימוֹת, שַׁעֲרֵי סְמִיכָה, שַׁעֲרֵי עֶזְרָה, שַׁעֲרֵי פְדוּת, שַׁעֲרֵי צְדָקָה, שַׁעֲרֵי קוֹמְמִיּוּת, שַׁעֲרֵי רְפוּאָה שְׁלֵימָה, שַׁעֲרֵי שִֹמְחָה, שַׁעֲרֵי תְשׁוּעָה. וְכָל צִדְקוֹתָיו אֲשֶׁר עָשָֹה הוּא וּבְנֵי בֵיתוֹ יִזָּכְרוּ לִפְנֵי כִסֵּא רַחֲמֶיךָ לְהַמְלִיץ טוֹב בַּעֲדוֹ, וְאַל תִּתְּנֵהוּ בְּנֶפֶשׁ אוֹיְבָיו, ה' יִשְׁמְרֵהוּ וִיחַיֵּיהוּ לְאוֹרֶךְ יָמִים וּשְׁנוֹת חַיִּים וְשָׁלוֹם.**

**וִיהִי רָצוֹן מִלְּפָנֶיךָ הַשֵּׁם הַקָּדוֹשׁ אֶהְיֶה אֲשֶׁר אֶהְיֶה, אֲשֶׁר הוּא יְסוֹד הַכֹּל וְעִיקָר הַכֹּל וְשֹׁרֶשׁ הַכֹּל, הָיָה הֹוֶה וְיִהְיֶה** (יכוין כי יש בו ד' אותיות אלף הא יוד הא וכחו גדול פשוט או מורכב לכל דבר וסודו שהוא סוד היחוד), **שֶׁתִּשְׁלַח רְפוּאָה שְׁלֵימָה לְחוֹלֶה הַזֶּה** [ויאמר את שם החולה ושם אמו\ה]**, וְתַעֲמִידֵהוּ עַל עָמְדוֹ וִיחִי מֵחָלְיוֹ. וְיָדַעְנוּ כִּי אֵין אָנוּ כְדַאִים לְהִתְפַּלֵּל לְפָנֶיךָ עַל עַצְמֵנוּ, וְכָל שֶׁכֵּן עַל אֲחֵרִים, אָמְנָם שַֹמְנוּ רַחֲמֶיךָ נֶגֶד עֵינֵינוּ כִּי רַחוּם אָתָּה, וְאַתָּה שׁוֹמֵעַ תְּפִלַּת כָּל פֶּה. לָכֵן בְּבֹשֶׁת פָּנִים אָתָאנוּ לְבַקֵּשׁ רַחֲמִים וְתַחֲנוּנִים עַל** [ויאמר את שם החולה ושם אמו\ה] **הַחוֹלֶה הַזֶּה. אֵל נָא רְפָא נָא לוֹ, וְתַבְרִיאֵהוּ וְתַחְלִימֵהוּ וּתְחַזְּקֵהוּ וּתְאַמְּצֵהוּ, וּתְמַלֵּא מִשְׁאֲלוֹת לִבּוֹ לְטוֹבָה. עֲשֵֹה לְמַעַן שְׁמֶךָ, עֲשֵֹה לְמַעַן יְמִינֶךָ, עֲשֵֹה לְמַעַן תּוֹרָתֶךָ, עֲשֵֹה לְמַעַן קְדוּשָׁתֶךָ. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ ה' צוּרִי וְגוֹאֲלִי :**

**תפילה לכל צרה**

מתוך שערי דמעה, תפילה נפלאה לאמרה בכל עת צרה או חולי, חלילה. יקח לא פחות משמונה עשרה פרוטות (ויתנם לצדקה) ויאמר "אלהא דמאיר ענני" שלש פעמים, ואחר כך יאמר:

**רִבּוֹנוֹ שֶׁל עוֹלָם, הֲרֵינִי נוֹתֵן סָךְ** (יפרט כמה הוא נותן) **לִצְדָקָה, אוֹ שֶׁמֶן לְמָאוֹר בְּעַד סָךְ** (ויפרט כמה הוא נותן) **לְעִלּוּי נִשְׁמָתָם שֶׁל אֲבוֹתֵינוּ אֲבוֹת הָעוֹלָם אַבְרָהָם יִצְחָק וְיַעֲקֹב, וּלְשֵׁם נִשְׁמַת רַבִּי מֵאִיר בַּעַל הַנֵּס, וּלְשֵׁם נִשְׁמַת כָּל הַצַּדִּיקִים וְהַחֲסִידִים.**

**יְהִי רָצוֹן לְפָנֶיךָ אֲדֹנָי אֱלֹהַי וֶאֱלֹהֵי אֲבוֹתַי, כְּשֵׁם שֶׁשָּׁמַעְתָּ אֶת תְּפִלָּתָם וְהֵצַלְתָּ אוֹתָם מִכָּל צָרָה וְצוּקָה וְעָשִׂיתָ עִמָהֵם נִסִּים וְנִפְלָאוֹת גְּלוּיִים וְנִסְתָּרִים וְהוֹצֵאתָ אוֹתָם מֵאֲפֵלָה לְאוֹרָהּ, כֵּן בִּזְכוּתָם יְהִי נָא שְׁעַת רַחֲמִים וְעֵת רָצוֹן מִלְּפָנֶיךָ וְתַעֲשֶׂה עִמָּדִי** (פְּלוֹנִי/ ת בֵּן פְּלוֹנִית – יֹאמַר אֵת שְׁמוֹ וְשֵׁם אִמּוֹ) **וְעִם כָּל עַמְּךָ בֵּית יִשְׂרָאֵל בְּכָל מָקוֹם שֶׁהֵם, נִסִּים גְּלוּיִים וְנִסְתָּרִים, וְתַצִילֵנִי מִכָּל צָרָה וְצוּקָה מֵעַתָּה וְעַד עוֹלָם**

אִם מִתְפַּלֵּל עַל עִנְיָן מְסֻיָּם, יְפָרְטוֹ כָּאן. לְמָשָׁל:

אִם מִתְפַּלֵּל עֲבוּר חוֹלֶה, יֹאמַר: וּבִפְרָט שֶׁתִּשְׁלַח רְפוּאָה שְׁלֵמָה לְחוֹלֶה פְּלוֹנִי/ ת בֵּן פְּלוֹנִית;

אוֹ אִם זָקוּק לְטוֹבָה מֵאֵיזֶה אָדָם, יֹאמַר: וְתִתְּנֵנִי לְחֵן וּלְחֶסֶד וּלְרַחֲמִים בְּעֵינֵי כָּל רוֹאַי וּבִפְרָט אֵצֶל [פְּלוֹנִי] וְכַדּוֹמֶה.

**יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ אֲדֹנָי צוּרִי וְגוֹאֲלִי.**

**תפילה לשעת צרה ומלחמה**

תפילה נפלאה לשעת צרה ולזמן מלחמה, לאמרה לשוהים במקום וזמן הסכנה, ולעם ישראל, הערבים זה לזה, לאמרם על אחיהם הנתונים בצרה, לבקש ולהתחנן למקום שירחם עליהם ויוציאם מאפילה לאורה ומשעבוד לגאולה, וישמרם ויצילם מכל צורה וצוקה, אכי"ר.

יאמרו תחילה פרק כ בתהלים י"ב פעמים בכוונה:

**לַמְנַצֵּחַ מִזְמוֹר לְדָוִד: יַעַנְךָ אֲדֹנָי בְּיוֹם צָרָה, יְשַגֶּבְךָ שֵׁם אֱלֹהֵי יַעֲקֹב: יִשְׁלַח עֶזְרְךָ מִקֹּדֶשׁ וּמִצִּיּוֹן יִסְעָדֶךָּ: יִזְכֹּר כָּל מִנְחֹתֶיךָ וְעוֹלָתְךָ יְדַשְּׁנֶה סֶלָה: יִתֶּן לְךָ כִלְבָבֶךָ וְכָל עֲצָתְךָ יְמַלֵּא: נְרַנְּנָה בִּישׁוּעָתֶךָ וּבְשֵׁם אֱלֹהֵינוּ נִדְגֹּל יְמַלֵּא אֲדֹנָי כָּל מִשְׁאֲלוֹתֶיךָ: עַתָּה יָדַעְתִּי כִּי הוֹשִׁיעַ אֲדֹנָי מְשִׁיחוֹ יַעֲנֵהוּ מִשְּׁמֵי קָדְשׁוֹ בִּגְבוּרוֹת יֵשַׁע יְמִינוֹ: אֵלֶּה בָרֶכֶב וְאֵלֶּה בַסּוּסִים וַאֲנַחְנוּ בְּשֵׁם אֲדֹנָי אֱלֹהֵינוּ נַזְכִּיר: הֵמָּה כָּרְעוּ וְנָפָלוּ וַאֲנַחְנוּ קַמְנוּ וַנִּתְעוֹדָד אֲדֹנָי הוֹשִׁיעָה הַמֶּלֶךְ יַעֲנֵנוּ בְיוֹם קָרְאֵנוּ:**

**לאחר אמירת הפרק, יאמרו:**

**יְהִי רָצוֹן מִלְּפָנֶיךָ יְיָ אֱלֹהֵינוּ וֵאלֹהֵי אֲבוֹתֵינוּ, אֲבִיר יַעֲקֹב, קְדוֹשׁ יִשְֹרָאֵל, שֶׁבִּסְגוּלַת קְרִיאַת הַמִּזְמוֹר הַזֶּה, תִּתְמַלֵּא רַחֲמִים עַל כָּל יִשְרָאֵל יוֹשְׁבֵי הָעִיר הַזּוּ** (יאמר את שם העיר)**, וְתִשְׁמְרֵנוּ מִיַּד אוֹיְבֵינוּ וְכָל הַקָּמִים עָלֵינוּ. וְתַצִּילֵנוּ מֵרָעָה וּמֵרָעָב וּמִשְּׁבִי וּמִבִּיזָה וּמִכָּל פַּחַד וּמִכָּל צַעַר, וְתַכְנִיעַ וְתַשְׁפִּיל אֶת כָּל אוֹיְבֵינוּ, תִּפֹּל עֲלֵיהֶם אֵימָתָה וָפַחַד** (יכוין בשם: תעאו) **בִּגְדֹל זְרוֹעֲךָ יִדְּמוּ כָּאָבֶן. וּכְשֵׁם שֶׁעָנִיתָ לְיַעֲקֹב בְּבֵית אֵל כְּשֶׁאָמַר וְאֶעֱשֶה שָׁם מִזְבֵּחַ לָאֵל הָעוֹנֶה אוֹתִי בְּיוֹם צָרָתִי, וְכֵן דָּוִד הַמֶּלֶךְ עָלָיו הַשָּׁלוֹם הָיָה מִתְפַּלֵל כְּשֶׁהָיָה יוֹאָב בַּמִּלְחָמָה, יַעַנְךָ יְיָ בְּיוֹם צָרָה יְשַגֶּבְךָ שֵׁם אֱלֹהֵי יַעֲקֹב, הוּא הַשֵּׁם שֶׁאָמַר יַעֲקֹב אָבִינוּ עָלָיו הַשָּׁלוֹם לָאֵל הָעוֹנֶה אוֹתִי בְּיוֹם צָרָתִי, בְּשֵׁם הַזֶּה אֶקְרָא אֵלֶיךָ** (יכוון במחשבה: אהיה יהו"ה אדני) **יַעֲנֵנוּ בְיוֹם קָרְאֵנוּ. וּזְכוּת הַשֵּׁמוֹת הַיּוֹצְאִים מִהַמִּזְמוֹר הַזֶּה, וּנְקוּדוֹתָיו וְתֵיבוֹתָיו וְאוֹתִיּוֹתָיו וּטְעָמָיו, יָגֵן עָלֵינוּ וְעַל כָּל יִשְרָאֵל יוֹשְׁבֵי הָעִיר הַזּוּ** (יאמר את שם העיר), **לְהַכְרִית כָּל הַחוֹחִים וְהַקּוֹצִים הַסּוֹבְבִים אֶת הַשׁוֹשַׁנָּה הָעֶלְיוֹנָה:**

**אָנָּא מֶלֶךְ רַחוּם וְחַנּוּן, פְּדֵה אֶת בְּנֵי יַעֲקֹב מֵחֵמָה, וְהָפֵר תָּפֵר עֲצַת כָּל הַקָּמִים עָלֵינוּ. יִהְיוּ נֶגֶד פָּנֶיךָ צָרוֹתֵינוּ, וּרְאֵה בְעָנְיֵינוּ וְרִיבָה רִיבֵנוּ, וְיֵדְעוּ כָּל הַגּוֹיִם כִּי אַתָּה קְדוֹשׁ יִשְרָאֵל. זְכוֹר נָא בָּנֶיךָ עֲנִיִּים וְאֶבְיוֹנִים מְצַפִּים לִישׁוּעָתְךָ כָּל הַיָּמִים. אָבִינוּ מַלְכֵּנוּ, יִכְבְּשׁוּ רַחֲמֶיךָ אֶת כַּעַסְךָ, וְיָגוֹלוּ רַחֲמֶיךָ עַל מִדּוֹתֶיךָ. חַי וְקַיָּים, עֲשֵֹה לָנוּ נִסִּים וְנִפְלָאוֹת בְּשֵׁם אֲדֹנָי צְבָאוֹת, לְנַצֵּחַ בּוֹ אוֹיְבֶיךָ, וּבְשֵׁם אֱלֹהִים צְבָאוֹת וּבְשֵׁם אֵל שַׁדַּי צַדִּיק יְסוֹד עוֹלָם, לִשְׁמוֹר כָּל יִשְרָאֵל וּבִפְרַט יוֹשְׁבֵי הָעִיר הַזּוּ** (יאמר את שם העיר). **בְּשֵׁם אהיה כֶּתֶר וּבְשֵׁם הויה תִּפְאֶרֶת וּבְשֵׁם אדני הֵיכַל קָדְשְׁךָ תְּשַגְּבֵנוּ וְתוֹשִׁיעֵנוּ, וְיַעַמְדוּ מְלִיצֵי יוֹשֶׁר לְהַכְנִיס תְּפִלָתֵינוּ לְפָנֶיךָ לְמַעַן רַחֲמִים הַמְרוּבִּים, כְּדִכְתִיב: כִּי אֵל רַחוּם יְיָ אֱלֹהֶיךָ לֹא יַרְפְּךָ וְלֹא יַשְׁחִיתֶךָ וְלֹא יִשְׁכַּח אֶת בְּרִית אֲבוֹתֶיךָ אֲשֶׁר נִשְׁבַּע לָהֶם. עֲשֵה לְמַעַן שְׁמֶךָ, עֲשֵה לְמַעַן יְמִינֶךָ, עֲשֵה לְמַעַן תּוֹרָתֶךָ, עֲשֵה לְמַעַן קְדוּשָׁתֶךָ, לְמַעַן יֵחָלְצוּן יְדִידֶךָ הוֹשִׁיעָה יְמִינְךָ וַעֲנֵנִי. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגוֹאֲלִי:**

**שער תפילות וסגולות**

**כללי**

**לשמחה, למציאת אבידה,לעין רעה לשמירת הלשון, לתשובה, לגאולה, לאהבת ישראל**

**תפילה לשמחה**

**ליקוטי תפילות, רבי נתן מברסלב**

**אַשְׁרֵינוּ מַה טּוֹב חֶלְקֵנוּ וּמַה נָּעִים גּוֹרָלֵנוּ. וּמַה יָּפָה יְרֻשָּׁתֵנוּ. אַשְׁרֵינוּ שֶׁזָּכִינוּ בְּרַחֲמֶיךָ הָרַבִּים וַחֲסָדֶיךָ הַיְּקָרִים לְקַבֵּל תּוֹרָתְךָ הַקְּדוֹשָׁה. וּלְקַיֵּם מִצְוֹתֶיךָ הַיְּקָרוֹת "הַנֶּחֱמָדִים מִזָּהָב וּמִפָּז רָב".**

**וּבְכֵן בָּאתִי לְשַׁחֵר פָּנֶיךָ יְיָ אֱלֹהַי וֶאֱלֹהֵי אֲבוֹתַי שֶׁתְּחָנֵּנוּ בְּרַחֲמֶיךָ הָרַבִּים וּבַחֲסָדֶיךָ הַגְּדוֹלִים, וּתְזַכֵּנוּ שֶׁנַּעֲשֶׂה כָּל הַמִּצְוֹת בְּשִׂמְחָה גְּדוֹלָה וַעֲצוּמָה מְאֹד, כַּאֲשֶׁר רָאוּי לִשְׂמֹחַ וְלָשׂוּשׂ וְלָגִיל בְּךָ יְיָ אֱלֹהֵינוּ, בְּכָל עֵת שֶׁאָנוּ זוֹכִים לְקַיֵּם וְלַעֲשׂוֹת אֵיזֶה מִצְוָה, אֲשֶׁר כָּל מִצְוָה וּמִצְוָה הִיא אַחְדוּתֶךָ, וְאָנוּ זוֹכִים לְהִתְדַּבֵּק בְּךָ וּלְהִכָּלֵל בְּךָ יְיָ אֱלֹהֵינוּ עַל יְדֵי עֲשִׂיַּת כָּל מִצְוָה וּמִצְוָה.**

**מָה רַב טוּבְךָ אֲשֶׁר עָשִׂיתָ עִמִּי אֲשֶׁר זִכִּיתַנִי לִהְיוֹת מִזֶּרַע יִשְׂרָאֵל וְלֹא עָשַׂנִי גוֹי, וְאַתָּה מֵקִים מֵעָפָר דַּל, מֵאַשְׁפּוֹת תָּרִים אֶבְיוֹן כָּמוֹנִי. וְאַתָּה מְזַכֶּה אוֹתִי בְּכָל יוֹם וּבְכָל עֵת לַעֲשׂוֹת מִצְוֹת הַיְּקָרוֹת וְהַחֲבִיבוֹת.**

**עָזְרֵנוּ בְרַחֲמֶיךָ הָרַבִּים שֶׁיֻּמְשַׁךְ עָלֵינוּ שִׂמְחָה גְּדוֹלָה מִמִּי שֶׁהַשִּׂמְחָה בִּמְעוֹנוֹ, שֶׁנִּזְכֶּה לִשְׂמֹחַ מְאֹד בֶּאֱמֶת בְּעֵת שֶׁאָנוּ זוֹכִים לַעֲשׂוֹת מִצְוָה, עַד שֶׁנִּזְכֶּה תָמִיד לַעֲשׂוֹת מִצְווֹת רַבּוֹת בְּכָל יוֹם וָיּוֹם בְּשִׂמְחָה גְּדוֹלָה וְחֶדְוָה רַבָּה וַעֲצוּמָה מְאֹד.**

**וְתָגֵן עָלֵינוּ בְּרַחֲמֶיךָ הָרַבִּים וּבַחֲסָדֶיךָ הָעֲצוּמִים, וְתִשְׁמְרֵנִי וְתַצִּילֵנִי מֵעַצְבוּת וּמָרָה שְׁחֹרָה, שֶׁלֹּא יַעֲלֶה וְלֹא יָבֹא וְלֹא יַגִּיעַ לְלִבִּי שׁוּם עַצְבוּת וּמָרָה שְׁחֹרָה כְּלָל, וְהָסֵּר מִמֶּנִּי יָגוֹן וַאֲנָחָה בְּרַחֲמֶיךָ הָרַבִּים. וְתִהְיֶה בְּעֶזְרִי וְתוֹשִׁיעֵנִי וּתְזַכֵּנִי לְפָרֵשׁ שִׂיחָתִי לְפָנֶיךָ בְּכָל יוֹם וָיּוֹם וְאֶת כָּל אֲשֶׁר עִם לְבָבִי אָשִׂיחָה לְפָנֶיךָ, וְאֶזְכֶּה לְהִתְוַדּוֹת בְּכָל יוֹם עַל כָּל חַטֹּאתַי וְעֲוֹנוֹתַי וּפְשָׁעַי שֶׁחָטָאתִי וְשֶׁעָוִיתִי וְשֶׁפָּשַׁעְתִּי לְפָנֶיךָ, וְלָשׁוּב עֲלֵיהֶם בֶּאֱמֶת בְּכָל לֵב וָנֶּפֶשׁ בִּתְשׁוּבָה שְׁלֵמָה, וּלְבַקֵּשׁ וּלְהִתְחַנֵּן מִלְּפָנֶיךָ מְחִילָה וּסְלִיחָה וְכַפָּרָה בְּלֵּב נִשְׁבָּר וְנִדְכֶּה בֶּאֱמֶת כִּרְצוֹנְךָ הַטּוֹב, וּלְקַבֵּל עָלַי קַבָּלָה חֲזָקָה וּנְכוֹנָה בֶּאֱמֶת שֶׁלֹּא אֶחֱטָא עוֹד, וְלֹא אָשׁוּב לְאִוַּלְתִּי. "אִם אָוֶן פָּעַלְתִּי לֹא אוֹסִיף".**

**וְאַתָּה תְּעוֹרֵר חֲסָדֶיךָ וְתִמָּלֵא עָלַי רַחֲמִים. וְתִמְחֹל וְתִסְלַח לִי עַל כָּל חַטָּאַי וְעָוֹנוֹתַי וּפְשָׁעַי. וְתָסִיר הָעַצְבוּת וְהַדְאָגוֹת וְהַמָּרָה שְׁחֹרָה מִמֶּנִּי. וְתַעַזְרֵנִי לָבוֹא אַחַר כָּךְ לְשִׂמְחָה גְּדוֹלָה וַעֲצוּמָה בֶּאֱמֶת, בְּאֹפֶן שֶׁאֶזְכֶּה לִהְיוֹת בְּשִׂמְחָה גְּדוֹלָה תָּמִיד, וּבִפְרָט בִּשְׁעַת עֵסֶק הַתּוֹרָה וְהַתְּפִלָּה.**

**וּבִשְׁעַת עֲשִׂיַּת כָּל מִצְוָה וּמִצְוָה אֶזְכֶּה שֶׁלֹּא יַעֲלֶה עַל לִבִּי שׁוּם עַצְבוּת וּדְאָגָה מִשּׁוּם חֵטְא וְעָוֹן, מִכָּל שֶׁכֵּן שֶׁלֹּא יַעֲלֶה עַל לִבִּי שׁוּם דְּאָגָה וְעַצְבוּת מֵעִסְקֵי פַּרְנָסָה וְעִנְיְנֵי עוֹלָם הַזֶּה חָס וְשָׁלוֹם, רַק אֲסַלֵּק אָז מִדַּעְתִּי וְאֶשְׁכַּח אָז לְגַמְרֵי כָּל מַה שֶּׁעָבַר עָלַי עַד אוֹתָה הַשָּׁעָה שֶׁאֲנִי זוֹכֶה לַעֲסֹק בְּתוֹרָתֶךָ וְלַעֲשׂוֹת אֵיזֶה מִצְוָה. וְאֶזְכֶּה לְהַמְשִׁיךְ עָלַי שִׂמְחָה שְׁלֵמָה בִּשְׁעַת עֲשִׂיַּת כָּל מִצְוָה, "שׂוֹשׂ אָשִׂישׂ בַּיְיָ, תָּגִיל נַפְשִׁי בֵּאלֹהַי", עַד שֶׁאֶזְכֶּה לַעֲשׂוֹת כָּל מִצְוָה וּמִצְוָה וְכָל דָּבָר שֶׁהוּא רְצוֹנֶךָ, בְּשִׂמְחָה שְׁלֵמָה וְחֶדְוָה רַבָּה בֶּאֱמֶת כִּרְצוֹנְךָ הַטּוֹב. עַד שֶׁאֶזְכֶּה עַל-יְדֵי עֲשִׂיַּת הַמִּצְוֹת בְּשִׂמְחָה, לְבָרֵר וּלְהַעֲלוֹת כָּל נִיצוֹצוֹת הַקְּדֻשָּׁה שֶׁנָּפְלוּ בֵּין הַקְּלִפּוֹת עַל יָדִי, עַל-יְדֵי עֲוֹנוֹתַי וּפְשָׁעַי הַמְּרֻבִּים שֶׁחָטָאתִי לְפָנֶיךָ בֵּין בְּגִלְגּוּל זֶה בֵּין בְּגִלְגּוּל אַחֵר, לְבָרֵר כֻּלָּם עַל יְדֵי שִׂמְחַת הַמִּצְוָה בְּסוֹד אַחַד עָשָׂר סַמְמָנֵי הַקְּטֹרֶת.**

**וְנִזְכֶּה לְהוֹצִיא כָּל הַחַיּוּת מִן הַקְּלִפּוֹת עַד שֶׁיִּתְבַּטְּלוּ כֻלָּם לְגַמְרֵי, וְיִהְיוּ כְאַיִן וּכְאֶפֶס. וְנִזְכֶּה לְהַעֲלוֹת כָּל נִיצוֹצוֹת הַקְּדוּשָׁה לְשָׁרְשָׁם, לְהַשְׁלִים עַל יָדָם קוֹמַת הַשְּׁכִינָה. וּתְרַחֵם עָלֵינוּ, וְתִהְיֶה בְעֶזְרֵנוּ, שֶׁנִּזְכֶּה לְהַעֲלוֹת הַשְּׁכִינָה מֵהַגָּלוּת עַל יְדֵי עֲשִׂיַּת הַמִּצְוֹת בְּשִׂמְחָה גְדוֹלָה, וְיִתְגַּלֶּה מַלְכוּתְךָ עַל כָּל בָּאֵי עוֹלָם. וִיקַבְּלוּ כֻלָּם אֶת עֹל מַלְכוּתֶךָ, וְתִמְלֹךְ עֲלֵיהֶם מְהֵרָה לְעוֹלָם וָעֶד.**

**סגולה למציאת אבידה**

**סגולה למציאת אבדה, לומר שלשה פעמים המדרש ולתת צדקה לזכות נשמת רבי מאיר בעל הנס**

**אָמַר רַבִּי בִּנְיָמִין: כָּל הָעוֹלָם בְּחֶזְקַת סוּמִין, עַד שֶׁהַקָּדוֹשׁ בָּרוּךְ הוּא מֵאִיר אֶת עֵינֵיהֶם. מִן הָכָא, וַיִּפְקַח אֱלֹהִים אֶת עֵינֶיהָ, וַתֵּלֶךְ וַתְּמַלֵּא אֶת הַחֵמֶת.**

**אֶלָהא דְּמֵאִיר עֲנֵנִי, אֶלָהא דְּמֵאִיר עֲנֵנִי, אֶלָהא דְּמֵאִיר עֲנֵנִי, בִּזְכוּת הַצְּדָקָה שֶׁאֲנִי נוֹדֵב לְעִלּוּי נִשְׁמַת רַבִּי מֵאִיר בַּעַל הַנֵּס זְכוּתוֹ תָּגֵן עָלֵינוּ, לִמְצוֹא אֶת הָאֲבֵדָה שֶׁאִבַּדְתִּי.**

**סְגֻלָּה לְהִנָּצֵל מֵעַיִן הָרָע**

**(מִסֵּפֶר עֲבוֹדַת יִשְׂרָאֵל שׁוֹמֵר יִשְׂרָאֵל לְמָרָן הַחִידָ"א)**

יֹאמַר אַחַד עָשָׂר פְּעָמִים פְּסוּקִים הַמַּתְחִילִים בָּאוֹת נ' וּמִסְתַּיְּמִים בָּאוֹת נ' וְהֵם סְגֻלָּה לְהִנָּצֵל מֵעַיִן הָרָע וּמִכִּשּׁוּף:

**נֶגַע צָרַעַת כִּי תִהְיֶה בְּאָדָם, וְהוּבָא אֶל הַכֹּהֵן: נַחְנוּ נַעֲבֹר חֲלוּצִים לִפְנֵי יְהוָה אֶרֶץ כְּנָעַן, וְאִתָּנוּ אֲחֻזַּת נַחֲלָתֵנוּ מֵעֵבֶר לַיַּרְדֵּן: נָבִיא מִקִּרְבְּךָ מֵאַחֶיךָ כָּמֹנִי יָקִים לְךָ יְהוָה אֱלֹהֶיךָ אֵלָיו תִּשְׁמָעוּן: נָהָר פְּלָגָיו יְשַׂמְּחוּ עִיר אֱלֹהִים קְדֹשׁ מִשְׁכְּנֵי עֶלְיוֹן: נֶגֶד אֲבוֹתָם עָשָׂה פֶלֶא בְּאֶרֶץ מִצְרַיִם שְׂדֵה צֹעַן: נָחִיתָ כַצֹּאן עַמֶּךָ בְּיַד מֹשֶׁה וְאַהֲרֹן: נַפְתִּי מִשְׁכָּבִי מֹר אֲהָלִים וְקִנָּמוֹן: נֵר יְהוָה נִשְׁמַת אָדָם חֹפֵשׂ כָּל־חַדְרֵי בָטֶן: נֹפֶת תִּטֹּפְנָה שִׂפְתוֹתַיִךְ כַּלָּה, דְּבַשׁ וְחָלָב תַּחַת לְשׁוֹנֵךְ וְרֵיחַ שַׂלְמֹתַיִךְ כְּרֵיחַ לְבָנוֹן: נֻדוּ מִתּוֹךְ בָּבֶל וּמֵאֶרֶץ כַּשְׂדִּים צֵאוּ וִהְיוּ כְּעַתּוּדִים לִפְנֵי צֹאן: נֹשְׁקֵי קֶשֶׁת מַיְמִינִים וּמַשְׂמִאלִים בָּאֲבָנִים וּבַחִצִּים בַּקָּשֶׁת מֵאֲחֵי שָׁאוּל מִבִּנְיָמִין:**

**יְהִי ךְּצוֹן מִלְּפָנֶיךָ יְהוָה אֱלֹהֵינוּ וֶאֱלֹהֵי אֲבוֹתֵינוּ, שֶׁתִּתְמַלֵּא רַחֲמִים עָלֵינוּ, וְתַצִּילֵנוּ לָנוּ וּלְכָל בְּנֵי בֵיתֵנוּ וּלְכָל יִשְׂרָאֵל, מֵעַיִן הָרָע וּמִכָּל מִינֵי כִּשּׁוּף, וְתַבְרִיחַ הַיֵּצֶר הָרַע מִמֶּנּוּ. וּכְשֵׁם שֶׁפָּרַשְׂתָּ כְּנָפֶיךָ עַל אֲבוֹתֵינוּ בַּמִּדְבָּר, וְהִצַּלְתָּם מֵעֵינָא בִּישָׁא דְּבִלְעָם הָרָשָׁע, כֵּן תִּפְרֹשׂ כְּנָפֶיךָ עָלֵינוּ בְּרַחֲמֶיךָ הָרַבִּים, וְנִהְיֶה מְכֻסִּים בְּמִכְסֶה וְהַנְהָגָה בִּשְׁמוֹתֶיךָ הַקְּדוֹשִׁים, אֹמֶץ נֶצַח סֶלָה וָעֶד:**

**תפילה לשמירת הלשון**

תפילה לשמירת הלשון שחיבר רבי שמואל הומינר, על בסיס דברי מרן החפץ חיים זצ"ל

**רִבּוֹנוֹ שֶׁל עוֹלָם, יְהִי רָצוֹן מִלְּפָנֶיךָ, אֵל רַחוּם וְחַנוּן, שֶׁתְּזַכֵּנִי הַיּוֹם וּבְכָל יוֹם לִשְׁמוֹר פִּי וּלְשׁוֹנִי מִלָּשׁוֹן הָרָע וּרְכִילוּת וּמִקַּבָּלָתָם. וְאֶזָּהֵר מִלְדַבֵּר אֲפִלוּ עַל אִישׁ יְחִידִי, וְכָל שֶׁכֵּן מִלְדַבֵּר עַל כְּלַל יִשְׂרָאֵל אוֹ עַל חֵלֶק מֵהֶם. וְכָל שֶׁכֵּן מִלְּהִתְרַעֵם עַל מִדּוֹתָיו שֶׁל הַקָּדוֹשׁ בָּרוּךְ הוּא. וְאֶזָּהֵר מִלְּדַבֵּר דִּבְרֵי שֶׁקֶר, חֲנֻפָּה, לֵצָנוּת, מַחֲלֹקֶת, כַּעַס, גַּאֲוָה, אוֹנָאַת דְּבָרִים, הַלְבָּנַת פָּנִים, וְכָל דְּבָרִים אֲסוּרִים. וְזַכֵּנִי שֶׁלֹּא לְדַבֵּר כִּי אִם דָּבָר הַצָּרִיךְ לְעִנְיָנֵי גוּפִי אוֹ נַפְשִׁי. וְשֶׁיִּהְיוּ כָּל מַעֲשַׂי לְשֵׁם שָׁמַיִם.**

**תפילה השב- תשובה**

**תפילה נפלאה לתשובה שחיבר רבינו יונה**

**אָנָּא אֲדֹנָי, חָטָאתִי עָוִיתִי וּפָשַׁעְתִּי, וְכָזֹאת וְכָזֹאת עָשִׂיתִי מִיּוֹם הֱיוֹתִי עַל הָאֲדָמָה עַד הַיּוֹם הַזֶּה. וְעַתָּה נְשָׂאַנִי לִבִּי וְנָדְבָה אוֹתִי רוּחִי לָשׁוּב אֵלֶיךָ בָּאֱמֶת וּבְלֵב שָׁלֵם, בְּכָל לִבִּי וּמְאֹדִי וְנַפְשִׁי, לִהְיוֹת מוֹדֶה וְעוֹזֵב, וּלְהַשְׁלִיךְ מֵעָלַי כָּל פְּשָׁעַי, וְלַעֲשׂוֹת לִי לֵב חָדָשׁ וְרוּחַ חֲדָשָׁה וְלִהְיוֹת זָהִיר וְזָרִיז בְּיִרְאָתְךָ.**

**וְעַתָּה, אֲדֹנָי אֱלֹהַי, הַפּוֹתֵחַ יָד לַתְּשׁוּבָה וּמְסַיֵּעַ לְבָאִים לְטַהֵר, פְּתַח יָדְךָ וְקַבְּלֵנִי בִּתְשׁוּבָה שְׁלֵמָה לְפָנֶיךָ, וְסַיְּעֵנִי לְהִתְחַזֵּק בְּיִרְאָתְךָ, וְעָזְרֵנִי נֶגֶד הַשָּׂטָן, הַנִּלְחָם בִּי בְּתַחְבּוּלוֹת וּמְבַקֵּשׁ נַפְשִׁי לַהֲמִיתֵנִי, לְבִלְתִּי יִמְשׁוֹל בִּי, וְתַרְחִיקֵהוּ מֵרְמַ"ח אֵבָרִים שֶׁבִּי וְתַשְׁלִיכֵהוּ בִּמְצוּלוֹת יָם, וְתִגְעַר בּוֹ לְבִלְתִּי יַעֲמֹד עַל יְמִינִי לְשִׂטְנִי. וְעָשִׂיתָ אֶת אֲשֶׁר אֵלֵךְ בְּחֻקֶּיךָ, וְהַסִירוֹתָ לֵב הָאֶבֶן מִקִּרְבִּי וְנָתַתָּ לִי לֵב בָּשָׂר.**

**אָנָּא, אֲדֹנָי אֱלֹהַי, שָׁמַע אֶל תְּפִלַּת עַבְדְּךָ וְאֶל תַּחֲנוּנָיו. קַבֵּל תְּשׁוּבָתִי וְאַל יְעַכֵּב שׁוּם חֵטְא וְעָוֹן אֶת תְּפִלָּתִי וּתְשׁוּבָתִי, וְיִהְיוּ לִפְנֵי כִּסֵּא כְבוֹדֶךָ מְלִיצֵי יֹשֶׁר לְהֵלִיץ בַּעֲדִי לְהַכְנִיס תְּפִלָּתִי לְפָנֶיךָ. וְאִם בַּחֲטָאַי הָרַבִּים וַעֲצוּמִים אֵין לִי מֵלִיץ יֹשֶׁר, חֲתֹר לִי אַתָּה מִתַּחַת כִּסֵּא כְבוֹדֶךָ וְקַבֵּל תְּשׁוּבָתִי, וְלֹא אָשׁוּב רֵיקָם לְפָנֶיךָ, כִּי אַתָּה שׁוֹמֵעַ תְּפִלָּה**

**תפילה לגאולה**

**יְהִי רָצוֹן מִלְּפָנֶיךָ יְיָ אֱלֹהֵינוּ וֵאלֹהֵי אֲבוֹתֵינוּ, שֶׁתְּקַבֵּל בְּרָצוֹן אֶת תְּפִלּוֹת עַמְּךָ בֵּית יִשְׂרָאֵל שֶׁהִתְפַּלְּלוּ אֵלֶיךָ בְּכָל הַדּוֹרוֹת, בְּכָל מָקוֹם שֶׁהוּא בָּעוֹלָם, וּבִפְרָט בְּאֶרֶץ יִשְׂרָאֵל הַקְּדוֹשָׁה. וּבִזְכוּת תְּפִלּוֹת אֵלּוּ תַּטֶּה אֶת הַכַּף, לִגְאֹל אֶת עַמְּךָ יִשְׂרָאֵל גְּאֻלָּה שְׁלֵמָה בְּחֶסֶד וְרַחֲמִים וְנִסִּים וְנִפְלָאוֹת. וּתְשַׁעְבֵּד תַּחְתֶּיךָ אֶת הַדָּם שֶׁהוּא מַלְכוּת אֶדֹם וְאֶת הַחֵלֶב שֶׁהוּא מַלְכוּת יִשְׁמָעֵאל, בִּזְכוּת כָּל הַצַּדִּיקִים הָאֲמִתִּיִּים שֶׁהָיוּ עַד הַיּוֹם הַזֶּה וּבִזְכוּת כָּל הַצַּדִּיקִים הָאֲמִתִּיִּים שֶׁנִּמְצָאִים עִמָּנוּ הַיּוֹם, וּבִזְכוּת הַתִּקְוָה שֶׁאָנוּ מְקַוִּים לִרְאוֹת אֶת גְּאֻלָּתְךָ הַשְּׁלֵמָה, וּבִזְכוּת רַחֲמֶיךָ וַחֲסָדֶיךָ, אָנָּא ה' שְׁלַח לָנוּ מִיָּד אֶת אֵלִיָּהוּ הַנָּבִיא עֲבְדֶךָ, וּתְגַלֶה אֶת מֶלֶךְ הַמָּשִׁיחַ וְתַמְלִיךְ אוֹתוֹ עַל עַם יִשְׂרָאֵל וְעַל כָּל הָעוֹלָם כֻּלּוֹ. אָנָּא יְיָ, אַל תְּשִׁיבֵינוּ רֵיקָם מִלְּפָנֶיךָ כִּי בְּךָ אָנוּ בּוֹטְחִים, עַנֵנוּ וְאַל תְּאַחֵר, לִישׁוּעָתְךָ קִוִּיתִי יְיָ. יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגוֹאַלִי:**

**תפילה לאחדות ואהבת ישראל**

תפילה נפלאה לאחדות ואהבת ישראל שחיבר רבינו חיים יוסף דוד אזולאי – מרן החיד"א (הגאון רבי חיים יוסף דוד אזולאי) זיע"א

**הֲרֵינִי מְקַבֶּלֶ/ת עָלַי מִצְוַת עֲשֵׂה שֶׁל וְאָהַבְתָּ לְרֵעֲךָ כָּמוֹךָ, וַהֲרֵינִי אוֹהֶבֶ/ת כָּל אֶחָד מִבְּנֵי יִשְׂרָאֵל כְּנַפְשִׁי וּמְאוֹדִי וַהֲרֵינִי מְזַמֶּנֶת אֶת פִּי לְהִתְפַּלֵּל לִפְנֵי מֶלֶךְ מַלְכֵי הַמְּלָכִים, הַקָּדוֹשׁ בָּרוּךְ הוּא: הֲרֵינִי זוֹכֶרֶת מַעֲמַד הַר סִינַי, כְּמוֹ שֶׁנֶּאֱמַר (דברים ד, ט-י): רַק הִשָּׁמֶר לְךָ וּשְׁמֹר נַפְשְׁךָ מְאֹד פֶּן תִּשְׁכַּח אֶת הַדְּבָרִים אֲשֶׁר רָאוּ עֵינֶיךָ וּפֶן יָסוּרוּ מִלְּבָבְךָ כֹּל יְמֵי חַיֶּיךָ וְהוֹדַעֲתָם לְבָנֶיךָ וְלִבְנֵי בָנֶיךָ, יוֹם אֲשֶׁר עָמַדְתָּ לִפְנֵי יְהֹוָה אֱלֹהֶיךָ בְּחֹרֵב בֶּאֱמֹר יְהֹוָה אֵלַי הַקְהֶל לִי אֶת הָעָם וְאַשְׁמִעֵם אֶת דְּבָרַי אֲשֶׁר יִלְמְדוּן לְיִרְאָה אֹתִי כָּל הַיָּמִים אֲשֶׁר הֵם חַיִּים עַל הָאֲדָמָה וְאֶת בְּנֵיהֶם יְלַמֵּדוּן. וִיהִי רָצוֹן מִלְּפָנֶיךָ יְיָ אֱלֹהֵינוּ וֵאלֹהֵי אֲבוֹתֵינוּ, שֶׁתִּתְמַלֵּא רַחֲמִים עָלֵינוּ, וְתִטַּע אַהֲבָה וְאַחֲוָה שָׁלוֹם וְרֵעוּת בֵּינֵנוּ וּבֵין כָּל יִשְׂרָאֵל וְנִהְיֶה לְאַחָדִים כְּשֵׁם שֶׁבְּהַר סִינַי הָיָה שָׁלוֹם בֵינֵנוּ, כְּדִכְתִיב וַיִּחַן שָׁם יִשְׂרָאֵל נֶגֶד הָהָר, כְּאִישׁ אֶחָד בְּאַחְדוּת גְּמוּרָה. כֵּן בְּרַחֲמֶיךָ הָרַבִּים תְּזַכֵּינוּ לְהַעֲבִיר מִמֶּנּוּ שִׂנְאָה וְקִנְאָה וְתַחֲרוּת, וְנִהְיֶה אוֹהֲבִים זֶה לָזֶה, וְתָשִׂים שָׁלוֹם בֵּינֵנוּ. וּכְשֵׁם שֶׁבְּמַעֲמַד הַר סִינַי פָּסְקָה זוֹהַמָּא מִמֶּנּוּ, וְזִכַּכְתָּ אוֹתָנוּ וְטִהַרְתָּנוּ מִכָּל טֻמְאָה וְחֶלְאָה וְזוֹהַמָּא, וְקִדַּשְׁתָּנוּ בִּקְדֻשָּׁתֶךָ, כֵּן בְּרַחֲמֶיךָ הָרַבִּים תְּטַהֲרֵינוּ מִטֻּמְאֹתֵינוּ וּמִזּוֹהַמֲתֵינוּ, וּתְקַדְּשֵׁנוּ בְּמִצְווֹתֶיךָ וּתְטַהֵר רַעְיוֹנֵנוּ וְלִבֵּנוּ לַעֲבוֹדָתֶךָ וּלְיִרְאָתֶךָ, וְתִטַּע תּוֹרָתֶךָ בְּלִבֵּנוּ, וְתִהְיֶה יִרְאָתֶךָ עַל פָּנֵינוּ לְבִלְתִּי נֶחֱטָא, וּתְעוֹרֵר לִבֵּנוּ לְאַהֲבַת תּוֹרָתֶךָ, וּבְכָל יוֹם יִהְיֶה בְּעֵינֵנוּ כְּאִילוּ אָנוּ מְקַבְּלִים תּוֹרָתֶךָ בִּדְבֵיקוּת וּתְשׁוּקָה וּבְחֵפֶץ, וְהָאֵר עֵינֵנוּ בְּתוֹרָתֶךָ, וּתְדַבֵּק לִבֵּנוּ בְּמִצְווֹתֶיךָ, וּתְיַחֵד לְבָבֵנוּ לְאַהֲבָה וּלְיִרְאָה אֶת שִׁמְךָ הַגָּדוֹל הַגִּבּוֹר וְהַנּוֹרָא. וְתִגְאָלֵנוּ לְמַעַן רַחֲמֶיךָ, וּתְזַכֵּנוּ לְקַבֵּל וְלִשְׁמֹעַ תּוֹרָה מִפִּיךָ, כְּמוֹ שֶׁנֶּאֱמַר וְכָל בָּנַיִךְ לִמּוּדֵי יְיָ וְרָב שְׁלוֹם בָּנַיִךְ. בִּמְהֵרָה בְּיָמֵנוּ, אָמֵן כֵּן יְהִי רָצוֹן:**

**שער ח'**

**"נשמת כל חי"**

**מעלת אמירת נשמת כל חי**

**רבינו יוסף חיים – הבן איש חי זיע"א**

שבח זה דנשמת כל חי, הוא יקר ומעולה מאד, וצריך לאומרו בנעימה, והוא מסוגל על כל צרה שאדם עומד בה, שידור נדר לומר אחר הצלתו מהצרה שבח זה של נשמת כל חי ויועיל לו, וכמו שכתוב בשם רבי יהודה החסיד ז"ל. ונזכר בתחילתו נשמה ורוח, כי לא זכו לנשמה ורוח אלא ישראל, אבל אומות העולם אין להם אלא נפש מצד הקליפה. ועל שבח זה נאמר עם זו יצרתי לי תהלתי יספרו. ונודע דסוד נשמת כל חי בחינת תוספת קדושת שבת בעולם היצירה (בן איש חי, שנה שניה, פרשת תולדות, ג)

**רבי אליעזר פאפו – "חסד לאלפים"**

"קבלה בידינו מרבינו יהודה החסיד, ששבח 'נשמת כל חי' מסוגל על כל צרה, לקבל האדם על עצמו, שכשיהיה ניצול ממנה לומר 'נשמת כל חי' בתודה וקול זמרה בפני עשרה, ובו ניצולו רבים." (חסד לאלפים, סימן פא"ר).

**נשמת כל חי – נוסח עדות המזרח**

**נִשְׁמַת כָּל חַי תְּבָרֵךְ אֶת שִׁמְךָ יְהֹוָה אֱלֹהֵינוּ וְרוּחַ כָּל בָּשָׂר תְּפָאֵר וּתְרוֹמֵם זִכְרְךָ מַלְכֵּנוּ תָּמִיד, מִן הָעוֹלָם וְעַד הָעוֹלָם אַתָּה אֵל, וּמִבַּלְעֲדֶיךָ אֵין לָנוּ (מֶלֶךְ) גּוֹאֵל וּמוֹשִׁיעַ, פּוֹדֶה וּמַצִּיל, וְעוֹנֶה וּמְרַחֵם, בְּכָל עֵת צָרָה וְצוּקָה, אֵין לָנוּ מֶלֶךְ עוֹזֵר וְסוֹמֵךְ אֶלָּא אָתָּה.**

**אֱלֹהֵי הָרִאשׁוֹנִים וְהָאַחֲרוֹנִים, אֱלוֹהַּ כָּל בְּרִיּוֹת, אֲדוֹן כָּל תּוֹלָדוֹת, הַמְּהֻלָּל בְּכָל הַתִּשְׁבָּחוֹת, הַמְּנַהֵג עוֹלָמוֹ בְּחֶסֶד וּבְרִיּוֹתָיו בְּרַחֲמִים. וַיְהֹוָה אֱלֹהִים אֱמֶת, לֹא יָנוּם וְלֹא יִישָׁן, הַמְעוֹרֵר יְשֵׁנִים וְהַמֵּקִיץ נִרְדָּמִים, מְחַיֶּה מֵתִים. וְרוֹפֵא חוֹלִים, פּוֹקֵחַ עִוְרִים, וְזוֹקֵף כְּפוּפִים, הַמֵּשִׂיחַ אִלְּמִים, וְהַמְפַעֲנֵחַ נֶעֱלָמִים, וּלְךָ לְבַדְּךָ אֲנַחְנוּ מוֹדִים.**

**וְאִלּוּ פִינוּ מָלֵא שִׁירָה כַיָּם וּלְשׁוֹנֵנוּ רִנָּה כַּהֲמוֹן גַּלָּיו וְשִׂפְתוֹתֵינוּ שֶׁבַח כְּמֶרְחֲבֵי רָקִיעַ וְעֵינֵינוּ מְאִירוֹת כַּשֶּׁמֶשׁ וְכַיָּרֵחַ וְיָדֵינוּ פְרוּשׂוֹת כְּנִשְׁרֵי שָׁמָיִם וְרַגְלֵינוּ קַלּוֹת כָּאַיָּלוֹת, אֵין אֲנַחְנוּ מַסְפִּיקִין לְהוֹדוֹת לְךָ יְהֹוָה אֱלֹהֵינוּ וּלְבָרֵךְ אֶת שִׁמְךָ מַלְכֵּנוּ עַל אַחַת מֵאֶלֶף אַלְפֵי אֲלָפִים וְרוֹב רִבֵּי רְבָבוֹת פְּעָמִים, הַטּוֹבוֹת נִסִּים וְנִפְלָאוֹת שֶׁעָשִׂיתָ עִמָּנוּ וְעִם אֲבוֹתֵינוּ. מִלְּפָנִים מִמִּצְרַיִם גְּאַלְתָּנוּ יְהֹוָה אֱלֹהֵינוּ, מִבֵּית עֲבָדִים פְּדִיתָנוּ. בְּרָעָב זַנְתָּנוּ, וּבְשָׂבָע כִּלְכַּלְתָּנוּ, מֵחֶרֶב הִצַּלְתָּנוּ, מִדֶּבֶר מִלַּטְתָּנוּ, וּמֵחֳלָאִים רָעִים וְרַבִּים דִּלִּיתָנוּ.**

**עַד הֵנָּה עֲזָרוּנוּ רַחֲמֶיךָ וְלֹא עֲזָבוּנוּ חֲסָדֶיךָ. עַל כֵּן אֵבָרִים שֶׁפִּלַּגְתָּ בָּנוּ, וְרוּחַ וּנְשָׁמָה שֶׁנָּפַחְתָּ בְּאַפֵּינוּ, וְלָשׁוֹן אֲשֶׁר שַׂמְתָּ בְּפִינוּ, הֵן הֵם יוֹדוּ וִיבָרְכוּ, וִישַׁבְּחוּ, וִיפָאֲרוּ, אֶת שִׁמְךָ מַלְכֵּנוּ תָמִיד. כִּי כָל פֶּה לְךָ יוֹדֶה, וְכָל לָשׁוֹן לְךָ תְשַׁבֵּחַ, וְכָל עַיִן לְךָ תְצַפֶּה, וְכָל בֶּרֶךְ לְךָ תִכְרַע, וְכָל קוֹמָה לְפָנֶיךָ תִשְׁתַּחֲוֶה, וְהַלְּבָבוֹת יִירָאוּךָ וְהַקֶּרֶב וְהַכְּלָיוֹת יְזַמְּרוּ לִשְׁמֶךָ, כַּדָּבָר שֶׁנֶּאֱמַר כָּל עַצְמֹתַי תֹּאמַרְנָה יְהֹוָה מִי כָמוֹךָ מַצִּיל עָנִי מֵחָזָק מִמֶּנּוּ, וְעָנִי וְאֶבְיוֹן מִגֹּזְלוֹ, שַׁוְעַת עֲנִיִּים אַתָּה תִּשְׁמַע, צַעֲקַת הַדַּל תַּקְשִׁיב וְתוֹשִׁיעַ. וְכָתוּב רַנְּנוּ צַדִּיקִים בַּיְהֹוָה, לַיְשָׁרִים נָאוָה תְהִלָּה.**

**בְּפִי יְשָׁרִים תִּתְרוֹמָם, וּבְשִׂפְתֵי צַדִּיקִים תִּתְבָּרַךְ, וּבִלְשׁוֹן חֲסִידִים תִּתְקַדָּשׁ, וּבְקֶרֶב קְדוֹשִׁים תִּתְהַלָּל.**

**בְּמִקְהֲלוֹת רִבְבוֹת עַמְּךָ בֵּית יִשְׂרָאֵל, שֶׁכֵּן חוֹבַת כָּל הַיְצוּרִים לְפָנֶיךָ יְהֹוָה אֱלֹהֵינוּ וֵאלֹהֵי אֲבוֹתֵינוּ לְהוֹדוֹת, לְהַלֵּל, לְשַׁבֵּחַ, לְפָאֵר, לְרוֹמֵם, לְהַדֵּר, וּלְנַצֵּחַ, עַל כָּל דִּבְרֵי שִׁירוֹת וְתִשְׁבָּחוֹת דָּוִד בֶּן יִשַׁי עַבְדְּךָ מְשִׁיחֶךָ.**

**וּבְכֵן, יִשְׁתַּבַּח שִׁמְךָ לָעַד מַלְכֵּנוּ הָאֵל הַמֶּלֶךְ הַגָּדוֹל וְהַקָּדוֹשׁ בַּשָּׁמַיִם וּבָאָרֶץ, כִּי לְךָ נָאֶה יְהֹוָה אֱלֹהֵינוּ וֵאלֹהֵי אֲבוֹתֵינוּ לְעוֹלָם וָעֶד. שִׁיר וּשְׁבָחָה, הַלֵּל וְזִמְרָה, עֹז, וּמֶמְשָׁלָה, נֶצַח, גְּדוּלָה, גְּבוּרָה, תְּהִלָּה, וְתִפְאֶרֶת, קְדֻשָׁה, וּמַלְכוּת, בְּרָכוֹת וְהוֹדָאוֹת לְשִׁמְךָ הַגָּדוֹל וְהַקָּדוֹשׁ, וּמֵעוֹלָם וְעַד עוֹלָם אַתָּה אֵל. בָּרוּךְ אַתָּה מֶלֶךְ גָּדוֹל וּמְהֻלָּל בַּתִּשְׁבָּחוֹת. אֵל הַהוֹדָאוֹת, אֲדוֹן הַנִּפְלָאוֹת, בּוֹרֵא כָּל הַנְּשָׁמוֹת, רִבּוֹן כָּל הַמַּעֲשִׂים, הַבּוֹחֵר בְּשִׁירֵי זִמְרָה מֶלֶךְ אֵל חַי הָעוֹלָמִים אָמֵן.**

**נשמת כל חי – נוסח ספרד/אשכנז**

**נִשְמַת כָּל חַי תְּבָרֵךְ אֶת שִׁמְךָ יְהֹוָה אֱלֹהֵינוּ, וְרוּחַ כָּל בָּשָׂר תְּפָאֵר וּתְרוֹמֵם זִכְרְךָ מַלְכֵּנוּ תָּמִיד, מִן הָעוֹלָם וְעַד הָעוֹלָם אַתָּה אֵל. וּמִבַּלְעָדֶיךָ אֵין לָנוּ מֶלֶך גוֹאֵל וּמוֹשִיעַ, פּוֹדֶה וּמַצִּיל וּמְפַרְנֵס וְעוֹנֶה וּמְרַחֵם בְּכָל עֵת צָרָה וְצוּקָה, אֵין לָנוּ מֶלֶךְ עוֹזֵר וְסוֹמֵךְ אֶלָּא אָתָּה.**

**אֱלוֹהֵי הָרִאשוֹנִים וְהָאַחֲרוֹנִים, אֱלוֹהַּ כָּל בְּרִיוֹת, אֲדוֹן כָּל תּוֹלָדוֹת, הַמְהֻלָּל בְּכָל** (יש גורסים: בְּרֹב) **הַתִּשְבָּחוֹת, הַמְנַהֵג עוֹלָמוֹ בְּחֶסֶד וּבְרִיּוֹתָיו בְּרַחֲמִים. וַיהוָֹה עֵר, הִנֵּה לֹא יָנוּם וְלֹא יִישָׁן. הַמְּעוֹרֵר יְשֵׁנִים, וְהַמֵּקִיץ נִרְדָּמִים,** (יש גורסים: מְחַיֵּה מֵתִים וְרוֹפֵא חוֹלִים, פּוֹקֵחַ עִוְרִים וְזוֹקֵף כְּפוּפִים) **הַמֵּשִׂיח אִלְּמִים, וּמַתִּיר אֲסוּרִים, וְהַסּוֹמֵך נוֹפְלִים, וְהַזּוֹקֵף כְּפוּפִים, וְהַמְפַעֲנֵחַ נֶעֱלָמִים. וּלְךָ לְבַדְּךָ אֲנַחְנוּ מוֹדִים. וְאִלוּ פִינוּ מָלֵא שִירָה כַיָּם, וּלְשוֹנֵנוּ רִנָּה כַּהֲמוֹן גַּלָּיו, וְשִׂפְתוֹתֵינוּ שֶׁבַח כְּמֶרְחֲבֵי רָקִיעַ, וְעֵינֵינוּ מְאִירוֹת כַּשֶּׁמֶשׁ וְכַיָּרֵחַ, וְיָדֵינוּ פְרוּשׂוֹת כְּנִשְׁרֵי שָׁמַיִם, וְרַגְלֵינוּ קַלּוֹת כָּאַיָּלוֹת, אֵין אֲנַחְנוּ מַסְפִּיקִים לְהוֹדוֹת לְךָ, יְהֹוָה, אֱלֹהֵינוּ וֵאלֹהֵי אֲבוֹתֵינוּ, וּלְבָרֵךְ אֶת שִמְךָ מַלְכֵּנוּ, עַל אַחַת מֵאָלֶף אֶלֶף אַלְפֵי אֲלָפִים וְרִבֵּי רְבָבוֹת פְּעָמִים, הַטּוֹבוֹת נִסִּים וְנִפְלָאוֹת שֶׁעָשִׂיתָ עִם אֲבוֹתֵינוּ וְעִמָּנוּ.**

**מִלְּפָנִים מִמִּצְרַיִם גְּאַלְתָּנוּ, יְהֹוָה אֱלֹהֵינוּ, וּמִבֵּית עֲבָדִים פְּדִיתָנוּ, בְּרָעָב זַנְתָּנוּ, וּבְשָׂבָע כִּלְכַּלְתָּנוּ, מֵחֶרֶב הִצַּלְתָּנוּ, וּמִדֶּבֶר מִלַּטְתָּנוּ, וּמֵחֳלָאִים רָעִים וְרַבִּים וְנֶאֱמָנִים דִּלִּיתָנוּ. עַד הֵנָּה עֲזָרוּנוּ רַחֲמֶיךָ, וְלֹא עֲזָבוּנוּ חֲסָדֶיךָ, יְהוָֹה אֱלֹהֵינוּ, וְאַל תִּטְּשֵׁנוּ יְהוָֹה אֱלֹהֵינוּ לָנֶצַח.**

**עַל כֵּן אֵבָרִים שֶׁפִּלַּגְתָּ בָּנוּ, וְרוּחַ וּנְשָׁמָה שֶׁנָּפַחְתָּ בְאַפֵּינוּ, וְלָשׁוֹן אֲשֶׁר שַׂמְתָּ בְּפִינוּ, הֵן הֵם, יוֹדוּ וִיבָרְכוּ וִישַׁבְּחוּ וִיפָאֲרוּ וִישׁוֹרְרוּ וִירוֹמְמוּ וְיַעֲרִיצוּ וְיַקְדִּישׁוּ וְיַמְלִיכוּ אֶת שִׁמְךָ מַלְכֵּנוּ תָּמִיד. כִּי כָל-פֶּה לְךָ יוֹדֶה, וְכָל לָשוֹן לְךָ תִּשָּׁבַע, וְכָל עַיִן לְךָ תְּצַפֶּה, וְכָל בֶּרֶךְ לְךָ תִכְרַע, וְכָל קוֹמָה לְפָנֶיךָ תִשְׁתַּחֲוֶה, וְכָל הַלְּבָבוֹת יִירָאוּךָ, וְכָל קֶרֶב וּכְלָיוֹת יְזַמְּרוּ לִשְׁמֶךָ, כַּדָּבָר שֶׁכָּתוּב, כָּל עַצְמוֹתַי תֹּאמַרְנָה, יְהוָֹה מִי כָמוֹךָ, מַצִּיל עָנִי מֵחָזָק מִמֶּנוּ, וְעָנִי וְאֶבְיוֹן מִגּוֹזְלוֹ. שַׁוְעַת עֲנִיִּים אַתָּה תִשְמַע, צַעֲקַת הַדַּל תַּקְשִׁיב וְתוֹשִׁיעַ. מִי יִדְמֶה לָּךְ, וּמִי יִשְׁוֶה לָּךְ, וּמִי יַעֲרָךְ לָךְ, הָאֵל הַגָּדוֹל הַגִּבּוֹר וְהַנוֹרָא אֵל עֶלְיוֹן, קוֹנֶה שָׁמַיִם וָאָרֶץ. נְהַלֶּלְךָ, וּנְשַׁבֵּחֲךָ וּנְפָאֶרְךָ וּנְבָרֵךְ אֶת שֵׁם קָדְשֶׁךָ. כָּאָמוּר, לְדָוִד, בָּרְכִי נַפְשִי אֶת יְהוָֹה, וְכָל קְרָבַי אֶת שֵׁם קָדְשוֹ.**

**הָאֵל בְּתַעֲצֻמוֹת עֻזֶּךָ, הַגָּדוֹל בִּכְבוֹד שְׁמֶךָ. הַגִּבּוֹר לָנֶצַח וְהַנּוֹרָא בְּנוֹרְאוֹתֶיךָ: הַמֶּלֶךְ הַיּוֹשֵב עַל כִּסֵּא רָם וְנִשָּא.**

**שוֹכֵן עַד, מָרוֹם וְקָדוֹש שְמוֹ. וְכָתוּב, רַנְּנוּ צַדִּיקִים בַּיְהוָֹה, לַיְשָרִים נָאוָה תְהִלָּה. בְּפִי יְשָׁרִים תִּתְרוֹמַם: וּבְשִׂפְתֵי צַדִּיקִים תִּתְבָּרַךְ: וּבִלְשוֹן חֲסִידִים תִּתְקַדַּשׁ: וּבְקֶרֶב קְדוֹשִׁים תִּתְהַלָּל: וּבְמַקְהֲלוֹת רִבְבוֹת עַמְּךָ בֵּית יִשְׂרָאֵל, בְּרִנָּה יִתְפָּאַר שִמְךָ מַלְכֵּנוּ בְּכָל דּוֹר וָדוֹר. שֶׁכֵּן חוֹבַת כָּל הַיְצוּרִים, לְפָנֶיךָ יְהוָֹה אֱלֹהֵינוּ וֵאלהֵי אֲבוֹתֵינוּ, לְהוֹדוֹת, לְהַלֵּל, לְשַׁבֵּחַ, לְפָאֵר, לְרוֹמֵם, לְהָדֵּר, וּלְנַצֵּחַ, לְבָרֵךְ, לְעָלֶה, וּלְקָלֵס, עַל כָּל דִבְרֵי שִׁירוֹת וְתִשְׁבְּחוֹת דָוִד בֵּן יִשַׁי עַבְדְּךָ מְשִׁיחֶךָ.**

**וּבְכֵן יִשְׁתַּבַּח שִׁמְךָ לָעַד מַלְכֵּנוּ, הָאֵל הַמֶּלֶךְ הַגָּדוֹל וְהַקָּדוֹשׁ בַּשָּׁמַיִם וּבָאָרֶץ, כִּי לְךָ נָאֶה יְיָ אֱלֹהֵינוּ וֵאלֹהֵי אֲבוֹתֵינוּ שִיר וּשְׁבָחָה, הַלֵּל וְזִמְרָה, עֹז וּמֶמְשָׁלָה, נֶצַח גְּדֻלָּה וּגְבוּרָה, תְּהִלָּה וְתִפְאֶרֶת, קְדֻשָּׁה וּמַלְכוּת. בְּרָכוֹת וְהוֹדָאוֹת לְשִמְךָ הַגָּדוֹל וְהַקָּדוֹש, וּמֵעוֹלָם וְעַד עוֹלָם אַתָּה אֵל.**

**בָּרוּךְ אַתָּה יְהֹוָה, אֱלֹהֵינוּ מֶלֶךְ הָעוֹלָם,** *מזונות:* ***עַל הַמִּחְיָה וְעַל הַכַּלְכָּלָה,*** *יין:* ***עַל הַגֶּפֶן וְעַל פְּרִי הַגֶּפֶן,*** *משבעת המינים:* ***עַל הָעֵץ וְעַל פְּרִי הָעֵץ,* וְעַל תְּנוּבַת הַשָּׂדֶה, וְעַל אֶרֶץ חֶמְדָּה טוֹבָה וּרְחָבָה שֶׁרָצִיתָ וְהִנְחַלְתָּ לַאֲבוֹתֵינוּ, לֶאֱכֹל מִפִּרְיָהּ וְלִשְׂבֹּעַ מִטּוּבָהּ. רַחֵם יְהֹוָה אֱלֹהֵינוּ, עָלֵינוּ וְעַל יִשְׂרָאֵל עַמָּךְ, וְעַל יְרוּשָׁלַיִם עִירָךְ, וְעַל הַר צִיּוֹן מִשְׁכַּן כְּבוֹדָךְ, וְעַל מִזְבָּחָךְ וְעַל הֵיכָלָךְ. וּבְנֵה יְרוּשָׁלַיִם עִיר הַקֹּדֶשׁ בִּמְהֵרָה בְיָמֵינוּ.וְהַעֲלֵנוּ לְתוֹכָהּ, וְשַׂמְּחֵנוּ בְּבִנְיָנָהּ, וּנְבָרֶכְךָ עָלֶיהָ בִּקְדֻשָּׁה וּבְטָהֳרָה.**

**ברכה אחרונה**

בר"ח: **וְזָכְרֵנוּ לְטוֹבָה בְּיוֹם רֹאשׁ הַחֹדֶשׁ הַזֶּה.** בחוה"מ: **וְשַמְּחֵנוּ בְיוֹם** (חַג הַמַּצּוֹת) / (חַג הַשָּׁבוּעוֹת) / (חַג הַסּוּכּוֹת) / (הַשְּׁמִינִי, עֲצֶרֶת הַחַג) **הַזֶּה.**

**כִּי אַתָּה טוֹב וּמֵטִיב לַכֹּל, וְנוֹדֶה לְּךָ עַל הָאָרֶץ**

אם אכל מזונות: **וְעַל הַמִּחְיָה.** על חטה של א"י: **וְעַל מִחְיָתָהּ.**

אם שתה יין: **וְעַל פְּרִי הַגָּפֶן.** על יין של א"י: **וְעַל פְּרִי גַפְנָהּ.**

אם אכל משבעת המינים: **וְעַל הַפֵּרוֹת.** על פרי של א"י: **וְעַל פֵּרוֹתֶיהָ.**

**בָּרוּךְ אַתָּה יְהֹוָה, עַל הָאָרֶץ וְעַל**

אם אכל מזונות: **הַמִּחְיָה. על חטה של א"י: מִחְיָתָהּ.**

אם שתה יין: **פְּרִי הַגָּפֶן.** על יין של א"י: **פְּרִי גַפְנָהּ.**

אם אכל משבעת המינים: **הַפֵּרוֹת.** על פרי של א"י: **פֵּרוֹתֶיהָ.**

**תפילת הדרך**

**יְהִי רָצוֹן מִלְפָנֶיךָ יְיָ אֱלֹהֵינוּ וֵאלֹהֵי אֲבוֹתֵינוּ,**

**שֶׁתּוֹלִיכֵנוּ לְשָׁלוֹם וְתַצְעִידֵנוּ לְשָׁלוֹם וְתַדְרִיכֵנוּ לְשָׁלוֹם (וְתִסְמְכֵנוּ לְשָׁלוֹם), וְתַגִּיעֵנוּ לִמְחוֹז חֶפְצֵנוּ לְחַיִּים וּלְשִׂמְחָה וּלְשָׁלוֹם. (אם דעתו לחזור מיד אומר וְתַחְזִירֵנוּ לְשָׁלוֹם) וְתַצִּילֵנוּ מִכַּף כָּל אוֹיֵב וְאוֹרֵב וְלִסְטִים וְחַיּוֹת רָעוֹת בַּדֶּרֶךְ, וּמִכָּל מִינֵי פֻּרְעָנֻיּוֹת הַמִּתְרַגְּשׁוֹת לָבוֹא לָעוֹלָם,**

**(וְתִשְׁלַח בְּרָכָה וְהַצְלָחָה בְּכָל מַעֲשֵׂה יָדֵינוּ)‏ וְתִתְּנֵנוּ לְחֵן וּלְחֶסֶד וּלְרַחֲמִים בְּעֵינֶיךָ וּבְעֵינֵי כָל רֹאֵינוּ, וְתִשְׁמַע קוֹל תַּחֲנוּנֵינוּ. כִּי אֵל שׁוֹמֵעַ תְּפִלָּה וְתַחֲנוּן אַתָּה. בָּרוּךְ אַתָּה יְיָ שׁוֹמֵעַ תְּפִלָּה:**